23 ޑިސެމްބަރު އިއްތިހާދާމެދު... — Ihavandhoo.com\n23 ޑިސެމްބަރު އިއްތިހާދާމެދު...\n9 މާރިޗު 20130އިބްރާހިމް ނަޝީދު\n2011 ވަނަ އަހަރުގެ ޑިސެމްބަރު 23 ގައި ރާއްޖޭގައި ކުރި މުޒާހަރާއަކީ މިހާތަނަށް ރާއްޖޭގައި ކުރި އެންމެ ބޮޑު އެއް މުޒާހަރާ އެވެ. މި ކަމަކާ ދެބަސްވާނޭ ބޭފުޅަކު މަދުން ނޫނީ އުޅެފާނެ ކަމަކަށް އަޅުގަނޑު ނުދެކެމެވެ. މިފަދަ ބޮޑު މުޒާހަރާއަކަށް ނުކުންނަންޖެހޭ ގިނަ ބައިވަރު ސަބަބުތަކެއް ހުންނާނެކަން އެއީ ޤަބޫލުކުރަންޖެހޭ ހަޤީގަތެކެވެ. މުޒާހަރާކުރުމަކީ ދިވެހިރާއްޖޭގެ ގާނޫނުއަސާސީން ދިވެހިންނަށް ލިބިދީފައިވާ ހައްގެއް ކަމަށް ވީހިނދު ގާނޫނީގޮތުން މުޒާހަރާއާމެދު ދައްކާނޭ އިތުރު މާގިނަ ވާހަކަތަކެއް އޮވެދާނެ ކަމަކަށް އަޅުގަނޑު ނުދެކޭ ޙާލު "23 ޑިސެމްބަރ އިއްތިހާދާމެދު" އަޅުގަނޑުގެ ގަލަން ހިންގާލާނާމެވެ.\nދިވެހިރާއްޖެ އަށް ޖެހިފައިވާ އެންމެބޮޑު އެއް ވަބާއަކީ މަސްތުވާތަކެތީގެ ވަބާ އެވެ. ރަލުގެ ވަބާ އެވެ. ހަމައެކަނި ރިސޯޓުތަކަށް ރާ ވިއްކުމުގެ ހުއްދަ ދޫކުރެވިފައި ވާ ދުވަހުގައި ވެސް އެ ވަބާގައި ދިވެހި ޒުވާނުން ހަލާކުވެފައިވާ ވަރު އެންމެން ވެސް ދަނެ އެވެ. މިފަދަ ހާލަތެއްގައި އޮއްވައި މީހުން ދިރިއުޅޭ ރައްރަށުގައި ރާވިއްކުން ފުޅާކޮށްފިނަމަ އިތުރަށް ދިމާވެދާނޭ ކަންކަމަކީ، "ހަމަ" މަގުގައި ފިކުރު ހިންގައިފި ނަމަ ކުޑަކުއްޖަކަށް ވެސް ވަންހަނާވާނޭ ކަންތައްތަކެއް ނޫނެވެ. ނަމަވެސް ދެރަކަމަކީ 30 އަހަރުގެ ދިގުވެރިކަމެއް ނިމުމަކަށް ގެނައުމަށްޓަކައި އެތައް އުއްމީދަކާއެކު ރައީސް ކަމަށް އިންތިޚާބު ކުރެވުނު ކުރީގެ ރައީސް މުޙައްމަދު ނަޝީދުގެ ސަރުކާރުގެ އިތުރުން އެ މަނިކުފާނަށާއި އެ މަނިކުފާނުގެ ޕާޓީއަށް އެކަން ނުވިސްނުނު ކަމެވެ. ނުވަތަ އެކަން އެގޮތަށް ކުރުމުން ނިކުންނާނޭ ހިތި ނަތީޖާ އެނގި ތިބެ ރައީސް ނަޝީދުގެ ސަރުކާރުން މަސްތުވާ ތަކެއްޗަށް ހުޅުވުނު ދޮރުތައް ބަންދު ކުރާނަން ކަމަށް ވަޢުދުވެ ވަޑައިގަންނަމުން އެކަމަށްޓަކައި އިތުރު ދޮރެއް ހުޅުވުމުގެ މަސައްކަތް މެކުހަށް ޖެހިކަމެވެ. "އެމީހުން" ބޭނުންވިގޮތަށް މިކަން ފުޅާކުރުމަށްޓަކައި މީހުން އުޅޭރަށްރަށް ފަޅުކޮށްފައި ރާ ވިއްކުމުގެ ކަންތައް ކުރިއަށް ގެންދިއުމަށް ފޫގަޅާލުމަކީ ބަލައިގަނެވޭނެ ކަމެއް ނޫނެވެ. ދީނީ އިލްމުވެރިން އެތައް ފަހަރަކު އެތައް ގޮތަކުން އެކަން ނުކުރުމަށް ވަނީ ގޮވާލާފަ އެވެ. ސިޓީތަކުންނާއި ބައްދަލުވުން ތަކުގަ އެވެ. އިސްލާމިކް މިނިސްޓްރީ މެދުވެރިކޮށެވެ. ހުކުރު ހުތުބާ މެދުވެރިކޮށެވެ. ނަމަވެސް އެ ގޮވުންތަކަށް ރައީސް ނަޝީދު ދިނީ ބީރު ކަންފަތެވެ.\nހަމައެގޮތަށް އައްޑޫސިޓީގައި ބުދު ހުރި މޮނިއުމެންޓުތަކެއް ބަހައްޓާ އެ ތަކެއްޗަކީ، ދިވެހިރާއްޖޭގެ ގާނޫނުއަސާސީއާ ޚިލާފު އެއްޗެއް ކަމަށް އޭރުގެ އިސްލާމިކް މިނިސްޓްރީން ވެސް ގޮވަގޮވައި އޮށްވައި އެ ބަހައްޓައި، "އެ ހުރީ ބުދު ބަހައްޓާފައޭ ބަހައްޓާނަމޭ" ގޮވައި ރައީސް ނަޝީދުގެ ސަރުކާރުގައި އެ މަނިކުފާނުގެ ޕާޓީގެ އިސް ސަފުގައި ތިބި ބައެއް ވެރިން ވާހަކަ ދައްކާފައިވެ އެވެ. އަދި އެ ތަކެއްޗާ ބެހޭގޮތުން އެކިފަހަރު އެކި ޖަވާބު ދީފައިވެ އެވެ. މީ ޚަބަރު ބަލައި، ކިޔައި ހަދާ އެއްވެސް މީހަކަށް ދޮގު ކުރެވޭނޭ ކަމެއް ނޫނެވެ. އަދި އެކަން ހުއްޓުވުމަށް ކުރެވެނު އެއްވެސް ކަމަކަށް އިޖާބަ ނުދީ ޖެއްސުން ކޮށްފައިވާކަން ވަރަށް ރަނގަޅަށް އެގޭނެ އެވެ.\nއދ ގެ ހިޔުމަން ރައިޓްސް އެމްބެސެޑަރ ޕިއްލޭ، ދިވެހިރާއްޖޭގެ ގާނޫނުއަސާސީއެއް އޮތްކަމަށް ވެސް ގަބޫލުނުކުރާ ކަމަށް ހީވާ މޭރުމަކުން ދިވެހިރާއްޖޭގެ ރައްޔިތުންގެ މަޖިލީހުގައި ވާހަކަދައްކައި އިސްލާމްދީނުގެ ހުދޫދުތަކަށް ފުރައްސާރަ ކުރި ކުރުން އެއީ އެއްވެސް މުސްލިމަކަށް ބަލައިގަނެވޭނެ ކަމެއް ނޫނެވެ. އަދި އެވަރުން ނުވެގެން އިސްލާމްދީނާއި ގައުމުގެ ގާނޫނުއަސާސީ ހިމާޔަތްކުރުމަށް ހުވާކޮށްގެން ހުރި ވަލިއްޔުލްއަމުރު އާނާ ދިފާޢު ކުރުމީ ގަބޫލުކުރެވޭނޭ ކަމެއްހެއްޔެވެ؟\nއިޒްރޭލުގެ ފްލައިޓް ޖެއްސުމުގެ ކަންކަން ރައީސް ނަޝީދުގެ ސަރުކާރުން ކުރަމުން ދިޔައީ ދިވެހީންގެ ހިއްސުތަކަށް ބެލުމެއް ނެތި އެވެ. އެ ކަމުގައި ވެސް ދިޔައީ ޖެއްސުން ކުރަމުންނެވެ. ފަލަސްތީނުގައި ކޮންމެ ދުވަހަކު ވެސް ކަތިލެވެމުންދާ މުސްލިމް އަޚުންނާއި އުޚުތުންގެ، ކުދި ޅަދަރީންގެ މައްޗަށް އެއްވެސް ވިސްނުމެއްނެތި އެވެ. މުސްލިމުންގެ ޢަދުއްވުން ކަމުގައިވާ މި ނުބައި ނުލަފާ ޔަހޫދީންނާއި ގުޅުން ބަދަހިކުރުމަކީ އެއްވެސް މުސްލިމަކަށް ކޮން ގޮތަކުން ކޮން ބީދައަކުން ހެޔޮވާނޭ ކަމެއްތޯ އެވެ؟ މިއީ ދިވެހި ދީބަށް އެތައް އެތައް ގޮތަކުން އެތައް އެތައް ނުރައްކަލަކާ ކުރުމަތި ވެދާނެ ކަމެއްކަން އެނގިހުރެ މުސްލިމުންގެ ޢަދުއްވުންނަށް %100 މުސްލިމުން މަރުޙަބާ ކިޔަންވީތޯ އެވެ؟\nމި ދަންނަވާލެވުނީ މުޒާހަރާ އަށް ނުކުންނާން ޖެހުނު ބައެއް ކަންތައްތަކެވެ. މީ މުސްލިމަކަށް ގަބޫލު ކުރެވޭނޭ ކަންތައްތައްތޯ ތިޔަބޭފުޅުން މިން ކޮށްލާށެވެ.\nމި ކަންކަން މިގޮތައް ހުރިއިރު އިސްލާހުކުރުމަށް އެތައް އެތައް ކަމެއްކުރެވުނެވެ. އެތައް ގޮތަކުން މަސައްކަތްކުރެވުނެވެ. ސީދާ ރައީސް ނަޝީދާ ބައްދަލު ވެސް ކުރެވުނެވެ. އެ މަނިކުފާނުގެ ފަރާތުން އެއްވެސް އަލިމަގެއް ނުފެނުނެވެ. އަދި އިތުރަށް ކުރެއްވީ މަލާމާތާއި ފުރައްސާރަ އެވެ. ވިދާޅުވަމުން ގެންދެވީ "ރައްޔިތުން ތިބި ގޮތް" ތިމަންނާ އަށް ދައްކާށެވެ. ރައްޔިތުން ތިބީ ޝެއިޚުންގެ ފަހަތަކު ނޫނެވެ. ތިމަންނާގެ ފަހަތުގަ އެވެ. މި ހިސާބުން އެ ނޫން ގޮތެއް ނެތުމުން އެންމެފަހުގެ ގޮތް އިހްތިޔާރު ކުރުމަށް މަޖުބޫރުވި އެވެ. އެ ހިސާބުން ދިވެހީން ދީނަށް ލޯބިކުރާވަރު ދެއްކުމަށްޓަކައި އަތުކުރި އޮޅާލައި މަސައްކަތްފެށި އެވެ. އަދި މިކަމުގައި ދީނީ ޢިލްމުވެރިންނާއެކު އެހެން ސިޔާސީ ފަރާތްތައް ވެސް ބައިވެރި ކުރަން ނިންމި އެވެ. ކަމުގެ ބޮޑުކަން ވިސްނޭތީ އެވެ. "ރައްޔިތުން ތިބި ގޮތް" ރައީސް ނަޝީދަށް ދެއްކުމަށްޓަކަ އެވެ.\nމިކަންތައް ކުރަން ފެށުމުން ސަރުކާރުން މިކަމަށް އެޅި ހުރަސްތައް އެއީ ކޮންމެ މީހަކަށް ވެސް އެގޭނޭ ކަމެކެވެ. މުޒާހަރާ އަށް ތާއީދުކޮށް އެކަމަށް ވަކާލާތު ކުރަމުންދާ މީހުން މުޒާހަރާއާ ދެކޮޅަށް ރޭވުންތައް ރޭވި އެވެ. އަދި މިކަމަކީ ދީނީ ކަމެއް ނޫންކަމަށް ބުނެ ޝެއިޚުންގެ އަގު ވައްޓާލުމަށް މަސައްކަތް ކުރެވެމުންދިޔަ އެވެ. އަދި މި ހަރަކާތުގައި އިސްކޮށް އުޅޭމީހުން ހައްޔަރުކޮށް ބިރުދެއްކި އެވެ. މަޖިލީހުގެ ކޮމިޓީތަކަށް ގެންގޮސްގެން ތާކުންތާކުނުޖެހޭ ސުވާލުކުރި އެވެ. ތާލިބާނުން ބައިވެރިވޭތޯ ވެސް ސުވާލުކުރި އެވެ. މި މީހުން ގޮތް ހުސްވެފައިވާ ވަރު އެ ހިސާބުން ވެސް ހާމަވެގެންދިޔަ އެވެ.\n23 ޑިސެމްބަރ މުޒާހާރާ އަށް ހާއްސަ ކުރެވުނު ވެބްސައިޓް ހެކް ކުރި އެވެ. އަދި މީހުން މަރަން އިންޒާރުދީފައިވާ އެއްޗެހިތަކެއް އެއަށް ލޯޑުކޮށް މުޒާހަރާ ކުރަނީ މީހުން މަރަންކަމަށް ތުހުމަތުކޮށް ރައްޔިތުންގެ މެދުގައި ބިރުވެރިކަން އުފެއްދި އެވެ. އަދި މުޒާހަރާ ކުރަނީ ހަރުކަށި މީހުންކަން ހާމަކޮށް މެދުމިނަށޭ ކިޔައި އިދިކޮޅަށް ސަރުކާރުން ނުކުތުމަށް ނިންމި އެވެ. އަދި، މި މީހުންނަށް ތާއީދުކުރާ މީހުން ހިސާރުކޮށްފައިވާ ޓީވީ ޗެނެލްތަކަށް އަރުވައިގެން އިދިކޮޅަށް ކުރެވުނުހާ ކަމެއް ކުރިކަމީ ދިވެހީން ދެކެފައިވާ ހަގީގަތެކެވެ. މުޒާހަރާތަކަށާއި، ހިޔާލު ފާޅުކުރުމުގެ މިނިވަންކަމަށް ގޮވިމީހުން، އެކަމާއި ދެކޮޅުވުމުން އެ މީހުންގެ އެ ބުނުމަކީ އެހެން މަޤުސަދުތަކެއް ހާސިލްކުރުމަށް ކުރަމުންދާ ކަމެއްކަން "ހޭ" ޖެހޭ މީހުންނަށް ރޭކާލި އެވެ.\nކަންތައް ދިޔައީ އެ މީހުން ހީކުރި ގޮތާ މުޅިން ޚިލާފަށެވެ. އިސްލާމްދީނަށް ލޯބިކުރާ އެތައް ބަޔަކު ނަޞްރުގެ މައިދާންނަށް އައިސް ތޮއްޖެހުނެވެ. ދިވެހިން އިސްލާމްދީނަށް ދީފައިވާ ގަދަރާއި ލޯބި އަދި ދީނަށްކުރާ އިޙްތިރާމް މި މީހުންނަށް ފެނި ހަޖަމު ނުކުރެވުނެވެ. މެދުމިނަށޭ ކިޔައިގެން ބޭއްވި އެއްވުމަށް ދިޔައީ ނިސްބަތުން މަދު ބައެކެވެ.\nނަސްރުގެ މައިދާނަށް އެއްވި މީހުން އެތަނުގައި ﷲ އަކުބަރު ކިޔައި ގުގުމަމުން ދިޔަ އަޑަކީ މި މީހުނަށް އަހަން އެހާ ފަސޭހަ އަޑަކަށް ނުވި އެވެ. އެ ތަނުގައި މޫދުފެނުން ވުޟޫކޮށްގެން ނަމާދު ކުރީތީ ވެސް ހަޖަމެއް ނުވި އެވެ.\nއެ ދުވަހުގެ އެއްވުމުގައި5ކަމަކަށް އެދުނެވެ. މުޅީން ވެސް ދީނީ ކަންކަމެވެ. ސިޔާސީ އެއްވެސް ކަމަކަށް އެދިފައި ނުވެ އެވެ.\nމުޒާހަރާގެ ބައިވެރީން ގޮވާލި ފުރަތަމަ ކަމަކީ ދިވެހި ސަރުކާރުން އައްޑޫސިޓީގައި ބަހައްޓާފައި ހުރި ޣައިރު ދީންތަކުގެ ކަލާނގެތަކުގެ ބުދުތައް ނެގުމެވެ. މި ބުދުތައް ބެހެއްޓުމާ ބެހޭގޮތުން ސަރުކާރުން ވަނީ އެކި ފަހަރު އެކި ވާހަކަ ދައްކާފަ އެވެ. އެ ބުދުތައް ބެހެއްޓީ ސާކުގެ ގައުމުތަކުން ކަމަށާއި، ބުދުތައް ބެހެއްޓީ އައްޑޫސިޓީ ކައުންސިލާއި، އައްޑޫ ރައްޔިތުން ކަމަށް ބުނުން ފަދަ ވާހަކަތަކެވެ. މި ފަދަ ބުދުތަކެއް މުސްލިމުންގެ ތެރޭގައި ބެހެއްޓޭނެ އެއްވެސް ގޮތެއް ނޯންނާނެ ކަމަށް ދީނުގެ ދަންނަބޭކަލުން ޤުރުއާނާއި، ސުންނަތުގެ އަލީގައި ވިދާޅުވަމުން ގެންދެވިއިރު ވެސް ސަރުކާރު ހިންގާ އެމްޑީޕީން ވަނީ "ބުދު އެހެރީ ބަހައްޓާފައޭ، އަދި ވެސް ބަހައްޓާނަމޭ، ކަލޭމެންނަށް ކުރެވޭނެ އެއްވެސް ކަމެއް ނޯންނާނެޔޭ" ބުނެ ޖެއްސުން ކުރުންތަކުން ރައްދުދީފަ އެވެ.\nމުޒާހިރާގެ ބައިވެރީންގެ ދެ ވަނަ ގޮވައިލުމަކީ އދގެ ހިޔުމަން ރައިޓްސް އެންބެސެޑަރ، ޕިއްލޭގެ ވާހަކަތައް ރައީސް ނަޝީދު ކުށްވެރި ކުރެއްވުމާއި، ޕިއްލޭ އިސްލާމްދީނަށް މަލާމާތް ކުރެއްވި ކުރެއްވުމަށް މާފަށް އެދިވަޑައިގަތުމެވެ. ޕިއްލޭއަކީ ޢިލްމީ އެއްވެސް ހަމަޔަކުން ސާބިތުނުކުރެވޭ ތުހުމަތުތަކަކާއެކު އިސްލާމްދީނުގެ ހައްދަކަށް ފުރައްސާރަ ކުރެއްވި ޖާހިލެކެވެ.\nތިން ވަނަ ގޮވައިލުމަކީ ދުނިޔޭގައި މިހާރު އޮތް އެންމެ ނުބައި، އެންމެ އަނިޔާވެރި، އެންމެ ރަހުމުކުޑަ އެއް ގައުމުކަމަށްވާ އިޒްރޭލުގެ ގައުމީ އެއަރލައިނުގެ ފްލައިޓުތައް ރާއްޖެއަށް ބާއްވަން ސަރުކާރުން ނިންމާފައިވާ ނިންމުން ބަދަލުކުރުމެވެ. ފަލަސްތީނުގެ ނިކަމެތި ރައްޔިތުންނަށް ރެޔާއި ދުވާލު އިޒްރޭލުން ދެމުންދާ ރަހުމުކުޑަ އަނިޔާތަކާމެދު އެއްވެސް ހިތެއް ފިތެއް ނެތި ލޯމަރާލައި، ފަލަސްތީނުގެ ނިކަމެތި ރައްޔިތުންގެ މޫނަށް ކުޅުޖެހުމާ އެއްފަދަ، މި ނިންމުން ސަރުކާރުން ނިންމާފައި ވަނީ ރާއްޖޭގެ ކަންކޮޅުތަކުގައި އެ ކަމާދެކޮޅަށް އެކިފަރާތްތަކުން އަޑު އުފުލަމުން ދަނިކޮށެވެ.\nމުޒާހަރާގެ ބައިވެރީންގެ އަނެއް ގޮވައިލުމަކީ ރާއްޖޭގެ މީހުން އުޅޭ ރަށްރަށުގައި ބަނގުރާ ވިއްކުމަށް ސަރުކާރުން ކުރާ މަސައްކަތް ހުއްޓައިލުމެވެ. ރައީސް ނަޝީދުގެ ސަރުކާރުން މީހުން އުޅޭ ރަށްރަށުގެ ސަރަހައްދުތަކަކީ "ފަޅުރަށްތައް" ކަމަށްހަދައި، އެ ތަންތަނުގައި އަޅާ ހޮޓާތަކުގައި ރާ ވިއްކޭނެ މަގު ފަހި ކުރަމުންނެވެ.\nމުޒާހަރާގެ ބައިވެރީންގެ ފަސް ވަނަ ޑިމާންޑަކީ މާލޭގައި ގިނަވެފައިވާ ޒިނޭ ޚާނާތައް ބަންދުކުރުމުގެ ޑިމާންޑެވެ. މި ތަންތަނާބެހޭ މައުލޫމާތުތައް ދިވެހިސަރުކާރަށް ވެސް އެނގޭކަމީ އިންކާރުކުރެވެން ނެތް ހަގީގަތެކެވެ.\nމުޒާހަރާގެ ބައިވެރީންގެ އެދުންތަކަށް ސަރުކާރުން ކުރީ ޖެއްސުމެވެ. އިޖާބަ ދޭނެކަމަށް ބުނެ މުޅީން ވެސް ކުރީ ޖެއްސުމުގެ ކަންތައްތައްކަން އެންމެނަށް ވެސް އެގޭނެ އެވެ.\nމާލޭގައި ހުރި ޒިނޭ ހާނާތައް ބަންދުކުރަން އެދުމުން ބަންދުކުރީ ޤާސިމް އިބުރާހީމްގެ ރިޒޯޓްތަކުގައި ހުރި ސުޕާތައް އެކަންޏެވެ. ހަމަ އެކަނި ޤާސިމްގެ ރިސޯޓުގަ ހުރި ތަންތަނެވެ. މިއީ އެޔަށް ދިން އިޖާބަ ހެއްޔެވެ؟ ނޫނީ ޖެއްސުމެއް ހެއްޔެވެ؟\nއަދި ރާ ވިއްކުމުގެ ކަންތައް ހުއްޓުވުމަށް މި މީހުން ކަމެއްކުރި ހެއްޔެވެ؟ މި ޑިމާންޑުތަކުން އެއްވެސް ޑިމާންޑަކަށް އިޖާބަދިން ހެއްޔެވެ؟\nދީނީ އިލްމުވެރިން ވިކުނިއްޔޭ ކިޔައިގެން ދައްކާވާހަކައަކީ އެއްވެސް ވަރަކަށް ސާބިތެއް ނުވާ ވާހަކަތަކެކެވެ. އަދި އެ ބޭފުޅުންގެ އަގު ވައްޓާލައި އެ ބޭފުޅުންނަށް ކުރާ އިޙްތިރާމް ގެއްލުވައިލެވިގެން ނޫނީ އެ މީހުނަށް ކާމިޔާބީއެއް ނެތްކަން އެނގުނު ހިނދު އެކިއެކި ތުހުމަތުތައް އަޅުވައި އެބޭފުޅުން ފަޟީހަތް ކުރަމުންދާކަން ވިސްނާ ކޮންމެ މީހަކަށް ވެސް އެގޭނެ އެވެ.\nދީނީ އިލްމުވެރީން ގޯސްވާން ފެށީ މި މީހުންކުރާ މި ފަދަ ކަންތައްތަކަށް ފާޅުގައި ބަސް ކިޔައި ދެކޮޅުވާން ފެށި ހިސާބުންނެވެ. ހަމަ އެ ބޭފުޅުން ދައްކަވަމުން ގެންދެވީ އޭރު ވެސް ދައްކަވަމުން ގެންދިޔަ ވާހަކަތަކެވެ. ދީނާ ޚިލާފައް ދެއްކި ވާހަކައެއް މި މީހުންނަށް ބުނެދެވުނު ހެއްޔެވެ؟ މައުމޫނުގެ ވެރިކަމުގައި އެމްޑީޕީއަށާއި، ރައީސް ނަޝީދަށް ވެސް ދީނީ ޢިލްމުވެރިން ވަރުގެ ބައެއް ނެތެވެ. ނަމަވެސް ކެޔޮގަނޑު ކަނޑާލީމައި ގަހުގެ ބޭނުމެއްނެތޭ ކިޔައި ގަސް އެއްލައިލީ ދެންވާނެ ގޮތެއް ރަނގަޅަށް ވިސްނާނުލަ އެވެ.\nމިއަދު ވެސް ދީނީ އިލްމުވެރީން ދަނީ އެ ބޭފުޅުންގެ ޒިންމާ އަދާކުރަމުންނެވެ. ޖެހުނު ކޮންމެ ކަމަކާ ކުރިމަތިލަމުންނެވެ. ވަކި ސަރުކާރަކަށް ބެލުމެއްނެތި އެވެ. މިއަދުގެ ސަރުކާރުން ވެސް މިފަދަ ކަމެއް ކުރާނަމަ އެކަމަކަށް ފަސްޖެހުމެއް ނެތި ނުކުންނާނެ ކަމީ އަޅުގަނޑު ޔަގީން ކުރާކަމެކެވެ.\nދީނީ އިލްމުވެރިން އެ ދުވަހު ނުކުތީ ކުރިންވެސް ބުނިގޮތަށް ނަސޭހަތްދީ ކަންތައް އިސްލާހުކުރުމަށް މަސައްކަތްކޮށް ގަބޫލު ނުކުރުމުންނެވެ. "ރައްޔިތުން ތިބި ގޮތް" ދެއްކުމަށް ސީދާ އޭރުގެ ރައީސް އެދުމުންނެވެ. މިއަދު ވެސް އެގޮތަށް ގަބޫލުނުކޮށް ކަންކުރަމުންދާނަމަ އިލްމުވެރީން ނުކުންނާނެކަމީ ޔަގީން ކަމެކެވެ.\nމި ސަބަބަށްޓަކައި، ނަމުގެ ކުރިއަށް "އައްޝެއިހް"ގެ ލަޤަބު ލިބިފައިވާ ހެޔޮލަފާ ދީނީ ޢިލުމުވެރިޔަކު މިޤައުމާ ޙަވާލުވާ ދުވަހަކީ އަޅުގަނޑު އެންމެ ދެކެން ބޭނުންވާ ދުވަހެވެ. ފަހަރެއްގައި ވެސް އަޅުގަނޑު މި ފާހަގަކޮށްލީ ރައްޔިތުންގެ މަޖިލީހުގެ ކާށިދޫ ދާއިރާގެ ޢިއްޒަތްތެރި މެމްބަރު ޢަބްދުﷲ ޖާބިރަށް "ފަޟީލަތުއްޝެއިޚް"ގެ ލަޤަބު ލިބުނު ގޮތަށް އެލަޤަބު ލިބިފައިވާ ބޭފުޅެއްގެ ވާހަކައެއް ނޫނެވެ.\nދުޅަހެޔޮ ޞިއްޙަތެއްގައި ހުރުމަށް ލޭ ހަދިޔާކުރަމާ ހެއްޔެވެ؟\nމުދައްރިސުންގެ ދުވަހު މުދައްރިސެއްގެ ދުލުން.....


California Ge Gondudhoshun Aadhaya Hilaafu Vattharehge Maheh - Vaguthu\nކޮވިޑް-19: އަތޮޅުތައް ނުރައްކަލުގައި! - 14 ގަޑިއިރު ކުރިން\nކެލިފޯނިޔާގެ ގޮނޑުދޮށުން އާދަޔާ ހިލާފު ވައްތަރެއްގެ މަހެއް\nއެމެރިކާގެ ކެލިފޯނިޔާގެ ގޮނޑުދޮށަށް އާދަޔާ ހިލާފު ވައްތަރެއްގެ މަހެއް ފެނިއްޖެއެވެ.\nއެމެރިކާގެ ކެލިފޯނިޔާގެ ގޮނޑުދޮށަށް ލަށްވެފައި ވަނީ "އެންގްލާފިޝް" ގެ އާއިލާއަށް ނިސްބަތްވާ "ޕެސިފިކް ފުޓްބޯލް ފިޝް" އެކެވެ. މި މަހުގައި ހުންނަނީ ކަޅު ކުލައެކެވެ. މި މަސް އުޅޭކަމަށް ބެލެވެނީ ކަނޑުގެ 3،000 ފޫޓު އަޑީގައެވެ. ކަނޑުގެ ވަރަށް އަޑީގައި އުޅޭ މަހަކަށް މި މަސް ވުމުން މިފަދަ އެހެން މަސްތަކުގައި ހުންނަ ގޮތަށް މިމަހުގައިވެސް "ލައިޓް ބަލްބް" އެއް ނުވަތަ އަލި ކުރާނެ ބޮއްކެއް ހުރެއެވެ.\nއެންގްލާފިޝްގެ އާއިލާ އަށް ނިސްބަތްވާ 200 އަށް ވުރެ ގިނަ ވައްތަރުގެ މަސް ހޯދިފައިވާއިރު މިފަހަރު މި ފެނުނު މަސް ކަނޑުގެ މަތިން އަދި ގޮނޑުދޮށުން ފެނުނީ ކީއްވެ ކަމެއް އަދި އެއްވެސް ފަރާތަކުން ހާމަކޮށްފައި ނުވެއެވެ.\nޕެސިފިލް ފުޓްބޮލް ފިޝް\nލޮސްއެންޖެލިސް ޓައިމްސްގައިވާ ގޮތުން ކަނޑުގެ ދިރުންތަކާ ބެހޭ މައުލޫމާތު ހިއްސާކުރައްވާ ތަޖުރިބާކާރެއް ކަމަށްވާ ޖެސިކާ ރޯމޭ ބުނީ މިފަދަ މަސްތައް ކަނޑުގެ ވަރަށް އަޑީގައި އުޅުމުގެ ސަބަބުން މިތަކެތި ދިރާސާކުރަން ގިނަ ފަރާތްތަކަށް އުނދަގޫ ކަމަށެވެ.\nމި މަހުގެ އަންހެން ޖިންސު އެންމެ ބޮޑުވާނެ ކަމަށް ބެލެވެނީ 24 އިންޗިއަށް ކަމަށެވެ. އަދި ފިރިހެން ޖިންސު ބޮޑުވާނީ އެންމެ އިންޗިއަކަށެވެ. އަދި ފިރިހެން ޖިންސުގެ މަހުގެ ހަމައެކަނި ބޭނުމަކީ އެބާވަތުގެ އަންހެން ޖިންސުގެ މަހެއް ހޯދުމާއި ދަރިފަނި އުފެއްދުމެވެ.\n'ޕެސިފިކް ފުޓްބޯލް ފިޝް' ގެ ފިރިހެން ޖިންސު ކާނާ ހޯދަނީ އަންހެން ޖިންސުގެ މަހަށް ބަރޯސާ ވެގެންނެވެ.\n2018 ވަނަ އަހަރު ސައިންސުވެރިން ވަނީ ފުރަތަމަ ފަހަރަށް އެންގާފިޝް 'މޭޓް' ކުރާތަނުގެ މަންޒަރު ނަގައިފައެވެ.\nމެއި 18, 2021 12:15\nލަންޓަނު ފިސްއެއް ތީ. ބޯމަތިން ބޮކި ދިއްލައިގެން އިންނަ ކަލޭގެ.\nމެއި 18, 2021 12:23\nތިމަހަށް ދިވެހިބަހުން ކިޔަނީ ގިރުބާ މަސް\nމެއި 18, 2021 12:54\nވަރުގަދަ ބިން ހެލުމެ އްގެ ފެށުން ކަމުގަ އިވުން ވެސް އެކަށީގެންވޭ . ޔާﷲ ، ކު އްލި ކާރިސާތަކުން އަޅަމެން ރަ އްކާތެރި ކުރަ އްވާށި . އާމީން .\nމެއި 18, 2021 14:18\nތިޔަ އީ އެލްޓީ ފިޝް އެއް. މީހުންނަށް ކެހިދޭ އެލްޓީ، ޑްރަގުބޯ މީހުންނަށް ދަރި ވި އްކާ އެލްޓީ\nފައިންޑިންގް ނީމޯ ބެލިންތަ!؟ ފައިންޑިންގް ނީމޯ!؟


މީގެ ކުރިން ވެސް ފުލުހުން ވަނީ އިސްވެރިންނަށް ނޭގި ރިލްވާންއަށް ފާރަލާފަ\n4 September 9th, 2019 - 3:47 PM\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ފާރަލަނީ އަނދިރި ދައުލަތަށް ނިސްބަތްވާ ފުލުހުންކަމަށް މި ދަންނަވަނީ ސަބަބުތަކެއް ނެތިއެއް ނޫނެވެ.\nމަރާލެވިފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަން (މަރު ކޮމިޝަން) އިން ވަނީ ފުލުހުންގެ އިންޓެލް ދެ ފުލުހަކު ނޫސްވެރިއާ އަހުމަދު ރިލްވާން މަރާލުމުގެ ކުރިން އޭނާއަށް ފާރަލަމުން ގެންގޮސްފައިވާކަމަށް ބުނެފައެވެ. އަދި ފަހުން ރިލްވާން މަރުވި ފަހުން އޭނާ ސީރިއާއަށް ގޮސް އޭނާ މަރާލުވިކަން ދެއްކުމަށް ރިލްވާންގެ ފޭކު ޕާސްޕޯޓެއް ހެދުމަށް މަސައްކަތް ކުރިއެވެ.\nރިލްވާން އަށް ފާރަލާން އިންޓެލް ފުލުހުން ކޯޓު އަމުރު ހޯދައި އޭނާގެ ފޯނު އަޑުއެހުން ފަދަ ކަންކަން ކޮށްފައިވަނީ އިންޓެލްގެ އިސްވެރިންނަށް ނޭގިކަން މަރު ކޮމިޝަންގެ ރިޕޯޓުން ހާމަވެއެވެ.\nއެމްޑީޕީ ގައުމީ މަޖިލީހުގަ ރޭ ރައީސް މުހައްމަދު ނަޝީދު ވިދާޅުވީ އެމަނިކުފާނަށް ފުލުހުން ފާރަލާކަށް ސިފައިން ބުނެފައިވާކަމަށެވެ.\nރައީސް ނަޝީދަކީ ކުރިން ރައީސްކަން ކުރެއްވި އެއްއިރެއްގައި ސިފައިންގެ އެންމެ އިސްވެރިއާއެވެ. އަދި ރައީސް ނަޝީދުގެ އަރުހިގަ 24 ގަޑީރު ހަށިފާރަވެރިންގެ ގޮތުގައި ސިފައިން މިހާރުވެސް ހަރަކާތްތެރިވެއެވެ. މިހެންކަމުން ރަސްމީ ހައިސިއްޔަތުން ރައީސް ނަޝީދަށް ފުލުހުން ފާރަލާކަމަށް ސިފައިން ނުބި ނަމަވެސް، އެ މައުލޫމާތު އެ މަނިކުފާނަށް ލިބިވަޑައިގަންނަވާނެ ކިތަންމެ ގޮތެއް އެބައޮތެވެ.\nhus dhogu. pic.twitter.com/jBZK5tAXDS\n— Mujoo🎈 (@mujookeynee) September 9, 2019\nރައީސް ނަޝީދު ދެއްކެވި ވާހަކަ ފުޅަށް ރައްދު ދީ ސިފައިންނާ ފުލުހުން ނެރުނު ބަޔާނުގައި އެމަނިކުފާނަށް ތްރެޓް ނެތްކަން ދޭހަވާގޮތަށް އޮތުން ނަމަވެސް އެއީ ކަނޑައެޅިގެން ދޮގެއްކަން ޔަގީނެވެ. ގައުމެއްގެ ރައްޔިތުންގެ މަޖިލީހުގެ ރައީސް އަށް އަދި ކުރީގެ ރައީސް އަކަށް އަބަދުވެސް ތްރެޓް އޮންނާނެއެވެ. އަދި ރައީސް ނަޝީދު ގެންދަވަނީ އަނދިރި ދައުލަތުގެ ވާހަގަ އަޑު އަހުރުކޮށް ދައްކަވައި އަޅަންޖެހޭ ފިޔަވަޅުތައް އެޅުމުގެ އަމަލީ މަސައްކަތް މަޖިލީހުގެ ތެރެއިން ކުރައްވަމުންނެވެ. މިހެންވީރު އެމަނިކުފާނަށް ތްރެޓް ނެތްކަމަށް ބުނެވޭނީ ކިހިނެއްތޯއެވެ؟\nފުލުހުންގެ އިސްވެރިންނަށް ނޭގި ކުރިން ވެސް ވަނީ މީސްމީހުނަށް ފާރަލާފައެވެ.\nއެއް ފުޅަންމަތިން ފުންމާލި ބަކަރި ދެވަނަ ފުޅަށްމަތިންވެސް ފުންމާ ނުލާނެތޯއެވެ؟\nMeege aharuthakeh kureen Raees Nasheed Raajjeyga terrorist jamaa'aiy/group thakeh oiy kamah bunumun ves Fuluhunnaai Sifain ekan dhogu kuri, eyruge Sarukaarun tourism halaaku koh Raajje badhunaamu kuran ulhenee kamah buni.\nFahu vaguthu ekaneothee thedhah vefa.#visna\n— Nauty🎈⚖❓ (@nautymatox) September 9, 2019\nއަހަރެން ގެ ރައްޓެހިން ކުރުވާ ކަމެއްވެއްޖެއްޔާ މަށަށް އިނގޭނެ. އެ މޭރުމުން ރ. ނަޝީދުއަށް ހަރުކަށި ފިކުރުގެ މީހުން އުޅޭއަދަދަށް ދާންދެން އިނގެނީ. ފައްލި ތަކުން ފަންޑު ކޮށްގެން ހިންގާ ޕްރޮގްރާމް އެއް އެއީ.\nތިޔަބުނާ އަނދިރި ދައުލަތުގެ ވެރިޔަކީ އަންނިއެއް ނޫންތަ\nޢަންދިރި ދައުލަތުގެ ބައެއްވީ ސީރިއާގައި


Dho?! STORY: Loabi - Dhulakun nuvaaney bayaan\nލޯބި - ދުލަކުން ނުވާނޭ ބަޔާން\n"އޯކޭ... ފުރަތަމަ ޖެހޭނީ ބައްޕަގެ ހުއްދަ ހޯދައިގެން ބައްޕަ އެއްބަސްކުރުވަން... އެއީ އެންމެ ކުރަން އުނދަގޫ ކަންތައް...!" ޖީހާންގެ ރާގުގައި ހުރި ސަމާސާކުރުންތަކަށް ރައްދުދެމުން ހަމަ އެރާގުގައި ލިލިއަންވެސް ބުނެލިއެވެ. އެވަގުތު ތެޅިގަނެފައި ޖިހާން ކުއްލިއަކަށް ކޮޅަށް ތެދުވިއެވެ. ވީގޮތް އެނގުނީ ހަމައެކަނި އަނުމްއަށެވެ.\nމޭޒުމަތީގައި ހުރި ފެންތަށި ބަންޑުންވީ ޖީހާންގެ އުނގަށެވެ. ޖީހާނަށްވެފައި ހުރިގޮތުން ނުހޭން ލިލިއަން މަސައްކަތްކުރިއެވެ. ބަޑިފަޅައިގެން ދިޔައީ އަނުމްގެ އެވެ. މިންހާލް އަދިވެސް މާނޫންކަމަށް ހަދައި ދުރަށް ބަލާކަމަށް ހެދިގެން އިނެވެ. އަނުމް އެންމެ ހިނިއައީ މިންހާލްގެ އެ ހަރުދަނާ މިޒާޖުގެ ތެރެއިން ފާޅުވެލި މިންހާލްގެ އެ ޅަކަން ފެނުމުންނެވެ. ހަދަންވީގޮތް ނޭނގި ބޯ ކަހާލަ ކަހާލަ ހުރި ޖީހާނަށް ބަލައިލުމަށްފަހު މިންހާލްއަށް ބަލައިލެވުނީ ލިލިއަންގެ މޫނަށެވެ. އެއިރު ލިލިއަން އިނީ މިންހާލްއަށް ބަލަހައްޓައިގެންނެވެ. މިންހާލްގެ މޫނުމައްޗަށް ފޭދިގެންދިޔައީ ވަގު ހިނިތުންވުމެކެވެ.\n"ގެއަށްދާންވީތަ؟ ތި އެއްޗެހި ބަދަލުކޮށްގެންނެއްނު ދެން އަހަރެމެން ދާންއުޅޭ ތަނަށްވެސް ދެވޭނީ؟!.." ކަރުކެހިލާފައި ހަމަޖެހޭ ގޮތް ދައްކަމުން ޖީހާންއާ ދިމާއަށް އެނބުރެމުން މިންހާލް ބުނެލިއެވެ. އެއިރުވެސް ޖީހާން ހުރީ ފެންތަށި ވެއްޓުނީ ކިހިނެތް ކަމާމެދު ވިސްނާށެވެ. ހުރިހާކަމެއް ކޮށްފައި އެއްވެސް ކަމެއް އޭނަ ނުކުރާކަން ދައްކަން އުޅުނުގޮތުން މައުސޫމްކަމެއް މިންހާލްގެ މިޒާޖުން އަނުމްއަށް ފާހަގަވިއެވެ.\nސައިކަލުގައި މިންހާލްއާއި ޖީހާން ދާތަން ބަލަން އިނުމަށްފަހު، އަނުމް އެނބުރުނީ ލިލިއަންއާ ދިމާއަށެވެ.\n"ތި ދެމީހުން މެދުގަ އޮތީ ކޮންކަހަލަ ގުޅުމެއް؟!..." ފުން ނޭވާއެއް ބޭރުކޮށްލުމަށްފަހު މޭޒުމަތީ އިން ފިނިފެންތަށި ނަގައި ތުނބުގައި ޖަހަމުން އަނުމް ބުނެލިއެވެ. ދެން ތަށި އަލުން ހުރިތަނުގައި ބަހައްޓަމުން މޭޒުގައި އުޅަނބޮށި އަޅުވާލުމަށްފަހު ދަތްދޮޅީގައި އަތްވިދެލިއެވެ.\n"ކާކު؟! ޖީހާންތަ؟.." ގަބޫލު ނުކުރެވުނު ކަހަލަގޮތަކަށް މޫނަށް ވައްތަރެއް ޖައްސާލަމުން ލިލިއަން އެހިއެވެ.\n"ނޫން.. ދޮންބެއާއި ލިލިއަންގެ އޮތީ ކޮންގުޅުމެއްހޭ މިއަހަނީ؟!..." އަނުމް އެހެން އެހުމާއެކު ސިހިފައި، ކުއްލިއަކަށް އަނުމްގެ މޫނަށް ލިލއަންއަށް ނަޒަރު ހުއްޓާލެވުނެވެ. ދެން ބުނާނެ އެއްވެސް އެއްޗެއް ނޭނގިފައި އޭނާއަށް އެގޮތުގައި އިރުކޮޅަކު އިނދެވުނެވެ. ހަގީގަތުގައި މިންހާލްއަށްޓަކައި އޭނާގެ ހިތުގައި ޖަހަމުން އެދާ ވިންދުތަކާއި އެ ހިތުގެ އެ އިހްސާސްތަކަކީ އެއިހްސާސްތައް އެހިތުގައި ވުޖޫދުވުމާ ހަމައިން ނިމުމުގެ ސިއްކަ ޖަހަން މަޖުބޫރުވެފައިވާ ޖަޒްބާތުތަކެކެވެ. މިންހާލްއަކީ އެހެން މީހެއްގެ ހައްގަކަށް ވާން ތައްޔާރުވަމުންދިޔަ ޒުވާނެއްކަން އޭނާއަށް އެނގެއެވެ. ލިލިއަންގެ ހިތުން މިންހާލްއަށްޓަކައި ޖާގަ ދެވުނީ ހަމަ ކުއްލިއަކަށެވެ. އެރީތި ކަމާއި އެނަޒަރުގެ ފުރިހަމަ ކަމުންނެވެ. ނަމަވެސް އެރީތި ބެލުންތަކާއި އެވަރުގަދަ އަތުގެ ހިމާޔަތް ދުވަހަކުވެސް ލިލިއަންގެ ނަސީބުގައި ވާހެނެއް ހިއެއް ނުވެއެވެ. އެ ހުރިހާ ނަސީބެއް ވަނީ ތަބައްސުމްއަށްޓަކައި ލިޔެވި ނިމިފައި ކަމުގައި ލިލިއަން ދުށްޓެވެ. ތަބައްސުމްގެ ޙަޔާތުގެ ވޮށަށްވެގެން އެ ޙަޔާތް މިންހާލް އަލިކޮށްދޭނެއެވެ. މިންހާލްގެ އެ މަޑުމައިތިރި ލޯބި މިޒާޖުގައި އެފަދަ ހަރުދަނާކަމެއް ވެއެވެ.\n"އަހަންނަކީ ދެއަންބަށް ކާވެނިކުރަން އެއްވެސް އިރަކު ރުހޭނެ މީހެއް ނޫން!... އެހެން ނޫނަސް އަނުމް ނުވާނެއެއްނު ތިކަހަލަ ވާހަކަ ދައްކާކަށްވެސް.." ހިތަށް އެވަގުތު އެރި އެއްޗިހި ގިނަކަމުން ލިލިއަންއަށް ވާހަކަ ފެށުނީ މާ ދުރު ދުރުންނެވެ. ލިލިއަން އެ ކިޔާ އެއްޗެއް ނޭނގިފައި އަނުމްއަށް އިނދެވުނެވެ.\n"ކާކާ ދެއަންބަށް އިންނަ ވާހަކައެއްތަ ތި ދައްކަނީ؟!..." ލިލިއަން ބުނީ ކީކޭކަން ނުވިސްނުމުން އަނުމްއަށް ދެންވެސް ކޮށްލެވުނީ ސުވާލެކެވެ. ވެއިޓަރ ބިލް ކޮޅު ހިފައިގެން އައިސް އެމީހުންތިބި މޭޒު ކުރިމައްޗަށް ހުއްޓުނީ އެވަގުތުއެވެ. އަނުމް ބިލަށްވާވަރަށް ފައިސާ ދިނެވެ. ދެން އޭނާ އިތުރު އެއްޗެއް ބުނަން ލިލިއަންއާ ދިމާއަށް އެނބުރިލި ވަގުތު ލިލިއަންގެ ފޯނަށް މުނައްވަރު ގުޅިއެވެ. އެހިސާބުން އަނުމްގެ ހިތުގައި އޮތް ސުވާލު އެވަގުތަށް ބޭއްވުމަށްފަހު ދެމީހުންވެސް މިސްރާބު ޖެހީ ލިލިއަންގެ ގެއާ ދިމާއަށެވެ.\nލިލިއަންމެން ގެއަށް ދިޔައިރު، ތޫބާއާއި ތަސްނީމް ކުށްވެރިންތަކެއްހެން މުނައްވަރުގެ ކުރިމަތީގައި ސިޓިންގރޫމްގައި ތިއްބެވެ. މުނައްވަރު ސޯފާގައި އިށީނދެ އިނދެ ޓީވީގެ ރިމޯޓުން ފަހަރަކު ޗެނަލްއެއް ބަދަލުކުރަމުން ދިޔައެވެ. ލިލިއަންއާއި އަނުމް ގެއަށް އައިސް ވަނުމާއެކު ރިމޯޓް ބާއްވަމުން މުނައްވަރު ލިލިއަންއަށް ކުރިމަތިލިއެވެ. އޭގެ ކުރިން ލިލިއަންއަށް ބަލައިލެވުނީ ތަސްނީމްގެ މޫނަށެވެ. ދަތުރުގެ ވާހަކަ ބައްޕަ ކައިރީބުނެ އެއްބަސް ކުރުވުމަށް ތަސްނީމް ކައިރީ އޭނާ ބުނީ މީގެ ކުޑައިރުކޮޅެއްކުރިން ކެފޭގައި އިނދެފައެވެ. އެހާ އަވަހަށް މުނައްވަރާ ހަމައަށް އޭނާ އެވާހަކަ ގެންދިޔައީކަން އެނގުމުން ތަސްނީމްއާ ދިމާއަށް ލިލިއަންއަށް ދެލޯ ހަނިކޮށްލެވުނެވެ. ތަސްނީމް ކައިރިން ކަމަކު އެދިއްޖެނަމަ ވަގުތާއި ހާލަތާއި ބައްޕަގެ މޫޑަކަށްވެސް އޭނާއެއް ނުބަލާނެއެވެ.\n"ކޮން ދަތުރެއްގެ ވާހަކައެއް ތަސްނީމް މިދައްކަނީ؟!" އަލުން ޓީވީއާ ދިމާއަށް އެނބުރެމުން މުނައްވަރު އެހެން އެހި އިރު އެއަޑުގައިވަނީ އިންތިހާ ދަރަޖައިގެ ހިތްހަމަނުޖެހުމެވެ. އެބަރު އަޑާއި އޭނާގެ ރާގުން އެކަނިވެސް ލިލިއަން އެފަދަ ދަތުރެއް ދިއުމަށް ޚިޔާލުކުރިކަމާމެދު އޭނާ ނުރުހުނުވަރު ހާމަވަމުންދިޔައެވެ. މުނައްވަރަށްޓައި އޭނާގެ ތިން އަންހެން ދަރިންނަކީ ކޮށްޓެއްގައި ބަންދު ކުރެވިފައިވާ ރީތި ދޫނިތަކެކެވެ. މިނިވަންކަމާއެކު ދުނިޔެވީ އެދުންތަކަށް ރުހިގެން އުޅެން ދަރިންނަށް ދަސްކޮށްދީފިނަމަ، ނުފިލާނެފަދަ ލައްގަނޑެއް އޭނާއާއި އެ ކުޑަ ޚާންދާނުގެ ނަން ޚަރާބުކޮށްފާނެ ކަމުގެ ބިރު އޭނާގެ ހިތުގައި އޮންނަނީއެވެ. ދުނިޔޭގެ އަނިޔާތަކާއި މަކަރުގެ ލޯތަކަށް އެ ތިން އަންހެން ދަރިން ފަރުދާކުރުމަށް އޭނާއަށް ފެނުނު އެންމެ މޮޅުގޮތަކީ އެއީއެވެ. ފިޔަ ކޮށާލެވި މިނިވަންކަމެއްނެތް ޤައިދަކުން ޤައިދުކުރެވިފައިވާ ރީތި ދޫނިތަކެއްހެން އެ ގޭގެ ހަތަރު ފާރުން އެތެރޭގައި ބަންދުކުރުމެވެ. ހާއްސަ ޒަރޫރަތަކަށްޓަކައި ނޫނީ އެ ތިންދަރިންގެ އަމިއްލަ މިނިވަންކަމަށް އާންބަސް ބުނުމަކީ އޭނާ ހިތުން ރުހުމުން ކުރާނެކަމެއް ނޫނެވެ.\nމުނައްވަރުގެ މޫނުމަތިން ފެނުމު ހިތްހަމަ ނުޖެހުމާއެކު ލިލިއަންގެ ހުރިހާ އުންމީދުތަކެއް ފެނަށްވި ކަހަލައެވެ. ނާއުންމީދުގެ ނަޒަރަކުން އޭނާ ދެން ބަލައިލީ އަނުމްގެ މޫނަށެވެ. ހުރިހާ ކަމެއް ހަމައަކަށް އެޅޭނެއޭ ބުނާކަހަލަ ބީދައަކުން ލޮލުން އިޝާރާތްކުރަމުން ހަމަޖެހުމަށް އޭނާ އެދުނެވެ.\nބޭބޭ... އެއީ އަޅުގަނޑުގެ އާއިލާއާއި ރައްޓެހިން ބައިވެރިވާ ދަތުރެއް.. މި ފަހަރު ދަތުރު ހާއްސަވަނީ އަޅުގަނޑުގެ ބޭބެގެ ކާވެނީގެ ކަންތައްތަކާވެސް ދަތުރު ގުޅުވާލެވޭތީ.. ލިލިއަންއަކީ އަޅުގަނޑުގެ ވަރަށް ގާތް އެކުވެރިއެއް.. ދަތުރު ގޮސްގެން ލިލިއަންއަށް އެއްވެސް ގެއްލުމެއް ނުވާނެ ކަމުގެ ޔަގީންކަން އަޅުގަނޑު ދޭނަން.." ޖެހިލުންވެ ހުރެވެސް ހިތަށް އައި ހުރިހާ އެއްޗެއް ބުނަމުން އަނުމް ހަމަޖެހުމުގެ ނޭވާއެއް ބޭރުކޮށްލިއެވެ.\n"އެކަމަކު އަހަރެންގެ ދަރިންނަށް އެންމެ ރަނަގަޅުގޮތް އެނގޭނީ އަހަންނަށް.. އެހެންމީހުން ދޭ ޔަގީންކަމަކީ ކަމެއް ނޫވާނެކަމެއް ދެއްކޭނެ ޔަގީން ކަމެއްވެސް ނޫން!.. އަހަންނާއި އަހަރެންގެ ދަރިންގެ ކަންކަމުގަ އަހަރެން ނިންމާ އެއްވެސް ނިންމުމަކަށް އެކަކަށްވެސް ގޮތެއް ނުކިޔޭނެ!"\nއެވަގުތު ކުއްލިއަކަށް މުނައްވަރުގެ ނަޒަރު އަނުމްއަށް ހުއްޓާލަމުން ހަރުކަށިކަމާއެކު އޭނަ ބުނެލިއެވެ. އެ ބެލުމުގައި ނުރުހުންތެރިކަން ނޫން އެހެން އެއްވެސް ކަމެއް ނުވެއެވެ. މުނައްވަރުގެ އެބެލުމާއެކު އަނުމްއަށްވެސް ބިރުން އިސްޖަހާލެވުނެވެ. ބައްޕަގެ އެ ރުންކުރުކަން ފެނުމުން ލިލިއަން ހިތުގައި ޖެހޭގޮތްވިއެވެ. ބައްޕައަށްޓަކައި އެމީހުންގެ ރައްޓެހިންނަކީ އެއްވެސް ބައެއް ނޫންކަން މީގެ ކުރިންވެސް އެތައް ގޮތަކުން މުނައްވަރު ދިޔައީ ބުނެދެމުންނެވެ. މަސްލަހަތު އިތުރަށް ގޯސްވުމުގެ ކުރިން އެތަނުން ދިއުމުގެ އިޒުނައަކަށް އަނުމް އެދުނެވެ.\n"ތިކަހަލަ ފާޑު ފާޑުގެ ދަތުރުތަކުގަ ދާން ނުވިސްނިއްޔާ ރަނގަޅުވާނީ.. އާއިލާ ދަތުރެއްވީމަ ފިރިހެން ކުދިންވެސް ދާނެ. އެހެން ނޫނަސް އެއީ އެންމެން ދަންނަ އާއިލާއެއް.. ހަޑި ނަމެއް ލިބުނަސް އެމީހުން ނުވާނެ މާބޮޑު ކަމެއް.. ވެއްޓޭނީ ދަރިފުޅުމެންކަހަލަ ނިކަމެތިންގެ އަގު... އަބަދުވެސް ހަނދާންނުގަ ބަހައްޓަންވާނެ ތިއީ އަންހެން ކުއްޖެއްކަން! ކަމެއް ދިމާވެއްޖިއްޔާ ފިރިހެނަކަށްވުރެ ބޮޑަށް ބޭޒާރުވާނީ އަންހެން ކުދިން.. މީހުންގެ މަލާމާތާ ނުރުހުމާވެސް ކުރިމަތިލާން ޖެހޭނީ އަންހެން ކުދިންނާ...!!" މުނައްވަރުގެ އަޑުގައި ވަނީ ހަރުކަށިކަމެވެ. ގޮތް ދޫނުކުރުމެވެ. އެކުވެރިޔާގެ ކުރިމަތީ ގަތް ލަދާއި ވީ ދެރައިން ލިލިއަންގެ އެތެރެހަށީގައި މަޑުމަޑުން ދިޔައީ ހުޅު ރޯވަމުންނެވެ. ކުރިމަތީގައި ހުރީ ބައްޕަކަން ހަނދާންނައްތާލާކަށް ފަހަރެއްގައިވެސް އޭނަ ބޭނުމެއްނޫނެވެ.\n"އަންހެން ކުދިންނަށް ވުމަކީ އަހަރެމެން އަމިއްލައަށް ކުރި ކަމެއްތަ؟! އަންހެން ކުއްޖަކަށްވީތީ ހަމަނޭވާއެއްވެސް ނުލައިތަ އުޅެންވީ.. ބައްޕަގެ ތިވިސްނުމާހެދި ފިހާރައިން ގެއަށް ގެއިން ފިހާރައާ ހަމައަށް ނޫންތާކަށް ނުދެވޭ! އަމިއްލައަށް ކުރަންބޭނުންވާ ކޮންމެ ކަމެއް ކުރަންޖެހެނީ ބައްޕަގެ ރުހުމާ އިދިކޮޅަށް.. ދަރިންގެ މައްޗަށް ކޮންމެވެސް ވަރެއްގެ އިތުބާރެއް އޮންނަން ވާނެ ކަންނޭނގެ! އުމުރުން ތޭވީސް އަހަރު ވިއިރު، އަމިއްލަ އުފަލަށްޓަކައި އަހަރެމެންނަށް ކުރެވުނީ ކޮންކަމެއް! މިހެން އުޅުނަސް މިދިރިއުޅުންދެކެ ހާދަ ފޫސެއްވެޔޭ ބައްޕާ! ނުވޭ މިގޮތަށް އުޅޭ ހިތެއް!..." ލިލިއަންގެ އަޑު އައިލެއް ބާރުކަމުން ތޫބާއާއި ތަސްނީމްއަށްވެސް އިރުކޮޅަކު ނޭވާހިފައްޓާލައިގެން ތިބެވުނެވެ. ލިލިއަންގެ އެ ރުޅިވެރިކަމަކީ މީގެ ކުރިން އެއިން އެކަކުވެސް ދުށް ރުޅިވެރިކަމެއް ނޫނެވެ. ލިލިއަންގެ ހިތްހަމަ ނުޖެހުމާއި ރުޅިވެރިކަމާއެކު އޭނާ އެ ރައްދުކުރި ކޮންމެ ބަހަކާއެކު މުނައްވަރުގެ އެ ހަރުކަށި ނަފްސަށްވެސް ގުޑުން އެރިކަހަލައެވެ. ލިލިއަންގެ ލޮލުން ފޭދިގެން އައި ކަރުނަޔާއި އެމޫނުމަތީގެ އިހްސާސްތައް އޭނާގެ ދިރިއުޅުމުގެ އެރިހުންތައް ބުނެދެމުން ދިޔައެވެ. އިތުރަށް އެއްވެސް އެއްޗެއް ނުބުނެ ލިލއަން ގޮސް ކޮޓަރިއަށް ވަދެ ދޮރުލައްޕާލިއެވެ. ދެން މަޑުމަޑުން އަނގަމަތީގައި އަތް އަޅާލަމުންގޮސް ޑްރެސިންގ ޓޭބަލްގެ ކުރިމައްޗަށް އޭނާ ހުއްޓިލިއެވެ. ބައްޕަގެ ކުރިމަތީ އެހާ އިހާނާތްތެރިކޮށް ބަސްބުނާ ހަރުކަށި ލިލިއަންއެއް އުފަންވީ ކޮންއިރަކުބާއޭ އޭނާގެ ހިތަށް އެރި އެވެ. އެ ދަތުރުން އޭނާއަށް ލިބޭނެ އެއްވެސް ފައިދާއެއް ނޫނީ މަންފާއެއްވެސް ނެތެވެ. އެކަމަކުވެސް ހިތުގެ އަޑިން އެ ދަތުރުގެ ބައިވެރިއަކަށްވާން އޭނާއަށް ހިތް އެދެވެނީއެވެ. ކީއްވެހެއްޔެވެ؟ ހަމަ އެކަނި މިންހާލް ލޮލުން ދެކިލުމަށްޓަކައި ހެއްޔެވެ؟ އެފަދަ ސުވާލްތަކެއް ސިކުންޑިއަށްވެރިވުމުން ލިލިއަންގޮސް އެނދުގައި އިށީނދެލިއެވެ.\n"ލިލިއަންއެވެ! މޮޔަ ނުވާށެވެ! މިންހާލްއަކީ މާދަމާވެސް އެހެން މީހެއްގެ ޙައްގަކަށްވާން ތައްޔާރަށް ހުރި މީހެކެވެ! ދުވަހަކުވެސް އެނބުރި އައުމެއް ނުވާ ގޮތުގައެވެ!" އެއީ އެވަގުތު ލިލިއަންގެ ހިތް ބުނެދިން ގޮތެވެ. އެކަމަކު ހިތުގެ އެބުނުމަށް އޭނާއަކަށް އިޖާބައެއް ނުދެވެއެވެ. ކޮންމެ ބައްދަލުވުމާއެކު ދަގަތްފާނަށް ދަނގަޑު ދަމާ ބީދައިން ލިލިއަންގެ ހިތްދިޔައީ މިންހާލްއާ ދިމާއަށް ދީލާލަމުންނެވެ. ހިތުގައި އުފެދެމުން ދިޔަ އޭނާއަށް ނަންނޭނގޭ އެ ޖަޒްބާތުތަކާއެކު އެ މައުސޫމް ނަފްސަށް ވެސް ދިޔައީ ބަދަލުތަކެއް ގެނުވަމުންނެވެ. މިންހާލް ފެންނަ ހިސާބަށް އޭނާ ދާހިތްވާންފެށިއެވެ. އެފިޔަވަޅުތަކުގެ އަޑަށް އިންތިޒާރު ކުރެވެންފެށިއެވެ. އޭނާ ހުންނަ ކޮންމެ ތަނަކަށް މިންހާލްއަށް އާދެވޭނެ ނަމައޭ އޭނާގެ ހިތަށް އަރަންފެށިއެވެ.\nއެކަހަލަ ވިސްނުންތަކެއްގައި ލިލިއަން އޮއްވައި ތޫބާއާއި ތަސްނީމް ކޮޓަރިއަށް ވަނެވެ. އިތުރު އެއްވެސް އެއްޗެއް ނުބުނެ އެދެމީހުން އައިސް ލިލިއަންގެ ގާތުގައި އިށީނދެލިއެވެ. ފަހަރުގައި ކޮންމެވެސް ސިފައެއްގައި ލިލިއަން ބުނި ބަސްތަކަށް އެމީހުންނަށްވެސް އެއްބަސްވެވެނީއެވެ. އެހެން ނޫންނަމަ އެގޮތުގައި ބުނާނެ އެއްޗެއް ނޭނގި ހިމޭންވެފައި އެމީހުން ނުތިބީހެވެ.\nއިރުއޮއްސި އަނދިރިކަން ވެރިވުމާއެކު މަޣްރިބް ނަމާދުކޮށްލައިގެން ލިލިއަން ނިކުތީ ގެއިން ބޭރަށް ދާށެވެ. ކުޑަކޮށް ނަފްސު ހަމަޔަކަށް އެޅުނުއިރު، މުނައްވަރާ ކުރިމަތިލާނެ ހިތްވަރު އޭނާގެ ކިބައިން ވަނީ ނެތިގޮއްސައެވެ. ލަސް ހިނގުމެއްގައި މަގުގެއްލިފައިވާ މުސާފިރެއްހެން އޭނާ ހިނގަމުން ދިޔައެވެ. ދެން ވަކި ހިސާބަކަށް އައިސް ކުރިމަތީ އޮތް މޫދަށް ކުރިމަތިލަމުން އޭނާ ތޮށިމަތީގައި އިށީނދެލިއެވެ. އޭނާގެ ހިތުގެ ހައިޖާނު އެވަގުތު ގެރިގާތަކަށް ބިންދާލި ރާޅު އަނިޔާވެރި ހަމަލަތަކަށްވުރެ ވަކި ކުޑައެއް ނޫނެވެ. އެއިރު މިއަދު މުނައްވަރާ ދިމާއަށް އޭނާ ބުނި ކޮންމެ ލަފްޒެއް ވަކިވަކިން އޭނާގެ ހަނދާނަށް އަންނަމުން ދާންފަށައިފިއެވެ. އަދިވެސް އޭނާ އެވިސްނަނީ އެވަރު އާދައިގެ ކަމެއްގައި މުނައްވަރުދެކެ އޭނާއަށް އެވަރަށް ރުޅިއާދެވުނު ސަބަބާމެދުގައެވެ. އެވަގުތު ކުއްލިއަކަށް ކޮންމެވެސް މީހަކު ފަހަތުން އައިސް އެއްވެސް އިޒުނައަކާ ނުލައި އޭނާގެ ގާތުގައި އިށީނދެލައިފިއެވެ. ލިލިއަންއަށް އެދިމާއަށް ދޫކޮށްލެވުނު ނަޒަރުގޮސް އެޒުވާނާގެ ދެލޮލުގެ ތެރޭގައި ގައިދުވެލި ކަހަލައެވެ. އެއާއެކު އޭނާގެ މެއަށް ފިނިވެލި ކަހަލަ އިހްސާސެއް އޭނާއަށް ކުރެވުނެވެ. ނޭވާތައް އަވަސްވެ ދޫބަންދުވިއެވެ. ކުރިމަތީގައި ހިނިތުންވެލައިގެން އިނީ މިންހާލްއެވެ. އެއީ ހަގީގަތެއްކަން ގަބޫލުކުރަން ދަތިވެފައި މިންހާލްއަށް ބަލަހައްޓައިގެން ދެންވެސް ލިލިއަންއަށް އެއިން ގޮތަށް އިނދެވުނީއެވެ.\n"މޫނުގަ އެއްޗެއް ހުރީތަ؟!" ލިލިއަންއަށް ހޭވެރިކަންވީ އަތުން މޫނު ފޮހެލަމުން މިންހާލް އެހެން ބުނެލި އަޑަށެވެ. އެއީ ހުވަފެނެއް ނޫންކަން ލިލިއަންއަށް އެނގުނީދެނެވެ. އެހިނދު އެ ދޮން މޫނަށް ރަތްކަންވެރިވެ އެ މޫނުމަތީގެ ރީތިކަން އިތުރަށް ފާޅުވެލިއެވެ.\n"ކީކުރަނީ މިތަނުގަ؟!.." އެ ސުވާލު ދެމީހުންނަށްވެސް ކުރެވުނީ އެކު އެކީގައެވެ. އެވަގުތު މިންހާލް ދުރުބަލާލަމުން ހީލިގޮތުން ލިލިއަންގެ ގައިން ހީބިހިނެގިއެވެ. މިންހާލްގެ ގައިންދުވަމުންދިޔަ "އެމްޕޯރިއޯ އަރްމާނީ" ސެންޓްގެ މީރުވަހާއެކު ލިލިއަންގެ ހިތް މަސްތުކުރުވިއެވެ.\n"ލިލިއަން ފެނޭތޯ ފާރަލަނީ.." އެވަގުތު މޫނުމައްޗަށް އަބުއިކަން ވެރިކުރުވަމުން، ސީދާ ލިލިއަންގެ ދެލޮލަށް ބަލައިލަމުން މިންހާލް ބުނެލިއެވެ. މިންހާލްގެ އެ ބުނުމާއެކު ލިލިއަންގެ ހިތުގެ ވިންދުތައް އަވަސްވެލިއެވެ. -- ނުނިމޭ --


Thala firihenun harudhanaa kamah anhenun dhekey | Mihaaru\nތަލަ ފިރިހެނުން ހަރުދަނާ ކަމަށް އަންހެނުން ދެކޭ\n16 ސެޕްޓެމްބަރ 2017 - 06:30\nބޮލުގެ އިސްތަށިގަނޑު ތުނިވެ ބޮލު މެދުން ދިއްލޭތީ އެކަމާ ފިކުރުކުރާ މީހުން މި ކިޔާލާފައި ހިތްހަމަޖައްސާލާށެވެ. ތަލަ ފިރިހެނުންނަކީ އަމިއްލަ ނަފްސަށް އިތުބާރު އޮންނަ، ބަސް ވިކޭ މީހުންގެ ގޮތުގައި އަންހެނުން ދެކޭ ކަމަށް ޔުނިވަސިޓީ އޮފް ޕެންސިލްވޭނިއާގެ ތަޖުރިބާކާރުންގެ ދިރާސާއަކުން ދައްކައިފި އެވެ.\nމި ދިރާސާކުރުމަށް ކޮލެޖް ދަރިވަރުންތަކެއް ބޭނުންކޮށްގެން ތަފާތު ތިން ޓެސްޓެއް ހެދި އެވެ. މި ދަރިވަރުންގެ ތެރޭގައި އަންހެނުންނާއި ފިރިހެނުން ވެސް ހިމެނެ އެވެ. ފިރިހެނުންގެ ފޮޓޯ ދެއްކުމަށް ފަހު އެ މީހުންގެ ކިބައިން ފެންނަ ރީތިކަމާއި އަމިއްލަ ނަފްސަށް އިތުބާރު ކުރުމާއި އެހެން މީހުންގެ ކުރިމަތީގައި ބަސް ވިކޭ މިންވަރު ހުންނާނެ ކަމަށް ބެލެވޭ ގޮތް ލަފާކުރުމަށް ބުންޏެވެ. މިގޮތަށް ބައެއް މީހުންގެ ފޮޓޯ ދެ ފަހަރު ވެސް ދައްކާފައިވެ އެވެ. އެއީ ބޮލުގައި އިސްތަށި ހުރި ފޮޓޯ އާއި ތަލަކޮށް ހުއްޓާ ނަގާފައިވާ ފޮޓޯ އެވެ.\nމިގޮތަށް ފޮޓޯ ދައްކައިގެން ކުރި ދިރާސާއިން އެނގުނީ ތަލަކޮށް ތިބި މީހުންގެ ކިބައިން އަމިއްލަ ނަފްސަށް އިތުބާރު ކުރުމާއި ހަރުދަނާ ކަމުގެ ސިފަ މާބޮޑަށް ފެންނަ ކަމަށް، ދިރާސާގައި ބައިވެރިކުރި ގިނަ އަންހެނުންނަށް ގަބޫލުކުރެވޭ ކަމަށެވެ. އަދި އެ މީހުންގެ އިސްކޮޅު ހުންނާނެ ކަމަށް ލަފާކުރެވޭ ވަރު ވެސް ބުނުމަށް ދިރާސާގެ ބައިވެރިންނާ ހަވާލުކޮށްފައި ވާއިރު، ތަލަ މީހުންގެ އިސްކޮޅު ލަފާކުރުމުގައި އެވްރެޖްކޮށް އެއް އިންޗި ދިގު ކަމަށް ބުނެފައިވެ އެވެ. މާނަ އަކީ ތަލަ މީހުން އިސްކޮޅުން ދިގު ކަމަށް ވެސް ހީވުމެވެ.\nދިރާސާ ޓީމުން ބުނީ އެއް ބައެއްގެ ފޮޓޯ، ބޮލުގައި އިސްތަށި ހުއްޓާ އަދި ތަލަވެފައި ވަނިކޮށް ދެއްކުމުން ވެސް އެ މީހުންނާ މެދު ދެކޭ ގޮތް ބަދަލުވެފައި ވާތީ، މި ދިރާސާގައި އެ ބުނާ ސިފަތައް އަންހެނުން ވަޒަންކޮށްފައި ވަނީ އެ ފިރިހެނުންގެ ތަލަޔަށް ނިސްބަތްކޮށްގެން އެކަނިކަން ޔަގީންވާ ކަމަށެވެ.\nމި ދިރާސާއިން ދެއްކި ގޮތުގައި ތަލަ މީހުންނަށް ވުރެ ބޮލުގައި އިސްތަށި ހުންނަ ފިރިހެނުން ބަލައިލަން ރީތި ކަމަށް އަންހެނުން ގަބޫލުކުރެ އެވެ.\nދިރާސާ ޓީމުން ބުނި ގޮތުގައި، މި ނަތީޖާއަށް ބަލާއިރު، ބޮޑެތި ކަންކަމުގައި މީހުންނާ މަޝްވަރާކޮށްގެން ކަންކަން ހައްލުކުރަން ޖެހޭ ހާލަތްތަކުގައި ތަލަ މީހުންނަށް އެ ކަންކަން ކާމިޔާބުކުރެވުމުގެ ފުރުސަތު ބޮޑުވުން އެކަށީގެންވެ އެވެ.\nއެކަމަކު ދެން އޮތީ ހިތާމަވެރި ވާހަކައެކެވެ. މި ދިރާސާއިން ދައްކާފައި ވަނީ ތަލަ މީހުން އެ މީހުންގެ އުމުރަށް ވުރެ ހަތަރު އަހަރު މުސްކުޅި ކަމަށް ދައްކާ ކަމަށެވެ.\nއަންހެނުން ސައިންޓިފިކް ރިސާޗް\nއަވަހަށް ތަލައެއްދޯ ލާންވީ ހަރުދަނާވާން!


Dhe City vaadha kuraa Badminton Mubaaraaiy varah foari gadha - AO News\nމަރަދޫފޭދޫގެ ޒުވާނުންތަކެއްއިސްނަގައިގެން ބާއްވާ އައްޑޫސިޓީ ބެޑްމިންޓަން ޗެމްޕިއަންޝިޕް ފަށައިފިއެވެ. ބުދަ ދުވަހު ހަވީރު ފެށި މިމުބާރާތުގައި އައްޑޫސިޓީއާއި ފުވައްމުލަކުން ޖުމްލަ7ޓީމް ވާދަކުރެއެވެ. މި މުބާރާތުގެ ޓީމްތައް2ގްރޫޕަކަށް ބަހާލާފައިވާއިރު ގްރޫޕް އޭގައި ހިމެނެނީ ގޯސްމާޓް،ވޮންޑާސް،ފުވައްމުލައް އެސްޓީއޯ،އަދި ސްމޭޝާސްއެވެ.\nގްރޫޕް ބީ ގައި ހިމެނެނީ ޓީމް ޝަޓްލް،ޔުނައިޓެޑް،އަދި ފުވައްމުލަކު ބީޑީސީ އެވެ.\nމިމުބާރާތް ކުޅުމަށް ހަމަޖެހިފައިވަނީ ބައިވެރިވާ ކޮންމެ ޓީމަކުން7ޓައި ކުޅޭގޮތަށެވެ. އެއީ މެންސް ޑަބްލްސްގެ4ޓައި،މިކްސްޑަބަލްސް ގެ 1 ޓައި،މެންސް ސިންގަލްސްގެ 1 ޓައި އަދި ވުމެންސް ޑަބަލްސްގެ 1 ޓައި އެވެ.\nމިމުބާރާތުގެ ޗެމްޕިއަން ޓީމަށް 10000 ރުފިޔާގެ ފައިސާގެ އިނާމް ހުށަހެޅިފައިވާއިރު ރަނަރަޕް ޓީމަށް 5000 ރުފިޔާ ވަނީ ކަނޑައެޅިފައެވެ. މުބާރާތުން3ވަނަ އަށް ދާ ޓީމަށް ހަމަޖެހިފައިވަނީ 1500 ރުފިޔާގެ ފައިސާގެ އިނާމެވެ. މީގެ އިތުރުން ޓްރޮފީއާއި މެޑަލްވެސް ދެވޭ މި މުބާރާތުގެ މެއިން ސްޕޮންސަރަކީ މަލްޓި މާޓެވެ. އިތުރު ސްޕޮންސަރުންގެ ތެރޭގައި އައްޑޫސުޕަމާޓް ، ވަން،އެން ހޯލްޑިންގްސް،އަސްކަނި ސްޕޯޓްސް،ތްރީއެސް،ކޯނަރ،އީހަބް،ނެނޯލެބް،އަދި ކޮންޓްރޯލް ޕީ ހިމެނެއެވެ.މި މުބާރާތުގެ މީޑިއާ ޕާޓްނަރަކީ އޭއޯނިއުސް އެވެ.\nމިމުބާރާތުގެ އޯގަނައިޒިން ކޮމިޓީގައި އިސްކޮށް ޙަރަކާތްތެރިވާ ސުލްތާން ރާމިޒް ވިދާޅުވީ މިމުބާރާތުގައި ވާދަ ކުރަމުންދަނީ އައްޑޫސިޓީއާއި ފުވައްމުލައް ސިޓީން ވެސް އެންމެ ސީނިއަރ ކުޅުންތެރިންކަން ފާހަގަ ކުރެއްވޭ ކަމަށާއި އެގޮތުން މުބާރާތް ނިމިގެން ދާއިރު ރާއްޖޭގެ ޤައުމީ ސްކޮޑުންވެސް ފެނިގެންދާނެ ފަދަ މޮޅު ކުޅުންތެރިންތަކެއް ހޮވާލެވި ގެންދާނެކަމުގައެވެ.\nއިންތިޒާމް ކޮމިޓީގައި ޙަރަކާތްތެރިވާ އައިމިނަތު ނަސީރު ސިފަ ކުރެއްވީ މިފަހަރުގެ މުބާރާތަކީ މޮޅު ކުޅުމަކާއެކު ރިވެތި އަޚްލާޤެއް ދައްކައިދޭނެ ކުޅުންތެރިންތަކެއް އުފެދިގެންދާނެ މުބާރާތެއް ކަމަށެވެ.\nމި މުބާރާތުގައި އައްޑޫސިޓީއާއި ފުވައް މުލައްސިޓީގެ ޓީމްތަކުންވެސް ވަނީ ވަރަށް ބޮޑަށް ތައްޔާރުވެފައެވެ. ފުވައްމުލަކުން ގިނަ ބަޔަކު އައްޑޫއަށް އައިސްފައިވާއިރު މެޗް ތައް ކުޅެމުންދަނީ ގިނަ ޢަދަދެއްގެ ސަޕޯޓަރުންނާވެސް އެކުގައެވެ.\nމުބާރާތުގައި ވާދަކުރާ ގޯސްމާޓް ޓީމްގެ އަންހެން ކުޅުންތެރިޔާ ނަސީ ބުނީ މިމުބާރާތަށް ތައްޔާރު ވުމަށް ލިބުނީ ވަރަށް ކުރު މުއްދަތެއް ކަމަށާއި އެއާއެކުވެސް ޓީމްގެ ކުޅުންތެރިން ތިބީ ރަނގަޅަށް ތައްޔާރުވެ ތިބެ ވަރަށް ބަދަހިކޮށް ހިތްވަރާއެކު މުބާރާތް ކާމިޔާބު ކުރުމަށް އަތުކުރި އޮޅާލައިގެން ކަމަށެވެ.މިއީ މިމުބާރާތުގައި ބައިވެރިވާ ހަމަ ކޮންމެ ޓީމެއްގެ ވެސް ބަސްމަގު ހުރިގޮތެވެ. އެހެންކަމުން ޓީމްތަކުގެ މެދުގައި ވާދަވެރިކަމާއެކު މުބާރާތް ކާމިޔާބު ކުރުމުގެ ޖޯޝާއި ފޯރި ވަނީ ވަރަށް ގަދަވެފައެވެ.\nއައްޑޫސިޓީ ބެޑްމިންޓަން ޗެމްޕިއަންޝިޕްގެ ހެޑް ރެފްރީއަކީ ބެޑްމިންޓަނާއި އަދި ކުޅިވަރުގެ ދާއިރާގައި ތަމްރީނާއި ހުނަރު ހޯދައިގެން މިރޮނގުން އައްޑޫސިޓީގައި ފާހަގަކޮށްލެވޭ ކުޅުންތެރިޔާ ޓައިޓޭން އަޙްމަދު ޝަރީފެވެ.\nއައްޑޫސިޓީގައި ފަނޑުވަމުންދާ ބެޑްމިންޓަން އަލުން ދިރުވާ މިރޮނގުން ކުޅަދާނަ ކުޅުންތެރިންތަކެއް އުފައްދައި މިކުޅިވަރަށް ޢާއްމުން ޝައުޤުވެރި ކުރުވުމުގެ މަޤްސަދުގައި ބާއްވާ މިމުބާރާތުގައި މިއަދުވެސް3މެޗް ކުޅޭނެއެވެ. މިމުބާރާތުގެ މެޗްތައް ކުޅެމުންދަނީ މަރަދޫފޭދޫ ޒުވާނުންގެ މަރުކަޒުގެ ކޯޓްގައެވެ.\nމިއަދު ހަވީރު4ޖަހާއިރު ފަށާ މެޗްގައި ބައްދަލު ކުރާނީ ވޮންޑާސްއާއި ފުވައްމުލަކު އެސްޓީއޯގެ ޓީމެވެ. މިރޭ 8 ޖަހާއިރު ފަށާ2މެޗްގެ ތެރެއިން އެއްމެޗްގައި ބައްދަލުކުރާނީ ޔުނައިޓެޑްއާއި ފުވައްމުލަކު ބީޑީސީ އެވެ. އަނެއް މެޗްގައި ބައްދަލު ކުރާނީ ގޯސްމާޓްއާއި ސްމޭޝާސް އެވެ. މިއަދުގެ ހުރިހާ މެޗެއްވެސް އޭއޯ ނިއުސްގެ އެފްބީ ޕޭޖުން ލައިވް ސްޓްރީމް ކުރާނެއެވެ.\nހޮރައިޒަން އެކަޑަމީ ޓީޗަރސް ބެޑްމިންޓަން ޓޯނަމަންޓްއައްޑޫ ބެޑްމިންޓަން ކުލަބްއައްޑޫ ބެޑްމިންޓަން ކޮމްޕްލެކްސްއައްޑޫސިޓީ ބެޑްމިންޓަން ޗެމްޕިއަންޝިޕް 2020\nހޮރައިޒަން ޓީޗާސް ޓޯނަމެންޓް: ރޭގެ ދެމެޗުން ކުރި ހޯދީ ހިތަދޫ ސްކޫލާއި އައްޑޫ ހައި ސްކޫލް\nއައްޑޫގެ ބެޑްމިންޓަން ކޯޓުތަކުގެ މަަސައްކަތް އަންނަ މަހުގައި ނިމޭނެ: ޔޫތު މިނިސްޓްރީ


Bali meehun ufulaidhin bappa, miadhu edhenee ehee akah!\nބަލި މީހުން އުފުލައިދިން ބައްޕަ، މިއަދު އެދެނީ އެހީ އަަކަށް!\nފަޔާޒު ހޮސްޕިޓަލްގައި ފަރުވާދެނީ: ދީލަތި އެހީއަކަށް ބޭނުންވޭ--\nމީދޫ އެންމެންގެ މިއީ އެކުވެރިއެކެވެ. އެ ރަށުގެ ހިދުމަތްތެރި އެކެވެ. އެހީތެރިއެކެވެ. މަދަދު ވެރި އެކެވެ. ހިތް ހެޔޮ އެންމެންނާ ވެސް ގުޅޭ އެކުވެރި އެކެވެ. ރަށުގެ އިޖުތިމާއީ ކަންކަމުގައި ފަސް ޖެހުމެއް ނެތި، ހިލޭ ސާބަބަހަށް މަސައްކަތް ކުރި މީދޫ ދެކެ ލޯބި ދަރިއެކެވެ. މީގެ އަހަރެއްހާ ދުވަސް ކުރިން ސިއްހީ މަރުކަޒާ ހަމަ އަށް ބަލި މީހުން ގެނެސްދެނީ އޭނާ އެވެ. ރ. މީދޫ، ފުނަމާގޭ، 41އ. ގެ ހުސެއިން ފަޔާޒަކީ މި ރަށު ސިއްހީ މަރުކަޒުގެ އެމްބިއުލާންސް ދުއްވި މީހާ އެވެ. ނަމަވެސް މިއަދު އޭނާ މިވަނީ ވަނީ ބަލި މީހުން އުފުލޭ ވަރަށް ވުރެ ހާލު ބޮޑުވެފަ އެވެ. އެހެން މީހުންގެ އެހީއަށް ބޭނުންވެފަ އެވެ.\n"ހަނދާން ހުންނަން ފެށިއިރުން ފެށިގެން ވެސް ބޭބެ ވަރަށް މަސައްކަތް ކުރާނެ. އެހީވާނެ މީހުންނަށް. ވަރަށް މީހުންނަށް ރަނގަޅުވާނެ،" ފަޔާޒުގެ ކޮއްކޮށް، އަހުމަދު ސަމީރު "އަވަސް" އަށް ބުންޏެވެ.\nނަމަވެސް.. އޭނާ މިއަދު އެއޮތީ ބަލި އެނދުގަ އެވެ.\nފަޔާޒުގެ، ސިއްހީ ހާލަތު ގޯސްވިތާ އަހަރަކަށް ވުރެ ގިނަ ދުވަސް ވެއްޖެ އެވެ. މި ބަލީގެ ފުރަތަމަ އަލާމާތެއްގެ ގޮތުން އޭނާގެ ފައި ދުޅަވާން ފެށީ އެވެ. އެ އަށްފަހު އަނގައިންނާއި ފުރަގަސް ފަރާތުން ލޭ އަންނަން ފެށީ އެވެ. ޖެހިގެން އުޅެނީ ކޮން މައްސަލައެއް ކަމެއް އޭރަކު ނޭނގެ އެވެ. އެހެންވެ، އަވަހަށް ފުރައިގެން ދިޔައީ ބޭރަށެވެ.\nފުރަތަމަ ދެއްކީ، އިންޑިޔާގެ ކިމްސް ހޮސްޕިޓަލަށެވެ. ހޮސްޕިޓަލަށް ދެއްކުމުން ލިބުނީ ހިތް ފަޅައިގެންދާ ފަދަ ޖަވާބެކެވެ. ޑޮކްޓަރު ބުނީ އޭނާގެ ފުރަމެ އަށް ކެންސަރުގެ އަސަރު ކުރުމުގެ ފުރުސަތު ބޮޑު ވާހަކަ އެވެ. އޭނާ އަށް "ލިވާސެރޮސިސް" ޖެހިފައިވާ ވާހަކަ އެކެވެ. އަދި ލިވާ ގައިވާ ލަކުނުތައް ފާރަށް ބަދަލުވަމުންދާ ވާހަކަ އެވެ. އެހެންވެ ފަޔާޒުގެ އާއިލާ އިން ބޭނުންވީ އަވަހަށް އެކަމުގެ ފަރުވާ ފަށާށެވެ. އެހެންވެ މާލެ އައިސް އާސަންދައިގެ އެހީއާއެކު އިންޑިޔާގައި ފަރުވާ ފެށީ އެވެ.\nރ. މީދޫ، ފުނަމާގޭ، 41އ. ގެ ހުސެއިން ފަޔާޒު--\nލިވާ ބަދަލު ކުރަން ޖެހޭ\nދެން ދިޔައީ ކޮޗިންގައި ހުންނަ ހޮސްޕިޓަލަކަށެވެ. މިގޮތަށް ހެދި ޓެސްޓު ތަކުން ލިބުނީ ގަބޫލުކުރަން ދަތި، އެހެނަސް ގަބޫލުކުރަން މަޖުބޫރު ޖަވާބެކެވެ. ފަޔާޒުގެ ލިވާ ބަދަލު ކުރަން ޖެހޭ ވާހަކަ އެވެ. އަދި އިތުރު ޑިއުމަރެއް ވެސް އިން ވާހަކަ އެވެ.\nއުމުރުން އަށް އަހަރާއި 15 އަހަރުގެ ދެ ކުދިންގެ ބައްޕަ އަށް އިތުރު މައްސަލައެއް ދިމާވީ މި ހިސާބުންނެވެ. ޑޮކްޓަރު ލަފާދިނީ، ލިވާ ބަދަލުކުރާށެވެ. މި ބަލީގެ ދާއިމީ ފަރުވާއަކީ މިއީ އެވެ. އެކަމަށް އާއިލާ އިން ލިވާ ހަދިޔާކުރާނެ މީހަކު ހޯދުމަށެވެ. ނަމަވެސް، އާއިލާގެ ގިނަ ބަޔަކު ޓެސްޓްކޮށްފި އެވެ. ގިނަ މީހުންގެ ސިއްހީ ހާލަތު ހުރި ގޮތުން، ލިވާ ޓްރާންސްޕްލާންޓް ހެދޭ ވަރެއް ނުވެ ހާލު ގޯހެވެ. އެހެންވެ ދެން އޮތް އެންމެ އަވަހަށް ކުރަން ޖެހޭ ކަމަކީ ފަޔާޒުގެ ހަށިގަނޑުގައި އުފެދެމުން އަންނަ ޓިއުމަރު އަންދާލުމެވެ.\nޓިއުމަރު އަންދާލުމަށް ފަހުން އެބަ މަޖުބޫރު ލިވާ ޑޯނާއެއް ހޯދަން. ޑޮކްޓަރު ވިދާޅުވެފައިވަނީ ޓިއުމަރު އަންދާލުމަށް ފަހު، ޑޯނާއެއް ނުލިބިއްޖެނަމަ ދެން އިތުރު ކަމެއް ނުކުރެވޭނެ ކަމަށް. އެހެންވެ، އަޅުގަނޑުމެން ވަރަށް ބޮޑު އެހީތެރި ކަމެއް ބޭނުންވޭ\n"ޓިއުމަރު އަންދާލަން ވެސް ވަރަށް ބޮޑު ހަރަދެއް އެބަދޭ. އާސަންދައިން އެހީދޭ. އެކަމަކު އެހެނިހެން ހަރަދުތައް ބޮޑު. މިހާރު މިކަމުގައި އުޅެނިކޮށް، އެއް ބޭބެގެ ވަޒީފާ ވެސް ގެއްލިއްޖެ. އަނެއް ބޭބެ އެ ހުންނަނީ ނޯޕޭގައި. އެހެންވެ އަތްމަތި ވަރަށް ދަތި. ބޭރުގައި އުޅޭތާ ހަތަރު ވަރަކަށް މަސް ވަނީ. އެހެންވެ ވަރަށް ގިނަ ހަރަދު އެބަދޭ،" ފަޔާޒުގެ ކޮއްކޮށް، ސަމީރު ކިޔައިދިނެވެ.\n"ޓިއުމަރު އަންދާލުމަށް ފަހުން އެބަ މަޖުބޫރު ލިވާ ޑޯނާއެއް ހޯދަން. ޑޮކްޓަރު ވިދާޅުވެފައިވަނީ ޓިއުމަރު އަންދާލުމަށް ފަހު، ޑޯނާއެއް ނުލިބިއްޖެނަމަ ދެން އިތުރު ކަމެއް ނުކުރެވޭނެ ކަމަށް. އެހެންވެ، އަޅުގަނޑުމެން ވަރަށް ބޮޑު އެހީތެރި ކަމެއް ބޭނުންވޭ."\nމި އާއިލާ އިން ބޭނުން ވަނީ ދިވެހިންގެ ދީލަތި އެހީ ތެރިކަމުގެ އަތެކެވެ. ކުޑަކުޑަ ދެ ކުދިން ބޭނުންވަނީ ލޯބިވާ ބައްޕަ ހެޔޮ ހާލުގައި ހުންނަތަން ފެނުމެވެ. އެކަމަށް ދިވެހިންގެ އެހީތެރިކަން ނިހާޔަތަށް މިއާއިލާ އިން މިވަނީ ބޭނުންވެ އެވެ.\n* ދިވެހި ރުފިޔާ އެކައުންޓް: 7717109726101\n* ޑޮލަރު އެކައުންޓް: 7730000150144\n* އިތުރު މައުލޫމާތު: މުހައްމަދު ޒިޔާޒު ނަމްބަރު: +91 91489 58737\n* އަހުމަދު ސަމީރު: 9667719\n* އަލީ ޒިޔާދު: 7828436


Raajje ziyaaraai kuri fathuruveringe adhadhu 564,228 ah - vNews.mv\nރާއްޖެ ޒިޔާރަތްކުރި ފަތުރުވެރިންގެ އަދަދު 564،228 އަށް\nމަރްޔަމް ލީން 20 July 2021, 18:27\nމިހިނގާ 2021 ވަނަ އަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދު 564،228 އަށް އަރައިފިއެވެ.\nޓުއަރިޒަމް މިނިސްޓްރީން އާންމުކޮށްފައިވާ ތަފާސްހިސާބުތައް ދައްކާގޮތުން މިއަހަރުގެ މިހާތަނަށް 564،228 ފަތުރުވެރިން ރާއްޖެ ޒިޔާރަތްކޮށްފައިވާއިރު، އެންމެ ގިނަ ފަތުރުވެރިން ރާއްޖެ ޒިޔާރަތްކޮށްފައިވަނީ، މި އަހަރުގެ މަރޗް މަހުގައެވެ. އެމަހު ރާއްޖެ ޒީޔާރަތްކޮށްފައި ވާނީ 109،585 ފަތުރުވެރިންނެވެ.\nމިދިޔަ އަހަރުގެ މި މުއްދަތުގައި ރާއްޖެ ޒިޔާރަތްކުރީ 383،317 ފަތުރުވެރިންނެވެ. 2019 ވަނަ އަހަރުގެ މި މުއްދަތުގައި ޒިޔާރަތްކޮށްފައިވަނީ، 937،802 ފަތުރުވެރިންނެވެ.\nރާއްޖޭގައި މިހާތަނަށް ފަތުރުވެރިންނަށް ހިދުމަތްދޭ 738 ތަނެއް ވަނީ ހުޅުވާލާފައެވެ. މީގެތެރޭގައި ހިމެނެނީ 154 ރިސޯޓާއި، 430 ގެސްޓްހައުސްގެ އިތުރުން 140ސަފާރީއެވެ. މިއީ 54،042 ބެޑް ކެޕޭސިޓީއެވެ.\nޖެނުއަރީމަހުގެ އެއްވަނަ ދުވަހުން ފެށިގެން މިމަހުގެ 21 ވަނަ ދުވަހަށް އެންމެ ގިނަ ފަތުރުވެރިން ޒިޔާރަތްކޮށްފައިވާ މާކެޓްތަކުގެ ތެރޭގައި ހިމެނެނީ ރަޝިއާ، އިންޑިއާ، ޔޫކްރެއިން، ޖާމަނީ، ކަޒަކްސްތާން، ފްރާންސް، ރޮމާނިއާ، އިނގިރޭސިވިލާތް އަދި ޔޫއެސްއޭގެ އިތުރުން ޗެކް ރިޕަބްލިކް އިންނެވެ.\nތަފާސްހިސާބުތައް ދައްކާގޮތުން މިއަހަރުގެ މިހާތަނަށް އެންމެ ގިނަ ފަތުރުވެރިން ގެނެސްފައިވަނީ އެމިރޭޓްސްއިންނެވެ. ދެވަނައަށް އެންމެ ގިނަ ފަތުރުވެރިން ގެނައީ ގަތަރު އެއާވޭސް އިންނެވެ.\nދެން އެންމެ ގިނަ ފަތުރުވެރިން ގެނެސްފައިވާ ލިސްޓުގައި، އިންޑިގޯ، ގޯ އެއާ، ޓާކިޝް އެއާލައިންސް، މޯލްޑިވިއަން، ފްލައި ދުބާއީ، އަޒުރު އެއާ ރަޝިއާ، އޮސްޓްރިއަން އެއާލައިންސްގެ އިތުރުން އިއްތިހާދް އެއާވޭސް ހިމެނެއެވެ.


SunOnline: Hong Kong ge muzaaharaathakaa gulhigen beyruge dharivarun enburi dhaan fashaifi\nހޮންކޮންގެ މުޒާހަރާތަކާ ގުޅިގެން ބޭރުގެ ދަރިވަރުން އެނބުރި ދާން ފަށައިފި\nރުގިއްޔާ މުހައްމަދު މޫސާ 14 Nov 2019, 11:37\nސީޔޫއެޗްކޭގައި މުޒާހަރާ ކުރާ މީހަކު ދުނިދަނޑިއެއް ބޭނުން ކުރަނީ -- ފޮޓޯ: އޭއެފްޕީ\nހޮންކޮން (ނޮވެމްބަރު 14): ހޮންކޮންގައި ސަރުކާރާ ދެކޮޅަށް މުޒާހަރާ ކުރަމުންދާ ފަރާތްތަކުން އެސިޓީގެ ޔުނިވާސިޓީ ކެމްޕަސްތަކުގައިވެސް ހަރަކާތްތެރިވަމުންދާތީ އެޔުނިވާސިޓީތަކުގައި ކިޔަވަމުންދާ ބޭރު ގައުމުތަކުގެ ދަރިވަރުން އެނބުރި ގައުމަށް ދާން ފަށައިފި އެވެ.\nހޮންކޮންގެ ޔުނިވާސިޓީތަކުގައި މުޒާހަރާ ކުރާ މީހުންނާއި ފުލުހުންނާ ދެމެދު މިދިޔަ އަންގާރަ ދުވަހާއި އިއްޔެ ވަނީ ކުރިމަތިލުންތައް ހިނގާފަ އެވެ. އެކުރިމަތިލުންތައް ފެށުނީ ޗައިނީސް ޔުނިވާސިޓީ އޮފް ހޮންކޮން (ސީޔޫއެޗްކޭ)އިންނެވެ.\nހޮންކޮންގެ ފުލުހުން ބުނި ގޮތުގައި މިދިޔަ އަންގާރަ ދުވަހު އެމީހުން ސީޔޫއެޗްކޭގެ ކެމްޕަސްއަށް ވަންނަން މަސައްކަތް ކުރީ، އެ ކެމްޕަސްއާ ގުޅިފައި އޮންނަ ބުރިޖު މަތިން މުޒާހަރާ ކުރާ މީހުން މަގުމައްޗަށް ތަކެތި އުކަމުންދާތީ، އެކަން ހުއްޓުވާށެވެ. އަދި އެޔުނިވާސިޓީން ދަނީ "ހަމަނުޖެހުން ހިންގާ މީހުންނާއި ކުށްވެރިންނަށް ހިމާޔަތްދީ، ޕެޓްރޯލް ބޮން އުފައްދާ މަރުކަޒެއްގެ ގޮތުގައި އެތަން ބޭނުން ކުރަން ހުއްދަ ދެމުން" ކަމަށް ތުހުމަތުކޮށްފަ އެވެ.\nސީޔޫއެޗްކޭގައި މުޒާހަރާ ކުރާ މީހުން ވަނީ ފުލުހުންނަށް ނުވަދެވޭ ގޮތަށް ބެރިކޭޑު ޖަހާފަ -- ފޮޓޯ: ރޮއިޓާސް\nފުލުހުން ބުނި ގޮތުގައި އެ ކެމްޕަސް ތެރެއިން މުޒާހަރާގެ ބައިވެރިން ވަނީ ޔުނިވާސިޓީން ނަގާފައިވާ ދުނިދަނޑިތަކެއް ބޭނުންކޮށްގެން، ފުލުހުންނާ ދިމާލަށް އަލިފާން ރޯކޮށްފައިވާ ދުނި ޖަހާ، 400 ޕެޓްރޯލް ބޮން އުކާފަ އެވެ. އަދި ފުލުހުން ވަނީ މުޒާހަރާގެ ތެރެއަށް 1،500 ކަރުނަ ގޭސް ކެނިސްޓަރު އުކާ، 1،300 ރަބަރު އުންޑަ ޖަހާފަ އެވެ.\nފުލުހުންގެ އެ އޮޕަރޭޝަނާ ގުޅިގެން ގިނަ އަދަދެއްގެ ދަރިވަރުން ވަނީ އެއީ އުނގެނުމުގެ މިނިވަންކަމަށް ހުރަސް އެޅުން ކަމަށާއި ފުލުހުން އުޅެނީ ސީޔޫއެޗްކޭ "ހިފަން" ކަމަށް ތުހުމަތުކޮށްފަ އެވެ.\nއަދި މުޒާހަރާ ކުރާ މީހުން ވަނީ ސީޔޫއެޗްކޭއަށް ފުލުހުން ވަނުން ހުއްޓުވުމަށްޓަކައި ކެމްޕަސްއަށް ވަދެވެން އޮންނަ ސަރަހައްދުތަކުގައި ބެރިކޭޑު ޖަހާފަ އެވެ. އޭގެ ސަބަބުން ހޮންކޮންގެ އެހެން ބައެއް ޔުނިވާސިޓީތަކުގައިވެސް މުޒާހަރާ ކުރާ މީހުން ދަނީ ފުލުހުންނަށް ނުވަދެވޭ ގޮތަށް ބެރިކޭޑު ޖަހާ، ފުލުހުންނާ ދިމާލަށް އުކާނެ އެއްޗެހި އެއް ކުރަން ފަށާފަ އެވެ.\nއެހަމަނުޖެހުންތަކާ ގުޅިގެން ހޮންކޮންއިން ވަނީ މިއަދު ހުރިހާ ސްކޫލުތައް ބަންދުކޮށްފަ އެވެ. އަދި ސީޔޫއެޗްކޭއިން ވަނީ މިހާރު ކުރިއަށްދާ ޓާމް ނިންމާލާ، ދެން ކްލާސްތައް ފަށާނީ އަންނަ ޖެނުއަރީ މަހު ކަމަށް ބުނެފަ އެވެ.\nމީގެ އިތުރުން އެހެން ބައެއް ޔުނިވާސިޓީތަކުން ވަނީ މިހަފްތާގައި ދެން ކްލާސްތާއް ނުބޭއްވުމަށް ނުވަތަ ކްލާސްތައް އޮންލައިންކޮށް ނަގާދިނުމަށް ނިންމާފަ އެވެ.\nސީޔޫއެޗްކޭގައި މުޒާހަރާ ކުރާ މީހުންނާ ދިމާލަށް ފުލުހުން ކަރުނަ ގޭސް ޖަހަނީ -- ފޮޓޯ: އޭއެފްޕީ\nއޭގެ ސަބަބުން ހޮންކޮންގައި ކިޔަވާ ޗައިނާގެ ގިނަ އަދަދެއްގެ ދަރިވަރުން ވަނީ އެގައުމަށް ގޮސްފަ އެވެ. އަދި ޓައިވާނުގެ 71 ދަރިވަރުންވެސް އެނބުރި ގޮސްފައިވާ ކަމަށް އެސަރަހައްދުގެ އޮފިޝަލުން ބުނެ އެވެ.\nމީގެ އިތުރުން ހޮންކޮންގައި ތިބި ޑެންމާކް ޓެކްނިކަލް ޔުނިވާސިޓީ (ޑީޓީޔޫ)ގެ 36 އެކްސްޗޭންޖް ދަރިވަރުން އަނބުރާ ގައުމަށް ދިޔުމަށް އެޔުނިވާސިޓީން ވަނީ އެދިފަ އެވެ.\nމިދިޔަ އޭޕްރިލް މަހު ހޮންކޮންގައި މުޒާހަރާތައް ފެށުނީ އެ ސިޓީގައި ތިބޭ ކުށުގެ ތުހުމަތު ކުރެވޭ މީހުންގެ ޝަރީއަތް ކުރިއަށްގެންދިޔުމަށް، އެމީހުން އެހެން ގައުމުތަކާ ހަވާލު ކުރެވޭނެ ބިލެއް އެސިޓީގެ ސަރުކާރުން ގާނޫނު ހަދާ މަޖިލީހަށް ހުށަހެޅުމުންނެވެ. އެބިލު ފާސް ކުރި ނަމަ ހޮންކޮންގައި ތިބޭ ކުށުގެ ތުހުމަތު ކުރެވޭ މީހުން ޗައިނާއާ ވެސް ހަވާލު ކުރެވޭނެ އެވެ.\nއެބިލް ސަރުކާރުން އަނބުރާ ގެންދިޔަ ނަމަވެސް، އެމުޒާހަރާތައް ފުޅާވެ، ގިނަ މީހުން ދަނީ ލީޑަރު ކެރީ ލާމްގެ އިސްތިއުފާއަށާއި ހޮންކޮންއަށް އިތުރު މިނިވަންކަން ދިނުމަށް ގޮވާލާ އަދިވެސް މުޒާހަރާ ކުރަމުންނެވެ.


Chuhteege kurin naib raees Faisal HEOC bahdhalukoffi | Hurihaa.mv\nޗުއްޓީގެ ކުރިން ނައިބު ރައީސް ފައިސަލް އެޗްއީއޯސީއާ ބައްދަލުކޮށްފި\nPublished on 14 Jul 2021, 19:19\nނައިބް ރައީސް ފައިސަލް ނަސީމް އަދި ހެލްތް މިނިސްޓަރު އަހުމަދު ނަސީމް މިއަދުގެ ބައްދަލުވުމުގައި. ފޮޓޯ: ރައީސް އޮފީސް\nކުރިއަށްއޮތް ބަންދު ދުވަސްތައް އައުމުގެ ކުރިން، ނައިބު ރައީސް ފައިސަލް ނަސީމް، ހެލްތް އެމެޖެންސީ އޮޕަރޭޝަން ސެންޓަރަށް ޒިޔާރަތް ކުރައްވައި އެތަނުގައި މަސައްކަތްކުރައްވާ އޮފިޝަލުންނާއި ބައްދަލުކުރައްވައި ކޮވިޑް-19 ގެ ހާލަތުގެ އެންމެ ފަހުގެ މައުލޫމާތު ހޯއްދަވައިފި އެވެ.\nމިއަދު ހެނދުނު ބޭއްވި މި ބައްދަލުކުރެއްވުމުގައި އެޗްއީއޯސީގެ ބޭފުޅުން ވަނީ ރާއްޖޭގައި ކޮވިޑް-19 އާ ގުޅޭ ގޮތުން ހުރި އެންމެ ފަހުގެ ތަފާސްހިސާބުތައް ނައިބު ރައީސަށް ތަފްސީލު ކޮށްދެއްވާފަ އެވެ.\nމި ބައްދަލުވުމުގައި ނައިބު ރައީސް ވަނީ ހޮސްޕިޓަލުގައި ފަރުވާ ދެމުންދާ ކޮވިޑް-19 ގެ ބަލި މީހުންގެ އަދަދު މިހާރު ދަށްވެފައި އޮތުމުން ކޮވިޑް-19 ކޮންޓްރޯލްކުރުމަށް އަޅާފައިވާ ރައްކާތެރިކަމުގެ ފިޔަވަޅުތައް ރަނގަޅުކަމުގައި ފާހަގަ ކުރައްވައިފަ އެވެ. ނަމަވެސް މި ފިޔަވަޅުތައް އަދިވެސް އިތުރަށް ހަރުދަނާ ކުރުމަށް މަސައްކަތް ކުރެވިދާނެ ކަމަށް އެމަނިކުފާނު ފާހަގަކުރެއްވެވި އެވެ.\nމީގެ އިތުރުން އެމަނިކުފާނު ވަނީ ކަރަންޓީން އަދި އައިސޮލޭޝަން ފެސިލިޓީތަކުގެ އެންމެ ފަހުގެ މައުލޫމާތު އޮޅުންފިލުވާފަ އެވެ. އެގޮތުން މިހާރު އެތަންތަން ހިނގަމުންދާ ގޮތުގެ މައުލޫމާތު ހޯއްދަވައި މިހާރު އޮތް ހާލަތަށް ބަލާފައި ފެސިލިޓީތަކަށް ގެންނަންޖެހޭ ބަދަލުތައް ގެނައުމަށް އެމަނިކުފާނު ވިދާޅުވި އެވެ.\nމިއަދުގެ ބައްދަލުކުރެއްވުމުގައި ހެލްތް މިނިސްޓަރު އަހުމަދު ނަސީމް ވިދާޅުވީ ވެކްސިން ދެވޭ މީހުންގެ ނިސްބަތް އިތުރުކުރުމަށާއި ވެކްސިންގެ ދެ ޑޯޒް ފުރިހަމަ ކުރުމަށް ބާރުއަޅުއްވަން ޖެހޭ ކަމަށެވެ.\nމީގެ އިތުރުން އެޗްއީއޯސީއިން ވާހަކަފުޅު ދެއްކެވި ބޭފުޅުން ވަނީ މިހާރު ރައްޔިތުންނަށް ލުއި ދިނުމަށް އަޅާފައިވާ ފިޔަވަޅުތައް ތަފްޞީލުކޮށްދެއްވާފަ އެވެ. އަދި ޒަރޫރީ ބޭނުމެއްގައި ނޫނީ އެއްރަށުން އަނެއް ރަށަށް ނުދިއުމުގެ މުހިންމުކަމަށާއި، މޮނިޓަރިންއަށް ލާފައިވާ ރަށްތަކަށް ނުދިއުމަށް އެޗްއީއޯސީގެ ބޭފުޅުން ވަނީ ބާރުއަޅުއްވައި ވާހަކަ ދައްކަވައިފަ އެވެ.\nރާއްޖެ މިއަދު ހެލްތު މިނިސްޓްރީ ހެލްތު ޕްރޮޓެކްޝަން އެޖެންސީ (އެޗްޕީއޭ) ކޮވިޑް ވެކްސިން ކޮވިޑް-19 މިނިސްޓަރު އަހުމަދު ނަސީމް


Incomplete ekamaku perfect !\nއިންކޮމްޕްލީޓް އެކަމަކު ޕާފެކްޓް!\nބަދީއު އޭނާގެ ވީވާލްގައި\nރާއްޖޭގެ ސިޔާސީ ބޭފުޅުންނާއި ފަންނާނުންގެ ފޮޓޯތައް ސޯޝަލް މީޑިއާއަށް އަބަދުވެސް އެނބުރޭނެ އެވެ. ކުރެހުންތެރިޔާ އަހްމަދު ބަދީއުގެ އެފަދަ ބައެއް ފަރާތްތަކުގެ ފޮޓޯ ކުރަހާލައި އަނބުރައިލީ މުޅިން ތަފާތު ދިމާއަކަށެވެ. ރާއްޖޭގެ ހައި ޕްރޮފައިލް ސިޔާސީ ބޭފުޅުންނާއި އެކި ދާއިރާތަކުން މަޝްހޫރުކަން ހޯދާފައިވާ ފަންނާނުން، ކަޅާއި ހުދުގެ ފަންސުރު ދެލީގެ ކުރެހުމަކުން ޑިސްޕްލޭއަކަށް ގެނައީ ހީވެސް ނުކުރާ ކަހަލަ ގޮތަކަށެވެ. ފާޑެއްގެ ކާޓޫނެއްގެ ތެރެއަށް ޝަހުސިއްޔަތު ގެންގޮސް ލައިދިނީ އެވެ. ނަމަވެސް، ބަދީއު ބުނާ ގޮތުގައި މިއީ ކާޓޫނެއް ނޫނެވެ. މިއީ ކެރިކަޗުރިސްޓޭ ކިޔާ ކުރެހުމުގެ ވައްތަރެކެވެ. މި ކަހަލަ ކުރެހުންތަކުން ކުރެހުމުގެ މަންޒަރު މުޅިން ބަދަލު ކޮށްލަ އެވެ. ބަދީއު ވިދާޅުވެ އެވެ:\n"މި ބޭފުޅުންނަނީ ރާއްޖޭގެ އިސް މަގާމުތަކުގައި ތިއްބެވި ބޭފުޅުން، އެކި ދާއިރާތަކުން ރާއްޖެއަށް ކުރި އެރުން ގެނެސްދިން މީހުން، އަޅުގަނޑު ބޭނުންވީ ތަފާތު ގޮތަކަށް ކުރަހައިގެން ވިޔަސް އެކަން ބުނެދޭން"\nއެގްޒިބިޝަންގައި މަޝްހޫރު ފަރާތްތައް ވަނީ ބައިވެރިވެފައި -- ފޮޓޯ: އަވައްޓެރި ގެލެރީ\nބަދީއުގެ މި ތަފާތު ކުރެހުންތައް ރާއްޖޭގެ އެންމެ މަގުބޫލު މީހުން ކާޓޫނު ސްޓައިލަށް ކުރަހައި އެހެން ސިފައެއްގައި ދައްކުވައިދިނީ ގިނަ އަހަރުތަކެއްވަންދެން މަސައްކަތްކޮށް ތަޖުރިބާއާއެކު އެވެ. ބަދީއުގެ އުމުރުން 50 ހަމަވާންދާއިރު އުމުރުގެ ބޮޑު ބައެއް އޭނާ ހޭދަ ކުރީ ވެސް އޭނާގެ ހުނަރު ބޭނުން ކޮށްގެން ތަފާތެއް ދެއްކޭތޯ އެވެ. އެ ތަފާތު ދައްކައިފި އެވެ. މިއީ ކުރެހުމުގެ ވައްތަރުތަކުގެ މައި ބަދައިގެ މުޅިން އެހެން ބަދަ އެވެ.\nފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ އެގްޒިބިޝަންގައި -- ފޮޓޯ: އަވައްޓެރި ގެލެރީ\nބަދީއުގެ މި ކުރެހުންތައް އާއްމުންނަށް ދައްކާލީ ހުޅުމާލޭގައި ބޭއްވި އެގްޒިބިޝަނަކުންނެވެ. ކުރެހުންތައް ޑިސްޕްލޭ ކޮށްފައިވާއިރު މިއީ ރާއްޖޭގައި އާއްމުކޮށް ފެންނަ ކަނޑާއި މޫދާއި ރާއްޖޭގެ ރީތި މަންޒަރުތައް މުޅިން އެހެން ދިމާއަކަށް "އޮޔާ ބައްސާލާފައިވާ" ކުރެހުންތަކެކެވެ. -- މިއަކީ މަންޒަރާއި ހިޔާލީ ކުރެހުމުގެ ދުނިޔެއަށް ވަދެ ހުސްވެފައިތިބި ކުރެހުންތެރިންގެ ކުރެންތަކަށް އޮތް ދެރަބަހެއް ނޫނެވެ.\n"ވީވާލް" އެގްޒިބިޝަން ހުޅުމާލެއަށް އެރީ މި މަހު ކުރީ ކޮޅު އެވެ. ވީވާލްގައި 74 ކުރެހުމެއް ޑިސްޕްލޭ ކުރި އެވެ. އެ 74 އަށް ވެސް މީހުން ކަޅި ޖަހައި ނުލައި ބެލި އެވެ. ކުރެހުންތައް ތަފާތީ އެވެ. އެ އެގްޒިބިޝަނަށް ދީފައިވާ ނަން ވެސް ތަފާތީ އެވެ. ނަން ތަފާތުވީ ކުރެހުންތައް ތަފާތު ވެގެނެވެ. ބަދީއު އަދި މާ ތަފާތުވެގެނެވެ.\nބަދީއުއަކީ ފުވައްމުލަކު މީހެކެވެ. "ވީވާލް" އަކީ ފުވައްމުލަކު ބަހެކެވެ. ވީވާލްގެ މާނަ ބުނެދެނީ މިހެނެވެ: "ބަޔަކު މީހުން ގޮވާލި މީހުންގެ ތެރެއިން އެންމެ ކުރީގައި ހުންނަ މީހާ" އެވެ. މިއީ އެންމެ ރަނގަޅު މާނަ ނޫން ކަމަށް ވަންޏާ އެއް ފަހަށް އޮތް އަތޮޅުގެ ރައްޔިތުންގެ ކިބައިން މާފަށް އެދެމެވެ.\nއެއް ފާޑަކަށް ހުރި މި ފޮޓޯ ލޯގަނޑުތަކުގެ ދިމާ މެދުން ފެނުނު ބޭފުޅާ އެންމެ ފުރަތަމަވެސް ލޮލުގައި އަޅައިގަތީ ހަމައެކަނި ފާރުގެ މެދުގައި ހުރެގެނެއް ނޫނެވެ. އެއީ މިހާރު ވެސް "ޕޮޕްއަޕް" އަލްހާން ފަހުމީއަށް ވެގެނެވެ. ސިޔާސީ ދާއިރާގައި މެދުނުކެނޑި މަސައްކަތް ކުރައްވާ އަލްހާން ފަހުމީ ފެނުނީ ހަމަ ސީދާ އަލްހާންގެ ގޮތުގަ އެވެ.\nކާޓޫނު ވައްތަރަކަށް ފެނުނު ކަމުގައި ވިޔަސް "އެއީ ހަމަ މިއުޅޭ" އަލްހާނެވެ. ދެބުމަ ހިއްލާލައި ނިއްކުރިއަށް ރޫ ޖައްސާލައިފާވާ ގޮތުން ސިފަވީ ޖަލާލުއްދީނަށް ކާފަ ވިދާޅުވާ އަލްހާން ސިޔާސީ ޕޯޑިއަމްއެއްގައި ހުންނަވައި ލައިވްކޮށް ހޫނު ބަހުސެއް ކުރައްވަމުން ގެންދަވާހެނެވެ. ކަރުގެ ނާރުތައް ފުއްޕުވާފައި އަލްހާން ފަސޭހަ ކަމާއެކު ބާރަށް ވާހާކަފުޅު ދެއްކެވުމުގެ އަސްލާ ވަރަށް ކައިރިއަށް ގެންދާތީ އާއި ކުރަހާފައިވާ ގޮތުގައި ތަފާތެއް ވެސް ހުންނަނީ އެވެ. ބަލަވާރަކަށް އެބަ ތަފާތުވެ އެވެ.\nއަސްލު ސިފަ ގެނެސް ދީފައިވުމުގެ އިތުރުން މި ކުރެހުންތަކުން ފެންނަނީ އެ ޝަހުސިއްޔަތެއްގެ މޫނުމަތީން އެންމެ ފާހަގަވާ އެކްސްޕްރެޝަނެވެ. ބައެއް ބޭފުޅުންގެ ޝަހުސިއްޔަތުގެ "ދަގަނޑު" ކަން ވަރުގަދައަށް "ވީވާލް" ދައްކުވައިދެ އެވެ. އެކަމަކު އެ ވަރުގަދަކަން އެހާ މަޖާ ވެސް ގޮތަކަށެވެ.\nރާއްޖޭގެ ފުރަތަމަ އަންހެން ބަންޑާރަ ނައިބު އައިޝަތު އާޒިމާ ޝަކޫރު އެހެރަ ދައްކާލީ އެކަމަނާއަށް މީހުން ކިޔައި އުޅޭ އެކި އެކި ފާޑުގެ ހާއްސަ ޝަހުސިއްޔަތެއްގެ ގޮތުގައި ސީދާ ހަރު ކުލައިގަ އެވެ. ހަމަ ހީވަނީ ދެންމެ ދެންމެ "އެއީ ވޮއިޑް އޮފް އިނީޝިއޯ" އޭ ވިދާޅުވާހެނެވެ.\nލ. ފޮނަދޫގެ ބޮޑު އާއިލާއަކަށް ނިސްބަތްވާ އެކަމަކު ވަރަށް އާދައިގެ ދިރިއުޅުމެއް އުޅުއްވައި އެކި ހާދިސާތަކާއި ނަން ނަމުގެ ތެރެއިން ލައިގެން ގޮސް ސިޔާސީ ދާއިރާގައި ވޭތުވެދިޔަ 12 ވަރަކަށް އަހަރުގެ ތެރޭގައި އާދަޔާހިލާފު ބޮޑު މަޝްހޫރު ކަމަކާއި ކުރިއެރުން ހޯއްދަވާފައިވާ އަބަދުވެސް ޓްރެންޑިން އަބްދުއްރަހީމް އަބްދުﷲ (އަދުރޭ) ފެނުނީ ވެސް ކާޓޫނެއް އެކަމަކު ސީދާ އަދުރޭގެ ގޮތުގަ އެވެ. ހަމަ އެއްމެ ކައްޓެއް ވެސް ނެތް ދުލެކެވެ. ބަލައިބަލާށެވެ. މި ހަމަ އެންމެ ވެސް މިކިޔާ އަދުރޭ އެވެ.\nމާލޭގެ ގަލޮޅު އުތުރު އެކަށް ހިފައި ފަތަހަކޮށްގެން އުޅުއްވާ އީވާ އަބްދުﷲ އަށް ބަލައިލުމުން ހީވަނީ ފާރު ފަޅާފައި ނުކުންނަވައި އެކަމަނާގެ ސާފު ބަސްތައް ތަޅުމަކަށް އުއްކަވައި އޮއްސައި ފަތުރައިލައްވާން އުޅުއްވާހެނެވެ. އެކަމަނާގެ ވަރުގަދަ އަޑުފުޅާއި މަންމާފުޅުގެ ޒުހައިރާގެ ރީތި އަޑު އެކުވެ ކަންފަތު ހިނދުރީގެ ތެރެއަށް "އެމްޑީޕީ" އެ ނަން ހިނދޭހެން ގައިމަށް ވަރަށް ހީވެއެވެ.\nގާނޫނީ ވަކީލު ކަމާއި އިސް ގާޒީކަމާއި މިނިސްޓަރުކަން ކުރެއްވި ވަރުގަދަ އިލްމީ ޝަހުސިއްޔަތު ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު އެންމެ ފާހަގަ ކުރެއްވެނީ އޭނާގެ ބަރު އަޑުފުޅުން ކުރައްވާ ވަރުގަދަ ފޮނި ޗެލެންޖްތަކުން ދޯ އެވެ. ފުވައްމުލަކު ނަންވީ "ވީވާލް" ގައި ފުވައްމުލަކު އީސްޓްލައިޓް، ޑރ. ޖަމީލް މި ހުންނަވަނީ ކާޓޫނެއްގެ ގޮތުގަ އެވެ. އެކަމަކު ކުރެހުމުން ތަފާތު ރޮނގެއްގަ މަތީގަ އެވެ. ގޮއްމުށްކަވައިފައި މިތާނގައި ވެސް "އިންތިހާބު ވިޔަސް ހަވާލެއް ނުކުރާނަމޭ" ވިދާޅުވާން އުޅުއްވާ ކަހަލަ އެވެ. -- ލޮލް\nފޮޓޯ: އަވައްޓެރި ގެލެރީ\nމިއިން ކާޓޫނަކަށް ބަލައިލުމާއެކު އެއީ ކާކުކަން، އެހެންނާ ކޮން ބޭފުޅެއްކަން ފުރަތަމަ ނަޒަރުން އެނގޭ ވަރަށް ބަދީއު ވަނީ ޝަހުސިއްޔަތު ދަމައިގެންފަ އެވެ. ތަފާތުކޮށްލާފައި ވަނީ އޭނާ ހުށަހަޅައިދޭން ބޭނުންވި ގޮތެވެ.\nއެއްފަހަރު ނިތްކުރި މަތީން ފުޅާ ކޮށްލައިފާނެ އެވެ. އެހެންނާ އެހެން ދިމާއަކުން ދެން ފެންނާނީ ދަތްދޮޅިއަށް ދަމާ ބޮޑު ކޮށްލާފައި ހުއްޓަ އެވެ. ބަދީއުގެ ކުޅަދާނަ ކަމުން ހަށިގަނޑުގެ މުހިންމު ކޮންމެ ވަންޏަކަށް ވައްތަރެއް ޖައްސުވާފައި ހުރުމުން ނުބައި ފާޑަކަށް ހީނލެވެ އެވެ. އަދި އާންމުން އެބޭފުޅުންނާއި އެ ފަންނާނުން މިހާތަނަށް ސިފަ ކޮށްފައިވާ އަދި މިހާރުވެސް ސިފަ ކުރާ ގޮތާއި ނިސްބަތް ކުރާ ނަންނަމުން މަޖަލަށްވުރެ ބޮޑަށް އެއީ އަސްލޭ ހީވެ އެވެ.\nޖުމްލަ ވާހަކައަކީ "ވީވާލް" ގައި ބަދީއު މިވަނީ އޭނާއަށް ވާވަރުން، ވީވަރެއް އަރުވާލާފަ އެވެ. އެހެނެއް ކަމަކު އަސްލު ސިފަ ނުގެއްލޭ ވަރަށެވެ.\nސިޔާސީ ބޭފުޅުން ކުރެހި އިރު "މިފަދަ ކާޓޫނު ސޫރައެއް ދޭން ކެރުނީ ކިހިނެއް ހެއްޔޭ؟" މިއީ އެންމެ ފުރަތަމަވެސް ހިތަށް އައި އަދި ކުރެވުނު ވެސް ސުވާލެވެ.\nބަދީއުގެ ސޯޝަލް މީޑިއާގައި ހިއްސާ ކޮށްފައިވާ ފޮޓޯތަކެއް --\nބަދީއު ބުނާ ގޮތް ތެދެވެ؛ ރާއްޖޭގައި މިއީ އާ ކަމަކަށް ވިޔަސް އެހެން ގައުމުތަކުގައި މިއަކީ ކޮށް ކޮށް ބާވެފައިވާ ކަމެކެވެ. މަޝްހޫރު މީހުންގެ ކެރިކަޗުރިސްޓް، އާޓް ފޯމްތައް އޭރަކާ ގުޅޭނެހެން އެކި ގޮތްގޮތަށް ކުލަ އާއި ފަންސޫރު ކުރެހުމުން ދައްކާފައި ހުރެ އެވެ.\nރާއްޖޭގައި ކެރިކަޗުރިސްޓް އާޓެއް ދައްކަން ބަދީއުއަށް ބޭނުންވީ ކުރެހުމުން އޭނާ ދެއްކި ބޭފުޅުންނަކީ ރާއްޖެ މި އޮތް ހިސާބަށް ގެނެސް ކުރިއެރުވުމުގައި އެކި ގޮތްގޮތުން ބައިވެރިވެ ވަޑައިގަންނެވި ހާއްސަ ބޭފުޅުންކަން އަންގައިދީ އެއީ ދިވެހިންގެ ލީޑަރުންކަން ވެސް ބުނެ ދޭށެވެ. ހަމައެކަނި އެ ކާޓޫނު ފޮޓޯތައް ބަލާފައި ބަނޑުގައި ގޮށްލާވަރަށް އަދި ބޮނބިފަޅީގައި މަސްގުޅަކާ ވަރަށް ހޭކަށް ނޫނެވެ.\n"މިއީ އެކި ގޮތްގޮތުން ބެލި ކަމުގައި ވިޔަސް ރާއްޖެއަށް ބަދަލު ގެނައުމުގައި ފާހަގަ ކޮށްލެވޭ ބޭފުޅުން، ލީޑަރުން. ދިވެހިރާއްޖޭގެ ތިބި ގަދަ މީހުން! ރާއްޖެ ހިންގުމުގައި އެކި އެކި ރޯލްތައް އަދާ ކޮށްފައިވާތީ އެ ބޭފުޅުންނަކީ މިއީ ކަން ބުނެދޭން އަޅުގަނޑު ބޭނުންވީ. ކުރެހުންތަކުން ފެންނާނީ ހަމަ އެކަނި ސިޔާސީ ބޭފުޅުންނެއް ވެސް ނޫން. މިއުޒިކީ ދާއިރާގެ ފަންނާނުންނާއި ކުޅިވަރުގެ ދާއިރާއިން ފާހަގަކޮށްލެވޭ މީހުން ވެސް ހިމެނޭނެ. މިކަހަލަ ގޮތަކަށް ގެނެސްގެން ވިޔަސް އަޅުގަނޑު ބޭނުންވީ މި ބޭފުޅުންނަކީ ކިހާވަރެއްގެ ބައެއްކަން ދެންތިި ދިވެހިންނަށް ބުނެދޭން،" ބަދީއު ބުންޏެވެ.\nދުވުންތެރިޔާ ސާއިދު އޭނާގެ ކުރެހުން ކައިރީ -- ފޮޓޯ: އަވަށްޓެރި ގެލެރީ\nމިއީ ދިވެހިންނަށް މުޅިން އާ ބާވަތެއްގެ ކުރެހުންތަކެކެވެ. އަދި މިއީ އާ އިހުސާސްތަކެއް ކުރުވި ކުރެހުންތަކެއް ވެސް މެއެވެ. މި ފޮޓޯތައް އަތުރައިލުމުން ރާއްޖޭގެ ހައި ޕްރޮފައިލް ސިޔާސީ ބޭފުޅުންނާއި އެކި ދައިރާތަކުން މަޝްހޫރުކަން ހޯދާފައިވާ ފަންނާނުން އެއްތަނަކަށް ބޮނޑިވެ، ދިމާވެ ހޫނު ބަހުސަކަށް ނުގޮސް އެކަކު އަނެކަކަށް ބަލާލައި ހިނލައި ހިނިތުންވެލި އެވެ. އެކެއްގެ ޖުމްލައިން އަނެކަކު ހެއްވާލި އަޑު އިވުނެވެ. އެއީ ކުރެހުންތަކުން ބަދީއު ހާސިލް ކުރަން ބޭނުންވި މަގުސަދެވެ. އެކަން ހަމަ މުޅީން ހާސިލްވި އެވެ. -- އޭގައި ބުނަނީ އަހަރެމެން އެންމެން މީއީ އެއް ބައެކެވެ. ދުވަހަކުވެސް ވަކިވުމެއް ނެތެވެ --\nބަދީއުގެ ކުރެހުންތަައް ބެލި ކޮންމެ މީހަކު އެނބުރި ދިޔައީ ހިނި އައިސް ހުރެ އެވެ. ރާއްޖޭގައި ސިޔާސީ ގޮތުން ނުފޫޒު ގަދަ، އަޑުވެސް ގަދަ ބޭފުޅުންނާއި ސިޔާސީ ގޮތުން ހިޔާލު ތަފާތުވެފައި ތިއްބެވި ބައެއް ބޭފުޅުން ވެސް "ވީވާލް" ބައްލަވާފައި ނުކުންނެވީ ބަދީއުގެ ހުނަރުގައި ރަނގަޅަށް ޖެހި، މިތުރުން ފަދައިން ހަތުރުނާ ސަލާން ކޮށްލާފަ އެވެ. އަދި ހިނިފުޅުވަޑުވަމުން ވަޑައިގަންނަވަނީ "މި ބަދީއުމެން ކުރާ ކަންތަކޭ" ވިދާޅުވަމުންނެވެ.\nބަދީއު އެކަންޏެއް ނޫނެވެ. 74 ފަންނާނުންގެ ކުރެހުން އެއްކޮށް ފާރެއްގައި ތިއްބައިގެން އާއްމުންނަށް ދައްކާލި އެވެ. މިއީ ތިން އަހަރު ދުވަހުގެ ބުރަ މަސައްކަތެކެވެ. ކުރެހުމެއް ބަޔަކަށް ދައްކާ ފާޑު ކިޔުން ބަންޑުން ވުމުގެ ކުރިން އެ ކުރެހުމަކީ އެންމެ ރަނގަޅަށް ކުރެވުނު މަސައްކަތްތޯ ބަލާނެ އެވެ. އެއީ ކުރެހުންތެރިންގެ އުސޫލު ގަވާއިދެކެވެ. އަދި ބައެއް ކުރެހުންތަކަކީ އެއްކޮށް ނުނިމުނަސް އޭގެ ފުރިހަަމަކަން ގެނެސްދޭ އެއްޗިއްސެވެ. އެއީ "އިންކޮމްޕްލީޓް" އެކަމަކު "ޕާފެކްޓެ" ވެ.\nބަދީއުގެ "ވީވާލް" އެގްޒިބިޝަންގައި ހަރުކޮށްފައިހުރި 74 ކުރެހުންތަކުގެ މެދުގައި ހުސް ކުރެހުމެއް ވެސް ހުއްޓެވެ. ފަންސޫރު ދެލީގެ ތިއްކެއް ނުކުތާއެއް ވެސް ނެތް ހުދު ސާފު ގަނޑެއް ޑިސްޕްލޭ ކުރުމުގެ ބޭނުމަކީ ކޮބައިހެއްޔެވެ؟ އެއީ 75 ހަމަ ކުރުމުގެ ނިޔަތުގައި ބާވައެވެ؟\nމި ހުސް ކުރެހުމުގެ ފޮޓޯ ނަގައި ސޯޝަލް މީޑިއާގައި ވެސް ވަރަށް ގިނަ ސުވާލުތައް ކުރަމުން ދިޔަ އެވެ. އޭގެ ޖަވާބު އޮތީ ބަދީއުގެ ހިތުގަ އެވެ. އޭނާ ބުނި ގޮތުގައި އެއީ ވެސް ސިޔާސީ ބޭފުޅެއްގެ ފުރޭމެކެވެ. އެއް އިރެއްގައި ސިޔާސީ ދާއިރާގައި ވަރަށް ވަރުގަދަ ކޮށްލާފައި އުޅުއްވި ބޭފުޅެކެވެ. ދެހާސް އަށެއްގެ ރިޔާސީ އިންތިހާބުގައި ވާދަ ކުރެއްވުމަށްފަހު ނާކާމިޔާބުވުމުން، ކުއްލިއަކަށް ސިޔާސީ ދާއިރާ އިން ގެއްލުނު އެ ފަރާތް ބަދީއުގެ ކުރެހުމުން ވެސް ގެއްލުވާލީ އެވެ.\nހުސް ކުރެހުމުގައި ވަނީ ކާކުތޯ ހޯދަން މީހަކު ކޮށްފައިވާ ޓްވީޓެއް\nއެ ހުސް ފޮޓޯ އާއި ޖެހިގެން ދެ ފަރާތަށް އަތުރާފައި އެކި ބޭފުޅުންގެ ފޮޓޯތަކަށް ބެލުމުން ކުއްލިއަކަށް "ގެއްލުނު" ފަރާތަކީ ކޮން ބޭފުޅެއްކަން އެނގޭނެ ކަމަށް ބަދީއު ބުނެ އެވެ. މި ފޮޓޯ އަށް ބަލާފައި އަމިއްލައަށް ޕަޒްލް ނުވަތަ . ބުރަފަތި ފޮޮޓޯ ފުރިހަމަ ކޮށްލާށެވެ.\nބަދީއު ބުނި ގޮތުގައި މި ކުރެހުންތައް ގެނެސްފައި ވަނީ ބަލައި ސްޓަޑީ ކުރުމަށްފަހު އެވެ. އެކި ބޭފުޅުންގެ ފޮޓޯތައް ހޯދައި ވަކި ވަކީން ފައިލް ހެދުމަށްފަހު ބާލީސް ދަށުގައި ބާއްވައިގެން އެ ބޭފުޅުންގެ ސިފަ ހިތަށް ވަންދަން އެތައް ގަޑިއިރު ހޭދަ ކުރި އިރު ތަކުރާރުކޮށް އެތައް ފަހަރަކު އެއް ފޮޓޯއެއް ބަލާފައި ވެއެވެ. ފަންސޫރު ހިފައިގެން ނުކުމެ ކަރުދާހަށް ތިރިކުރި އުނދަގޫ އުފުލީ ކޮންމެ ފޮޓޯގަނޑަކަށް ބަލައި ބަލައި ދަސްކޮށްގެނެވެ.\n"އެގޮތަށް ބަލައި އެންމެ ގިނަ ވަގުތު ހޭދަ ކޮށްފައިވާނީ މިއުޒީޝަން، އައްމަޑޭގެ ކުރަހަން ހަނދާންވާ ގޮތުން އައްމަޑޭގެ 64 ފޮޓޯ ނަގައިގެން ވަކި ވަކީން ބެލިން. އެންމެ ގިނައިން ސްކެޗް ކޮށްފައިވެސް ހުންނާނީ ވެސް އައްމަޑޭ. އެއީ އެންމެ ފުރިހަމައަށް ގެނެވޭތޯ،" ބަދީއު ބުންޏެވެ.\nމޯލްޑިވިއަން އައިޑަލް އިން މަގުބޫލުކަން ހޯދި އައްމަޑޭ އޭނާގެ ކުރެހުމުގެ ކައިރީ އޭނާގެ ސިގްނެޗާ ދައްކަލާނީ -- ފޮޓޯ: އަވައްޓެރި ގެލެރީ\nބަދީއުގެ ކުރެހުންތަކުން މުޅިން އެހެން ތަސައްވުރެއް ގެނެސްދީފި އެވެ. އަދި މާ ތަފާތު ވާހަކައެއް ބުނެދީފި އެވެ. ހިޔާލު ތަފާތުވުންތަކާއެކު ވެސް އަހަރެމެނަކީ އެކަކު އަނެކަކާ ވަކި ނުވެވޭރަށް ގުޅި ލާމެހިފައިވާ އެއްބައެއް ކަމެވެ. ގޮވާލީމާ އެންމެ ކުރީގައި ތިބޭ ވީވާލް އަކީ ދިވެހިން ކަމެވެ. މި މަސައްކަތުން ބަދީއުއަށް ހައްގުވާ ތައުރީފު އޭނާއަށް ދޭށެވެ. -- ވަރަށް ބޮޑަށް ޝުކުރިއްޔާ ބަދީއު!


Asru soorathun libey mathiveri ibraiy thakuge vaahaka miadhuge...\nވަގުތުގެ މުހިއްމުކަން އެސޫރަތުން ދޭހަވޭ\nހެއު ނަސޭހަތް ދިނުމަށް އެ ސޫރަތުން ބާރުއަޅާފައިވޭ\nކ. މާލެ | 19 އޭޕްރިލް 2019 | ހުކުރު 14:34 | 31,990\nކީރިތި ޤުރުއާން - ރާއްޖެ އެމްވީ\n"އަލް އަޞްރު ސޫރަތުން ލިބޭ ބައެއް ފިލާވަޅުތަކާއި، ޢިބްރަތްތައް" މި މައުޟޫގެ މައްޗަށް ބިނާ ކޮށްފައިވާ ޚުތުބާގައި ބުނީ، މި ސޫރަތުން ލިބޭ އެންމެ ބޮޑު އެއް އިބްރަތަކީ ވަގުތުގެ މުހިއްމުކަން ކަމަށެވެ. އެގޮތުން މި ސޫރަތް ފަށަމުން "ޒަމާން ގަންދެއްވަމެވެ" އޭ ވިިދާޅުވެ ފަށާފައިވާ ކަމަށާއި، އެކަމުން ދޭހަވަނީ ވަގުތަށް މާތް ﷲ ދެއްވާފައިވާ އަހައްމިއްޔަތުކަން ކަމަށް ޚުތުބާގައި ބުނެފައިވެއެވެ. އޭގެ އިތުރުން، ވަގުތުގެ ބޭނުން ހެއު ގޮތުގައި ހިފުމަށްވެސް ޚުތުބާގައި ބުނެފައިވެއެވެ.\n"ވަގުތުގެ ބޭނުން ހެޔޮ ގޮތުގައި ބޭނުން ކުރުމަށްޓަކައި ތިމާގެ ދުވަހުގެ ތާވަލު އެކުލަވާލައި ނަމާދާއި، ﷲ އަށް ކިޔަމަންތެރިވުމަށް އިސްކަންދޭ ހާލުގައި ތިމާގެ އެހެން ކަންތައްތައް ތަރުތީބު ކުރުމެވެ. ބޭކާރު ގޮތުގައި ވަގުތު ނަގާ ނުލުމެވެ. އެ ދެ ނިއުމަތްތަކާމެދު ވަރަށް ގިނަ ބަޔަކު ޢާފިލުވެފަައިވާ ދެ ނިއުމަތެއްގެ ވާހަކަ ލޮބުވެތި ރަސޫލާ ވަނީ އަޅުގަނޑުމެންނަށް ބަޔާންކޮށްދެއްވާފައެވެ. ހަދީޘް ކުރެއްވިއެވެ. އެއީ ފުރިހަމަ ސިއްހަތާއި ހުސްވަގުތެވެ" ޚުތުބާގައި ބުނެފައިވެއެވެ.\nމި ސޫރަތުން ލިބޭ އިބްރަތްތަކާ ގުޅޭގޮތުން ޚުތުބާގައި އިތުރަށް ބުނީ، މުސްލިމުން އެއް ބަޔަކު އަނެއް ބަޔަކަށް ހެއު ކަންތައްތަކަށް މަގުދައްކަން ޖެހޭ ކަމަށާއި، "ދީނަކީ ނަސޭހަތެއް" ކަމަށް ކީރިތި ރަސޫލާވެސް3ފަހަރު ހަދީޡް ކުރައްވާފައިވާ ކަަމަށެވެ. އޭގެ އިތުރުން، ދުނިޔެއާއި އާޚިރަތުގެ މަންފާ ލިބޭ ފަދަ ކަންތައްތަކުގައި ރައްޔިތުން ވެރިންނަށް ވާގިވެރިވާން ޖެހޭނެ ކަމަށްވެސް ޚުތުބާގައި ބުނެފައިވެއެވެ.\n"ނަސޭހަތް ދެވޭ މީހާގެ ކަރާމާތާއި އިއްޒަތް ހިފެހެއްޓުމާއެކު ނަސޭހަތްތެރި ވުމަކީ މުހިއްމު ކަމެކެވެ. އަދި އޭގެ ސަބަބުން އެ ނަސޭހަތެއް ޤަބޫލުކުރުމަށް މަގުފަހިވެގެންދާ ކަމެކެވެ. އެހެން ކަމުން ފަރުދުންނަށް ދެވޭ ނަސޭހަތް ދިނުމުގައި ސިއްރިއްޔާތުގައި އެ ނަސޭހަތެއް ދިނުން އެދެވިގެންވެއެވެ" ޚުތުބާގައި ބުނެފައިވެއެވެ.


ކުރިން އެމީހުން ތިބެމުން އައީ މަޖީދީމަގުން ޛިކުރާ، ހުދުމާ ސަރަހައްދުގައެވެ. މިހާރު އެމީހުން "އަހަރެން ގަންނާނެއްބާ!" ބޯޑުއަޅުވައިގެން ނުތިބޭ ދިމާއެއް މަޖީދީ މަގުން ފާހަގައެއް ނުކުރެވެއެވެ.\nތިބެނީ ވެސް ހަމަ މިފަދައިން ފުނިފުންޏަށެވެ. ކައިރިކައިރީގައެވެ. ސޯޝަލް ޑިސްޓޭންސިން ފޮޓޯ އިން ފެނިވަޑައިގަންނަވާނެއެވެ. ލިޔުމުގައިވާ ފޮޓޯއަކީ މިއަދު މެންދުރު 1 ޖެހިއިރު ނަގާފައިވާ ފޮޓޯއެވެ.\nމިސްކިތްތަކަށް އަރާ މީހުން ބިރުގަންނަވަމުންގޮސް ސުންނަތާއި އެއްގޮތަށް ސަފުހެދުން ގެއްލިގެން ހިނގައިދާނެ ކަމުގެ ބިރު މިއަދު މިވަނީ އުފެދިފައެވެ. މިސްކިތްތަކުގެ ތާޅަފިލިން ދުވާލަކު 10 ފަހަރު މީސްތަކުން އެގަންނަވާ ބިރުގައި އެއްވެސް ހަޤީޤަތެއްވާނަމަ މަގުމަތީގައި މިގޮތަށް ޖެހިފިތިގެން ފުނިފުންޏަށް މީހުން ތިބެން ފުލުހުން ފުރުޞަތު ދޭނެކަމަކަށް ޤބޫލެއް ނުކުރެވެއެވެ.\nމިއަދު އަންހެނުންނާއި ކުޑަކުދިންނަށް ޕޭމަންޓްމަތިން ހިނގުން މިވަނީ ބިރުވެރިކަމަކަށްވެފައެވެ. ބައެއް ސަރަހައްދުތަކުން އަންހެނުން ހިނގަން ބިރުގަނެ، ގަންނަބިރުން ހިނގާ ސްޕިޑް ބާރުކުރާކަމާއި މަގުމަތީގައި ހުއްޓި ތިބޭ ބަންގާޅު މީހުންގެ ގައިގައި އަޅައިގަތުމުން ސަލާމަތްވާން އުޅޭ ޙާލު މަޖީދީމަގުގައި ބެހެއްޓިފައި ހުރި ސީސީޓީވީ ކެމެރާތައް ފުލުހުން ދިރާސާކުރާނަމަ ފެންނާނެއެވެ.\nކޮންމެއަކަސް ކޮންމެ ދުވަހަކު ރާއްޖޭގައި ޤަވާއިދާއި ޚިލާފަށް އުޅޭ 200 މީހުން ފުރުވާވަރަކަށް މަޖީދީމަގަށާއި ބަނދަރުމައްޗަށް ވަނީ ބާރުބޮޑެވެ! މާލެ އަންނަ އޮޑިދޯނިފަހަރަށް ދަމާކަނޑަން އަރާ ލަޝްކަރުވަނީ ބޮޑެވެ! ބިލްވެސް ނުހަދައި ތަކެތި ވިއްކޭ ގޮތަށް މާލޭގައި ހުޅުވޭ އެމީހުންގެ ފިހާރަތައްވެސް ވަނީ ގިނައެވެ! އެފިހާރަތަކުން ޛީއެސްޓީ ހިމެނޭ ބިލް ނުހަދަނީ ތަކެތި "ބޭބެއަށް 200 ރުފިޔާއަށް" ދޭތީއެވެ. ވިއްކަނީއެއް ނޫނެވެ.


ފަނޑިޔާރުންގެ މަސައްކަތާއި މެދު ސުވާލު އުފައްދައި ހަގީގަތެއް ނެތް ވާހަކަ ނުދައްކަން އެދެފި – Feshun.mv\nފަނޑިޔާރުންގެ މަސައްކަތާއި މެދު ސުވާލު އުފައްދައި ހަގީގަތެއް ނެތް ވާހަކަ ނުދައްކަން އެދެފި\n10 އޮކްޓޯބަރ 2021 - 14:24\nފަނޑިޔާރުންގެ މަސައްކަތާއި މެދު ސުވާލު އުފައްދާ، ހަޤީގަތާއި ހިލާފު ވާހަކަ ނުދައްކަން ފަނޑިޔާރުންގެ ޖަމިއްޔާއިން އިލްތިމާސްކޮށްފިއެވެ.\nއެ ޖަމިއްޔާއިން މިއަދު ނެރުނު ބަޔާނުގައި ބުނީ، ހެން ރައްޔިތުންނެކޭވެސް އެއްފަދައިން ފަނޑިޔާރުންނަކީވެސް މުޖްތަމަޢުގެ ތެރޭގައި ދިރިއުޅޭ ބަޔަކަށް ވެފައި، ފަނޑިޔާރަކު ނިންމާ މައްސަލައަކާ ގުޅިގެން އެފަނޑިޔާރާގުޅޭ ގޮތުން ޙަޤީޤަތެއްނެތް ވާހަކަ ސޯޝަލް މީޑިއާ އާއި އެނޫންވެސް ތަންތަނުގައި ފާޅުކޮށް، ފަނޑިޔާރުގެ މަސައްކަތާމެދު ސުވާލު އުފައްދައި ފަނޑިޔާރުންނަށް ބިރުދެއްކުމަކީ ޢަދުލު އިންޞާފުގެ ދާއިރާއާމެދު ނުރަނގަޅު ތަސައްވުރެއް އުފެދި ޝަރުޢީ ދާއިރާ ހަރުދަނާކޮށް އިތުބާރު ހޯދުމަށް ހުރަސްތަކެއް މެދުވެރިވެދާނެ ކަމެއް ކަމަށެވެ.\nއަދި އެއީ ފަނޑިޔާރުންގެ ސަލާމަތާއި ރައްކާތެރިކަމަށް ބުރޫއަރައި، ވަކިފަރާތަކުން ދައްކައިފާނެ ބިރަކަށް ޖެހިލުންނުވެ ތިބެ ނިޔާ ކަނޑައެޅުމަށް މަތިކޮށްފައިވާ މަސްޢޫލިއްޔަތު އަދާކުރުމަށް ހުރަސް އެޅިގެންދާނެ ކަމެއް ކަމުގައި ޤަބޫލު ކުރެވޭތީ، ފަނޑިޔާރަކު ނިންމާ ނިންމުމަކާމެދު ހިތްހަމަ ނުޖެހޭނަމަ، އެކަމުގެ މަސްލަޙަތު އޮތް ފަރާތްތަކުން އެ ނިންމުމެއް އެއަށްވުރެ މަތީ މަރުހަލާގެ ކޯޓެއްގައި އިސްތިއުނާފު ކުރެވޭނެ ކަމަށް ޤާނޫނުއަސާސީން ކަށަވަރު ކޮށްދީފައިވާ ޙައްޤުގެ ބޭނުން ހިފުމަށް، އެ މަގު އިޚްތިޔާރު ކުރުމުގެ ބަދަލުގައި ފަނޑިޔާރުންގެ ނިންމުންތަކާމެދު ނުރަނގަޅު ތަސައްވުރެއް އުފެދޭ ގޮތަށް ޙަޤީޤަތާ ޚިލާފު ވާހަކަ ދެއްކުމަކީ ފަނޑިޔާރުންގެ މަސައްކަތް ނުފޫޒު ފޯރުވުމުގެ ގޮތުން ކުރެވޭ ކަމެއް ކަމަށް ވެސް ބަޔާނުގައި ވެއެވެ.\nމިނިވަންކަމާއި މުސްތަޤިއްލުކަމާއެކު މަސައްކަތްކުރުމަށް ފަނޑިޔާރުންނަށް ހުރަސް އެޅޭފަދަ ކަންކަން ނުކުރުމަށާއި، ފަނޑިޔާރުންގެ ސަލާމަތާއި ރައްކާތެރިކަން ގެއްލޭފަދަ ޙަޤީޤަތާ ޚިލާފު ވާހަކަ ނުދެއްކުމަށާއި، ފަނޑިޔާރުން މަސައްކަތްކުރުމުގައި ޤާނޫނާއި ގަވާއިދާ ޚިލާފުވާކަމަށް ދެކޭ ނަމަ އެކަންކަމާގުޅޭ ގޮތުން ޢަމަލުކުރުމަށް ޤާނޫނުގައި ކަނޑައަޅާފައިވާ އިޖްރާއާތުގެ ތެރެއިން ޢަމަލުކުރުމަށް ފަނޑިޔާރުންގެ ޖަމިއްޔާ އިން ވަނީ އިލްތިމާސް ކޮށްފައެވެ.\nދިމިޤްރާތީ ނިޒާމެއްގައި ޢަދުލްއިންޞާފު ޤާއިމް ކުރުމުގެ ބާރަކީ ޤާނޫނު ހެދުމުގެ ބާރާއި ވެރިކަން ހިންގުމުގެ ބާރާއި ވަކިން، މިނިވަންކަމާއި މުސްތަޤިއްލުކަމާއެކު ހިނގާ ބާރަކަށް ވެފައި، ކޯޓުތަކުގެ މިނިވަންކަން ރައްކާތެރިކުރުމަށާއި، ކޯޓުތަކުގެ ހައިބަތާއި ޤަރަދު ޙިމާޔަތްކޮށްދީ، ވަކިފަރާތަކަށްނުޖެހި، ހަރުދަނާ ގޮތެއްގައި މަސައްކަތްކުރާ ތަންތަން ކަމަށް ހެދުމަށްޓަކައި ދައުލަތުގެ އިދާރާތަކުންނާއި ދައުލަތުގެ ކަންތައްތައް ހިންގުމާ ޙަވާލުވެތިބި އެންމެހައި މީހުން ކޯޓުތަކަށް އެހީތެރިވުމަށް ޤާނޫނުއަސާސީގައި ކަނޑައަޅާފައިވާތީއާއި، އަމިއްލަ ފަރުދަކު ވިޔަސް، ދައުލަތުގެ ކަމެއް ހިންގުމާ ޙަވާލުވެ ހުރި މީހަކު ވިޔަސް، ފަނޑިޔާރުންގެ މަސައްކަތާ ބެހި ނުފޫޒު ފޯރުވައި ހަދައިގެން ނުވާނެ ކަމަށް ޤާނޫނުއަސާސީގައި ބުނެފައިވާކަންވެސް ޖަމިއްޔާއިން ބުނެފައިވެއެވެ.\nއޭސީސީގެ މެންބަރު އަޝްރަފު އިސްތިއުފާ ދެއްވައިފި\nކޮވިޑްގެ އާ ވޭރިއަންޓާ މެދު ހާސްނުވުމަށް ޑަބްލިއުއެޗްއޯއިން އެދެފި


މާލެ ސަރައްހަދުގައި ކުރިއަށް ގެންދާ ބަހުގެ ޚިދުމަތުގެ ތައްޔާރީތައް ނައިބު ރައީސް ބައްލަވާލައްވައިފި – DhiDaily\nމާލެ ސަރައްހަދުގައި ކުރިއަށް ގެންދާ ބަހުގެ ޚިދުމަތުގެ ތައްޔާރީތައް ނައިބު ރައީސް ބައްލަވާލައްވައިފި\nތޮށްޖެހިފައިވާ މާލެ ސަރަހައްދުގައި ދަތުރުފަތުރުގެ ނިޒާމު އިތުރަށް ހަރުދަނާ ކުރުމަށް އެކުލަވާލެވިފައިވާ ބަހުގެ ނިޒާމުގެ އެންމެ ފަހުގެ މަސައްކަތްތައް ނައިބު ރައީސް ފައިސަލް ނަސީމް ބައްލަވާލައްވައިފިއެވެ.\nނައިބު ރައީސްވަނީ މިއަދުގެ ވަގުތެއްގައި މަލޭގެ އެކިއެކި ސަރަހައްދުތަކުގައި ހަދަމުންދާ ”ބަސްހުއްޓި“ތައް ބައްލަވާލައްވާފައެވެ. މާލޭގެ ބޮޑުތަކުރުފާނު މަގުގައި ކުރީ ސަރުކާރުގައި ހަދާފައިވާ ރަސްފަންނު/ވެސްޓު ޕާރކް ސަރައްޙައްދަށް ވަޑައިގެން އެ މަސައްކަތް ކުރިއަށްދާ ގޮތް ނައިބު ރައީސް ފައިސަލް ނަސީމްވަނީ ބައްލަވާލައްވާފައެެވެ. އާންމު ދަތުރުފަތުރުގެ ނިޒާމުގެ ދަށުން ބަސް ހުއްޓާ ބައެއް ސަރައްހައްދު ތަކަކީ، އައިޖީއެމްއެޗް، ވެސްޓް ޕާރކް، ތާޖުއްްދީން ސްކޫލް އަދި ހިރިޔާ ސްކޫލް ސަރަހައްދެވެ.\nމި ބައްދަލުވުމުގައި ނައިބު ރައީސްވަނީ އެމްޕީއެލްގެ އިސްވެރިންނާއި، މާލެ ސިޓީ ކައުންސިލްގެ ބޭފުޅުންނާއި ބައްދަލުކުރައްވާފައެވެ. އެމްޕީއެލްއަކީ މި ބަސް ދަތުރުފަތުރުގެ ނިޒާމު އާއި ހަވާލުވެފައިވާ ކުންފުންޏެވެ.\nނައިބު ރައީސްވަނީ މާލޭގެ ކާރޯބާރޯބޮޑު ކަމަށް މި ބަސް ޚިދުމަތާއެކީ ލުއިތަކެއް ހޯދޭނެ ގޮަތްތައް މަޝްވަރާކުރައްވަވާ ބަސް ހުއްޓިތައް ހުރި ތަންތަނަކީ އާންމުންނަށް ހިއްފަސޭހަ ތަންތަން ގޮތުގައި ހެދޭނެ ގޮތްތައްވެސް މަޝްވަރާކުރައްވާފައެވެ.


ހުވަފެނަކީ ބިލާހެކެވެ. –7– Esfiya – Dhivehi Vaahaka Site\nހުވަފެނަކީ ބިލާހެކެވެ. – 7\n- by Rainoppa - 28- September 19, 2019\nކާރުގެ އެންމެ ފަހަތު ސީޓުގައި ތިބީ ތަމަންނާއާއި ވިލްދާނެއެވެ. ދުއްވަން އިނީ ގައިޝާންއެވެ. ހުއްޓާ ނުލާ ވާހަކަ ދައްކަން އިނީ ޖައިލާއެވެ. ޖައިލާގެ ބޭކާރު ވާހަކަތަކަށް ހޫން އަޅުވަމުން ތަމަންނާގެ ކުޑަ އިނގިލި ވިލްދާންގެ އިނގިލީގައި އޮޅާލިއެވެ. އެއްޗެއް ނުބުނިކަމުގައި ވިޔަސް އޭނާގެ އެ ހަރަކާތުން ވިލްދާންގެ ހިތަށް ހަމަޖެހުމެއް ލިބުނެއެވެ. ތަމަންނާ އޭނާޔާއި ދިމާލަށް ބަލާނުލިޔަސް ވާހަކަ ނުދެއްކިޔަސް އެ ވަގުތު ވިލްދާންގެ ހިތަށް ފޯރުވީ ބަޔާންނުކުރެވޭ ފަދަ އިހްސާސެކެވެ.\nކާރުގެ އޭސީންނާއި ތަމަންނާގެ ކުޑަަ އިނގިލިން ލިބެމުންދިޔަ އަރާމުން އޭނާގެ ލޯ ދިޔައީީ މެރެމުންނެވެ. ދުރު ހަނދާނެއް ސިކުނޑީގައި ކުޅެވެމުން ދިޔައެވެ. ފެންނަނީ ކުޑަ ކުއްޖެކެވެ. ނަމަވެސް އޭނާގެ ބޯ އޮތީ ފެންގަނޑެއްގެ އަޑީގައިއެވެ. ނޭވާ ނުލެވިގެން އެކުއްޖާ މަރަށް ތެޅެނީއެވެ. ހޭކެނޑިގެން ގޮސް ލޯ މެރުނުއިރުވެސް އެ ކުއްޖާ ފެންގަނޑުން ބޯ ނުނެގިއެވެ. ހީވާގޮތުގައި މީހަކު ގަދަކަމުން ކަނދުރާގައި ހިފަހައްޓާފައިހުރި ކަހަލައެވެ. ކުއްލިއަކަށް އެ މަންޒަރު ގެއްލި ދެން ފެނުނީ އަންހެންކުއްޖެކެވެ. ނޫ ކުލައިގެ ހެދުމެއްގައި ހުރި އަށް ވަރަކަށް އަހަރުގެ އަންހެން ކުއްޖެކެވެ. އޭނާގެ ރިހި ލޯ އަވީގައި ބަބުޅާއިރު ހީވަނީ ޖަވާހިރެއް ހެންނެވެ. ކުޑަ ފިރިހެންކުއްޖަކާއި އެއްކޮށް އެ އަންހެންކުއްޖާ ދިޔައީ ވެއްޔާއި ކުޅެމުންނެވެ. ކުއްލިއަކަށް އަންހެންކުއްޖާ ރޯން ފެށިއެވެ. ފިރިހެން ކުއްޖާގެ ފަހަތުގައި ކަޅު ކުލައިގެ މަހުލޫގެއް ހުއްޓެވެ. މޫނެއް އަތެއް ފަޔެއް ނޭނގޭ އިންސާނެއްގެ ބައްޓަމަށް ހުރި ކަޅު މީހެކެވެ. އޭތި ސީދާ ހިފީ އެ ފިރިހެންކުއްޖާގެ ކަންފަތުގައެވެ.\nވިލްދާން ސިއްސައިގެންގޮސް ދެލޯ ހުޅުވުނެއެވެ. ވަށައިގެން ބަލާލެވުނު ގޮތުން އޭނާ ހުރެވުނީ ކޮންތާކު ކަން ވެސް ހަނދާންނެތުނު ކަހަލައެވެ. ކަންފަތަށް ފާޑެއްގެ ތަދެއް ފެތުރުނުހެން ވެސް ހީވިއެވެ. ކަންފަތުގައި ފިރުމަމުން ކައިރީގައި އިން ތަމަންނާއަށް ނަޒަރެއް ހިންގާލެވުނެއެވެ. އިނގިލި އެކަންޏެއް ނޫނެވެ. މިހާރު އޭނާ އިނީ ވިލްދާންގެ މުޅި އަތަށް އަތް މަހައިގެންނެވެ. ނޭވާ އިހުސާސްވާހާ ކައިރީގައެވެ.\nކާރުގައި ތިބީ ދެމީހުން އެކަނިކަން ރެޔަކާލީ ދެނެވެ. ވިލްދާންގެ ހިތް އަވަސްވާން ފަށައިފިއެވެ. ތަމަންނާގެ ތުންފަތަށް އޭނާގެ ނަޒަރު ގޮސް ހުސްވިއެވެ. ތަމަންނާ ވެސް ގަޔާވެފައި ހުރި ކަހަލައެވެ. ވިލްދާންއަށް ކެތްވާނީ ދެން މިވަރަށެވެ. ޖިސްމުގައި އަލިފާން ރޯކުރީ ތަމަންނާއެވެ. ވީމާ ނިވަން ޖެހޭނީވެސް އޭނާއެވެ. ލިބުނު ދަނޑިވަޅުގެ ބޭނުން ހިފީއެއް ނޫނެވެ. ލިބެމުން ދިޔަ އަނިޔާއަށް ލުޔެއް ހޯދީއެވެ.\nތަަމަންނާގެ ކެކުޅުން ކާރުތެރޭ ގުގުމާލިއެވެ. ވިލްދާންގެ ގަމީހުގެ ގޮއްތައް ނެއްޓެމުން ދިޔައީ ހަލުވިކޮށެވެ. ދެމީހުނަށް ދުރުވެވެނީ ނޭވާލާން އެކަންޏެވެ. އެހާވެސް ވިލްދާން ހުރީ ތަމަންނާ ބޭނުންވެފައެވެ. ތަމަންނާގެ ލޮލުގައި ކަރުނަ ހިލުނެއެވެ. އޭނާގެ ޖިންސުގެ ގޮއްތަކުގައި އަތް ބީހެވުމާއިއެކީ ތަމަންނާ ދުރަށް ޖެހިލިއެވެ.\n“އައި ކާންޓް ދާން..”\nތަމަންނާ ލައިގެން ހުރި ޓީޝާޓު ރަނގަޅު ކޮށްލަމުން ކާރުން ފައިބަން އަތް ގަނޑުގައި ހިފާލިއެވެ.\n“ތަމަންނާ.. ކީއްވެ ތިހެން ތި ބުނީ؟ އަހަރެން ތަމަންނާ ބޭނުން.. ވަރަށް އުދަނގޫވޭ.. ކޮންޓްރޯލް ކުރަން ވެސް އުދަނގޫ.. ގަދަކަމުން ވިޔަސް….”\nބުނެވޭ ބަސްތަކާއި މެދު ވިސްނާނުލާ އަަވަސްއަވަހަށް ވިލްދާން ވާހަކަ ދެއްކިއެވެ. އޭނާގެ އަތް މުއްކަވާފައި ހުރިލެތް ބާރުކަމުން މުޅި އަތްތިލަޔަށް ހުރީ ލޭ އަރާފައެވެ. އިސްތަށިގަނޑު ހޭވިފައި ހުރިއިރު ވިލްދާންގެ ފިޔާތޮށި ކުލައިގެ ތުންފަތްވަނީ ރަތްވެ ދުޅަވެފައެވެ. ގަމީހުގެ ގޮއްތައް ނެއްޓި އޭނާގެ މޭމަތީގައި ފެނުގެ ފަށަލައެއް ލެވިފައިވިއެވެ. އޭރުވެސް ވިލްދާންގެ ތަނަވަސް މޭމަތި ދިޔައީ އަވަސް އަވަހަށް ހިއްލެމުންނެވެ. ތަމަންނާ ލަދުން އިސްޖަހާލިއެވެ. އޭނާގެ ކޯތާފަތަށް ފެތުރިގެންދިޔައީ އާވި އަރާ ކަހަަލަ ހޫނެކެެވެ. ވިލްދާންގެ ތޫނު މަސްތީ ނަޒަރުން އޭނާ ވިރެމުންދާ ކަހަލައެވެ.\n“އައި ނޯ… އައި ނޯ، ދާން… އެކަމަކު މިހާރަކު ނޫން. އަދި މީ ރަނގަޅު ވަގުތެއް ނޫން”\nތަމަންނާ ކާރުގެ އަތްގަނޑުގައި ހިފާލަމުން ކާރުން ފޭބިއެެވެ. ވިލްދާން ވެސް އަވަސްއަވަހަށް ގަމީހުގެ ގޮއް އަޅުވަމުން ކާރުން ފޭބިއިރު ޖައިލާ ވަރަށް މަޖާވެފައި ކާރާއި ދިމާލަށް އަންނަނީއެވެ. ތަންކޮޅެއް ފަހަތުގައި ގައިޝާންވެސް ހަށަންބަދެލައިގެން ހުއްޓެވެ. އޭނާގެ މޫނުން ފާޅުވަމުން ދިޔަ ނުރުހުމުގެ ކުަލަވަރު ފޮރުވަން ވެސް ނޫޅޭ ކަހަލައެވެ.\n“ވިލްދާން ނިދާފައި އޮތީމަ ބާއްވާފަ ދިޔައިމަ.. ކީއްތަ ތި ކުރީ؟ ހާދަ ހޮޓްވެފަ ދެމީހުން ތި ތިބީ؟”\nޖައިލާ އެއްފަހަރާ ދެބުމަ ހަލުވަމުން ބޯ ވެސް ދެފަރާތަށް ހޫރަން ފެށިއެވެ. ތަމަންނާ ލަދުން އިސްޖަހާލަމުން ލަދުރަކި ހިިިނިތުންވުމެއް ރައްދުކޮށްލިއެވެ. އޭނާގެ އެ ހަރަކާތުން އެކަނިވެސް ވިލްދާންގެ ލޭ ކެކި ހަމަ އެވަގުތު ތަމަންނާ މިލްކުރަން ބޭނުންވިއެވެ.\n“ހިނގާބަ ވެޑިން ޑްރެސް ބުޓީކަށް.. ޔޫ ޝުޑް ސީ މައި ޑްރެސް.. މިހާރު ސެލެކްޓް ވެސް ކޮށްފިން..”\nވެޑިން ބުޓީކަަށް ވަންތަނާހެން މާމެލާމެލީގެ ފޮނިވަސް ނޭފަތުގައި ޖެހުނެއެވެ. ފިނިކޮށްފައި އޮތް އެ ފިހާރައިން ވިލްދާންގެ ހޫނުވެފައި ވާ ހަށިގަނޑަށް އަރާމުވިއެވެ. ޖައިލާ ތަމަންނާ ގޮވައިގެން ގޮސް ޑްރެސިންގް ރޫމަކަށް ވަދެއްޖެއެވެ. ހުދުުކުލައިގެ ހަތަރު ފާރުތަކުގެ ތެރޭގައި ދެބެން އެކަނިވިއެވެ. ފުރަތަމަ ވާހަކަ ދެއްކީ ގައިޝާންއެވެ.\nވަރަށް ނޫންކަމަށް ހަދަމުން ވިލްދާންގެ މޫނަށް އަވަސް ނަޒަރެއް ގައިޝާން ހިންގާލިއެވެ. ވިލްދާންގެ ތޫނު ދެލޮލުން އެކަން އަޅައިނުގަނެ ނުދިޔައެވެ.\nވިލްދާން ކަނާތް ފަރާތަށް އެނބުރިލަމުން ގައިޝާންއާއި ހަތަރު ކަޅިހަމަކުރިއެވެ. ގައިޝާން ހީވަނީ އެއްޗެއް ބުނަން ނުކެރިގެން އުޅޭ ހެނެވެެ. އޭނާގެ ހަރަކާތްތަކުން ކަމަކާ ކަންބޮޑުވެފައި ހުރި ކަހަލައެވެ.\n“އައި ޑޯންޓް ތިންކް ބައްޕަ ގެޔަށް ގެންނަ މެހެމާނަކާއި އެއްކޮށް އެހާ ގާތް ގުޅުމެއް ބޭއްވުމަކީ ރަނގަޅުކަމެއް ހެން..”\nގައިޝާން ދެއަތް ފަަހަތަށްލަމުން އިސްޖަހާލިއެވެ. ގައިޝާންގެ ބަސްތައް އަޑުއިވުމުން ވިލްދާން ހައިރާންވިއެއް ކަމަކު އޭނާ އެކަން މޫނަކުން ނުދައްކައެވެ.\n“ކީއްވެ ތިހެން ތިބުނީ؟”\nވިލްދާންގެ ސުވާލުން ގައިޝާންގެ ކަންކަށިމައްޗަށް ވާން އެރިއެވެ. ވިލްދާންގެ ހިތުގައި ކެކި އަރަމުންދިޔަ ރުޅިގަނޑު އިތުރުވިއެވެ. ވިލްދާންއަށް އުފަލެއް ލިބެން އުޅޭކަމުގެ ކިރިޔާ ހަބަރެއް ގައިޝާންއަށް ލިބުނަސް އެކަން ހުއްޓުވަން އޭނާ އުޅޭނެއެވެ. އޭނާގެ މަގްސަދަކީ ވިލްދާން އެކަނި ކޮށްލުމެވެ. މުޅި އުމުރު ކޮމްޕެނީއާއި ހަވާލުވެގެން ރަން ބިސްއަޅާ ކުކުޅެއްހެން މީނާގެ ހިދުމަތުގައި ހުރުމެވެ.\n“ތަމަންނާއަކީ ރަނގަޅު ކުއްޖެއް ނޫން..”\nވިލްދާންގެ ކެތްތެރިކަން ކޮޅުންލިއެވެ. ގައިޝާންގެ މައްސަލައަކީ ކޮބާ ހެއްޔެވެ؟ ދުަވަހަކުވެސް ރަނގަޅަށް އެއްޗެކޭ ނުބުނާނެއެވެ. ބުނަން ނޭނގޭންޏާ ނުބުނެ ހުރީމަ ވީ ނޫން ހެއްޔެެވެ؟ ތަމަންނާއަށް ފާޑުކިޔަން ގައިޝާން މީ ކާކު ހެއްޔެވެ؟\nވިލްދާންއަށް ރުޅިގަނޑު ނުބޭލެނީސް ޑްރެސިންގް ރޫމްގެ ފަރުދާ ކެހުނެއެވެ. ކުރިމަތީގައި ހުރީ ހުދުކުލައިގެ މޭމެއިޑް ޑްރެސްއެއް ލައިގެން ހުރި ޖައިލާއެވެ. އަރި އަރި އަށް ލެނބެމުން ޖައިލާ ދައްކަމުން ދިޔަ ފޮނި ވައްތަރުތަކަށް ހިތްވަރު ދޭން ގައިޝާން ދެއަތްތިލަބަޑި ޖަހާވަރަކަށް ވިލްދާންގެ އަތް މުއްކެވެމުން ދިޔައެވެ. ގައިޝާންއަށް ލޯބި ލިބޭ ފަދައިން ވިލްދާންއަށް ނުލިބެން ވީ ސަބަބެއް އެބަ އޮތް ހެއްޔެވެ؟ ލޯތްބަކީ ވަކި ބަޔަކަށް ހާއްސަ އެއްޗެއް ހެއްޔެވެ؟\nވިލްދާންގެ ސިކުނޑިއަށް އެރި އެ ލަފުޒުން އޭނާގެ ދެލޯ ބޮޑުވިއެވެ.\nޑޫ އައި ލަވް ހެރ؟\nތަމަންނާގެ ނަމުގެ އަޑަށް ބާރު ލުއްކެތް ޖެހި ފަދައިން ވިލްދާންއަށް ބަލާލެވުނެއެވެ. އިސްޖަހަމުން މަޑު ހިނގުމެއްގައި ތަމަންނާ ވެސް ނިކުތީ ޑްރެސިން ރޫމް ތެރެއިންނެެވެ. ވިލްދާންގެ އަނގައިން ކުޅު ހިކުނުއެވެ. ދެލޯ ބޮޑުވެ ހިތުގެ ހިނގުން އަވަސްވިއެވެ. ތަމަންނާ އެ ހުދުހެދުމުގައި ފެންނަނީ ހޫރެއް ހެނެވެ. އަވީގެ ރަން ދޯއްޖެއްގެ ކުލައިގައި ހުންނަ ހަންގަނޑާއި ކަޅުކަންގަދަ ދިގު އިސްތަށިގަނޑުން ހެދުމުގެ ރީތިކަން އިތުރުވިއެވެ. ބަލާ ބެލުމަށް އާދައިގެ ހެދުމެކެވެ. މާ ބޮޑު ޑިޒައިނެއް ނެތެވެ. ނަމަވެސް ތަމަންނާގެ ކަރުން އެ ހެދުން މެހުމާއި އެކީ ހެދުމުގެ ރީތިކަން ދިހަގުނަ އިތުރުވިއެވެ.\n“ވާއު، ޓެމްސް.. ގޯޖަސް!!”\nޖައިލާގެ ތޫނު އަޑުން ވިލްދާން ކީއްކުރަން ގައިޝާންވެސް ސިހުނެއެވެ. އޭނާވެސް ހުރީ ތަަމަންނާއާއި ދިމާލަށް ބަލަހައްޓައިގެެނެވެ. ތަަމަންނާ މަޑު ހިނގުމެއްގައި ގޮސް ވިލްދާން ކައިރިއަށް ހުއްޓުނެވެ.\n“ވަރަށް އަގުބޮޑު އެކަމަކު ތި ހެދުން، ޓެމްސް.. ޔޫ ކޭން ބައި އިޓް ތަ؟”\nހެދުމުގައި އަޅުވާފައި އިން ފަނަރަހާހުގެ އަގު ކަރުދާސް ފެނުމާއި އެކީ ތަމަންނާ ރޯމަހެއްހެން ތެޅެން ފެއްޓިއެވެ. ފިހާރަ ހިންގަން ހުރި އަންހެންކުއްޖާ ޕިސް ތަޅާލިއެވެ. ޖައިލާ ހުރީ ފާޑެއްގެ ލާނެތް ހިންޏެއް އައިއްސައެވެ. ތަމަންނާ އިސްޖެހުނެއެވެ. އައިކޮޅަށް ހިނގައިގަތީ އަވަހަށް ހެދުން ބޭލުމަށެވެ. އަރައިގެން ހުރި ހައި ހީލްސްގެ ސަބަބުން އޭނާ އަރި އަޅާލަން އުޅުނުތަނާހެން ބާރުގަދަ އަތެއް އޭނާގެ އުނަގަނޑުގައި ވަށާލިއެވެ.\n“މި ހެދުމާއި، ލައިގެން ހުރި ހުރިހާ އެއްޗިއްސަށް.”\nވިލްދާން ރަން ކުލައިގެ ކާޑެއް ދިއްކުރަމުން ފިހާރަ ހިންގަން ހުރި އަންހެން ކުއްޖާއާއީ ދިމާަލަށް ލޯ އަޅާލިއެވެ. އެ ކުއްޖާ ބިން ފަޅާފައި އަޑިއަށް ނުވަންކަން ނަސީބެކެވެ. ވިލްދާންގެ ލޮލުގައި ވަނީ ފާރެއް ފޫއަޅުވާލެވޭހާ ތޫނުކަމެކެވެ. ކައިރީގައި ލައްވެގެން ހުރި ތަމަންނާގެ މޫނުމަތިން ވެސް ފެންނަމުން ދިޔައީ ނުތަނަވަސްކަމެވެ.\nފިހާރައިން ހެދުން ގަނެގެން ނިކުތީ ތަމަންނާ އެކަންޏެވެ. ޖައިލާ ބަތްޕޮޅިއެއްހެން އަނގަ ހަދަމުން ގައިޝާން ގާތުގައި އެ ހެދުން ގަނެދިނުމަށްޓަކައި އާދޭސް ކުރަމުން ދިޔައެވެ. މިވަރުން ދަންޏާ ބައްޕަ ގާތުގައި ލާރިއަށް އެދޭނެކަން ވިލްދާންއަށް އިނގެއެވެ. ދެން ބައްޕަ ލާރިއަށް އެދޭނީ ވިލްދާންގެ ގާތުންކަން ވެސް އޭނާއަށް އިނގެއެެވެ. ގައިޝާންއަކީ ޑޮކްޓަރުކަން ކިޔަވައިގެން ހުރި މީހެއް ކަމުގައިވިޔަސް ވަޒީފާއަށް ނިކުން މީހެއް ނޫނެވެ. ވީމާ އޭނާ އަތުގައި އަމިއްލަ ރުފިޔާއެއް ނުހުންނާނެކަން ވެސް ވިލްދާންއަށް އިނގެއެވެ.\nމާލެއަށް އާދެވުނުއިރު ޖައިލާއާއި ގައިޝާން ވާހަކަދެއްކުން ހުއްޓާލިއެެވެ. ނަމަވެސް ކާރުގެ ފަހަތު ސީޓުގައި ފޮޅެމުން ދިޔައީ މާމެލާމެލީގެ ގުލްދަސްތާނެކެެވެ. ވިލްދާންގެ ހިތުގައި ހަނަފަސްވެފައި ވި ބަގީޗާއަށް ވާރޭ ވެހުނު މީ ފުރަތަމަ ފަހަރެވެ. އަންހެނެއް މިހާ ބޭނުންވި މީ ފުރަތަމަ ފަހަރެވެ. ތަމަންނާގެ ލޮލުން އޭނާއަށްޓަކައި ފެންނަ ލޯތްބަކީ ދޮގެއްކަން ގަބޫލެއް ނުކުރެވޭނެއެވެ. ތަމަންނާގެ އެއްވެސް ނޭދެވޭ ސިފައެއް ފެންނަން އޭނާގެ ދެލޯ ވަނީ ނުކުޅެދެވިފައެވެ. އެއަށްވުރެ ތަމަންނާއަށް އޮތް އިތުބާރު ބޮޑުވެއްޖެއެެވެ. ހިތުގައި ކިތަންމެ ސުވާލެއް އޮތް ކަމުގައި ވިޔަސް ތަމަންނާގެ ހުރިހާ ހަރަކާތެއްގެ ފަހަތުގައި ރަނގަޅު ސަބަބެއް އޮންނާނެކަން ގަބޫލުކުރެވެން ފަށައިފިއެވެ.\nގެޔަށް އާދެވުނުއިރު ދެމީހުން ވެސް ތިބީ ހަމަހިމޭން ވަޢުދުތަކެއް އެކަކު އަނެކަކަށް ވެގެނެވެ. ލޯބީގެ ރަހަ މިހާ ފޮނިވާނެކަން ވިލްދާންއަށް ކުރިން އިނގުނުނަމަ ތަމަންނާ ފެނުނު ފުރަތަމަ ދުވަހުވެސް އޭނާ މިލްކުރާނެކަން ޔަގީނެވެ. ތަމަންނާގެ އަތުގައި އޮތް ކޮތަޅު ނަގަމުން އޭނާގެ އަތަށް ވިލްދާން އަތް މަހާލިއެެވެ. ގެޔަށް ވަދެގެން ވެސް ދިޔައީ އެގޮތުގައެވެ. ސިޑިމަތީގައި މަންޒަރު ބަލަން ހުރި ޝިފްރާގެ ލޮލުން އަލިފާނުގެ ކަނި ބުރާކަހަލައެވެ. ފަހަތުގައި ދެލޯ ކުނާކޮށްގެން ގައިޝާންވެސް ހުރީ ފާޑަކަށެވެ.\n💜💜😘😘😊😊🤗🤗Me first… v v salhi mi.bai\nThanks, Jiji. <3\nReethi. . Sis keehve 18+ah mi story nuhedy… hehe just asking. Eyrah alhu mennsh nukiyeyne do\nVarah rythi i love this story.lysm 😘😘😘


SunOnline: Saudi ge furathama nuclear reactor ge masahkaiy nimumakaa gaathah\nސައުދީގެ ފުރަތަމަ ނިއުކްލިއާ ރިއެކްޓަރުގެ މަސައްކަތް ނިމުމަކާ ގާތަށް\n04 Apr 2019, 10:19\nސައޫދީ ގައި ބިނާކުރާ ފުރަތަމަ ނިއުކްލިޔަރ ރިއެކްޓަރު\nސައުދީ އަރަބިޔާއިން ނިއުކްލިއާ ރިއެކްޓަރެއް ބިނާކުރުމުގެ މަސައްކަތް ނިމުމަކާ ހަމައަށް ގެންގޮސްފައިވާ ކަމުގެ ޚަބަރުތަކެއް ދާދި ފަހުން ވަނީ ފެތުރިފައެވެ.\nއެމެރިކާގެ ޖާސޫސީ ދާއިރާތަކާ ހަވާލާދީ އެމެރިކާގެ ބްލޫމްބާގް ނޫސް އެޖެންސީ ބުނާގޮތުން ސައޫދީން ނިއުކްލިއާ ރިއެކްޓަރު ބިނާކުރަމުން ގެންދަނީ ރިޔާޒްގައި ހުންނަ "ކިންގް އަބްދުލްއަޒީޒް ސެންޓަރ ފޯ ސައިންސް އެންޑް ޓެކްނޮލޮޖީ"ގެ ހުޅަނގު ދެކުނުގައިވާ ހަނަފަސް ސަހަރާގެ އެކަހެރި ސަރަހައްދެއްގައެވެ. ސައުދީއަށް ނިއުކްލިއާ މަރުކަޒު ބިނާކޮށްދެނީ ރަޝިއާއިން ކަމަށްވެއެވެ. އެމެރިކާ ވަނީ އިސްރާއީލުގެ ދެކޮޅު ހެދުންތަކާ ގުޅިގެން ސައުދީއަށް ނިއުކްލިއާ ރިއެކްޓަރެއް ބިނާކޮށްދިނުމަށް ފަސްޖެހިފައެވެ.\nމެދުއިރުމަތީގައި ނިއުކްލިއާ ހަތިޔާރު އުފައްދައި އެ ހަތިޔާރު ރައްކާކޮށްފައިވާ ހަމައެކަނި ގައުމަކީ އިސްރާއީލެވެ. އަރަބި އެއްވެސް ގައުމަކުން މަދަނީ ބޭނުންތަކަށްވެސް ނިއުކްލިއާ ޓެކްނޮލޮޖީ ތަރައްގީކުރުމަކީ އިސްރާއީލުން ދެކޮޅު ހަދާކަމެކެވެ.\nއިސްރާއީލުން ވަނީ ރަޝިއާގެ އެހީގައި ނިއުކްލިއާ ޓެކްނޮލޮޖީ ތަރައްގީކުރި ދެ ގައުމު ކަމަށްވާ އިރާގާއި ސީރިއާގެ ނިއުކްލިއާ ރިއެކްޓަރުތަކަށް ބޮން އަޅައި އެތަންތަން އެއްކޮށް ހަލާކުކޮށްލާފައެވެ. އަދި އިރާގުން ފަހުން ބިނާކުރި ނިއުކްލިއާ ރިއެކްޓަރުތައްވެސް އެމެރިކާއިން ވަނީ ސުންނާފަތިކޮށްލާފައެވެ. ލީބިއާއިންވެސް މީގެ ކުރިން ނިއުކްލިއާ ޓެކްނޮލޮޖީ ތަރައްގީކުރި ނަމަވެސް އެމެރިކާއިން އެގައުމާ ވާހަކަދައްކައިގެން އެ ޕްރޮގްރާމު ހުއްޓުވިއެވެ.\nސައުދީ ވަލީއަހުދު މުހައްމަދު ބިން ސަލްމާން ވަނީ، އިސްރާއީލަށް ވުރެ އިރާނުގެ ނިއުކްލިއާ ޕްރޮގްރާމުގެ ނުރައްކާ ސައުދީއަށް ބޮޑުކަމަށާއި އިރާނުން އެކަން ކުރާނަމަ ސައުދީންވެސް އެ މަސައްކަތް ފަށާނެކަމަށް ވިދާޅުވެފައެވެ.\nއިރާނުން އެންމެ ފުރަތަމަ ނިއުކްލިއާ ރިއެކްޓަރު ބިނާކުރީ ރަޝިއާގެ އެހީގައެވެ. ނަމަވެސް މިހާރު އިރާނުން ވަނީ އަމިއްލަ ޓެކްނޮލޮޖީގައިވެސް އެތަކެތި ތަރައްގީކުރެވޭ ވަރަށް ނިއުކްލިއާ ސައިންސާއި އޭގެ އިންޖިނިއަރިން އަދި ޓެކްނޮލޮޖީގެ ދާއިރާއިން ކުރިއަރާފައެވެ. އަދި އީރާން އަމިއްލައަށް ބިނާކުރާ ނިއުކްލިޔަރ ފުރަތަމަ ރިއެކްޓަރުގެ މަސައްކަތްވެސްވަނީ ނިމުމުގެ މަގުމަތީގައެވެ.\nއިރާނުން ނިއުކްލިއާ ބޮން އުފައްދަފާނެތީ ދުނިޔޭގެ ބޮޑެތި ބާރުތަކުން ވަނީ ސުލްހަވެރިކަމާއެކު އެކަން ހުއްޓުވުމަށް ނިއުކްލިއާ އެއްބަސްވުމެއްގައި ސޮއިކޮށްފައެވެ. ނަމަވެސް އެ އެއްބަސްވުމުގައި ނިއުކްލިއާ މަދަނީ ޓެކްނޮލޮޖީ ތަރައްގީކުރުމާއި ރިސާޗް ހެދުން މަނައެއް ނުކުރެއެވެ.\nމީގެ އިތުރުން ޔޫއޭއީންވެސް ވަނީ ރަޝިއާގެ އެހީގައި ދެ ނިއުކްލިއާ ރިއެކްޓަރު ބިނާކުރުމުގެ މަސައްކަތް ފަށާފައެވެ.\nސައުދީއަކީ އެމެރިކާއާ ކިތަންމެ ގާތްގުޅުންތަކެއް ބާއްވަމުންދާ ގައުމެއް ނަމަވެސް ސައުދީގެ ނިއުކްލިއާ ޕްރޮގްރާމަށް އެމެރިކާ ވަރަށް ބޮޑަށް ހުރަސްއަޅާނެ ކަމަށް ތަޖުރިބާކާރުން ވިދާޅުވެއެވެ. ސައުދީއާއި ޔޫއޭއީން ނިއުކްލިއާ ޓެކްނޮލޮޖީ ތަރައްގީކުރުމުގެ މަސައްކަތް ފެށީ އިރާނާ ވާދަކުރުމުގެ ގޮތުންކަން އެ ދެގައުމުން ވަނީ ހާމަކޮށްފައެވެ.


Dollar ge thaashi kamuge sababun theyo gannan dhathive Lanka in karantu kandan ninmaifi - One Online\nޑޮލަރުގެ ތާށިކަމުގެ ސަބަބުން ތެޔޮ ގަންނަން ދަތިވެ ލަންކާ އިން ކަރަންޓު ކަނޑަން ނިންމައިފި\nޑޮލަރުގެ ތާށިކަމުގެ ސަބަބުން ތެޔޮ ގަންނަން ދަތިވެ ލަންކާ އިން ކަރަންޓު ކަނޑަން ނިންމައިފިއެވެ.\nއެގައުމުގެ ސިލޯން އިލެކްޓްރިސިޓީ ބޯޑު ސީއީބީ އިން ވަނީ ދުވާލަކު ދެގަޑިއިރާއި ބަޔަށް ކަރަންޓު ކަނޑާލުމަށް އެގައުމުގެ މިނިސްޓްރީ އޮފް ޕަވާއަށް ހުށަހަޅައިފައެވެ. ސީއީބީގެ އިސް އޮފިޝަލަކު ޔަގީންކޮށްދީފައިވާގޮތުގައި ކަރަންޓު ކަނޑަން ހަމަޖެހިފައިވަނީ ހެނދުނު 11:00 އިން ފެށިގެން ހަވީރު 6:00 އާ ދޭތެރޭ އަދި 45 މިނިޓުގެ ދިގުމިނަށް ހަވީރު 6:00 އާއި ރޭގަނޑު 9:00 އާ ދެމެދުގެ ވަގުތުތަކުގައެވެ.\nއެގައުމުގެ އެނާޖީ މިނިސްޓަރު އުދާޔާ ގަމަންޕިލާ މިދިޔަ ހުކުރު ދުވަހު ވަނީ މި މަހުގެ ތިން ވަނަ ހަފުތާއާ ހަމައަށް އެގައުމަށް ބޭނުންވާ މިންވަރަށް ތެޔޮ ލިބުން ތާށިވާނެކަން ފާހަގަކުރައްވައި ތެޔޮ ގަތުމަށް އިމްޕޯޓުކުރުމަށް ބޭނުންވާ ބޭރުގެ ފައިސާ ލިބޭނެ ގޮތެއް ހަދައިދިނުމަށް ސެންޓްރަލް ބޭންކުގައި އެދިވަޑައިގެންފައެވެ.\nލަންކާއަށް ކުރިމަތިވެފައިވާ ޑޮލަރުގެ މައްސަލައިގައި ތަފާތު ދަތިތަކާ ކުރިމަތިލަމުން ދަނިކޮށް ސަރުކާރުން މިދިޔަ އަންގާރަ ދުވަހު ވަނީ 1.2 ބިލިއަން ޑޮލަރުގެ އިކޮނޮމިކް ރިލީފް ޕެކޭޖެއް އިއުލާނުކޮށްފައެވެ.\nމިދިޔަ މަހުގެ ކުރީކޮޅު އެގައުމުގެ ރިޒާވް ހުރީ ކިރިޔާ މަހަކަށް ވާ ވަރަށް އިމްޕޯޓު މުދާ އެތެރެ ކުރެވޭ ވަރަށެވެ. ނަމަވެސް މިދިޔަ ހަފުތާގައި ސެންޓްރަލް ބޭންކުން ބުނެފައިވަނީ ފޮރިން އެސްކްޗޭންޖު ރިޒާވް ފާއިތުވި މަސްދުވަހުގެ ތެރޭގައި އިތުރުވެފައިވާ ކަމަށާއި 3.1 ބިިލިއަން ޑޮލަރަށް އަރާފައިވާ ކަމަށެވެ. ހަބަރުތައް ބުނާގޮތުގައި ފޮރެކްސް ރިޒާވް ރަނގަޅުވެފައިވަނީ ފައިސާ ބަދަލުކުރުމުގެ އެއްބަސްވުމެއްގެ ދަށުން 1.6 ބިލިއަން ޑޮލަރަށްވާ ދިހަ ބިލިއަން ޔުއާން ފޯރުކޮށްދިނުމަށް ޗައިނާއާއެކު އެއްބަސްވުމެއްގައި ލަންކާއިން ސޮއިކުރުމަށް މިދިޔަ އަހަރުގެ މާޗް 31 ގައި ނިންމާފައިވުމާ ގުޅިގެންނެވެ.\nތެޔޮ ލިބުމުގެ ތާށިކަން ކުޑަކުރުމުގެ ގޮތުން މިހާރު ލަންކާ އިން ވަނީ ތެޔޮ ޓޭންކަރު ފާމެއް ތަރައްގީކުރުމަށް އިންޑިއާއާއެކު އެއްބަސްވުމެއްގައި ސޮއިކޮށްފައެވެ.\nލަންކާގެ ތާމަލް ޕަވާ ޕްލާންޓަށް ތެޔޮ ސަޕްލައިކޮށްދެމުން އަންނަ ސިލޯން ޕެޓްރޯލިއަމް ކޯޕަރޭޝަން ސީޕީސީ އިން ވަނީ ޑޮލަރު ލިބުމުގެ ތާށިކަމާ ހެދި ތެޔޮ ފޯރުކޮށްދިނުން ހުއްޓާލައިފައެވެ. ސީއީބީން ސީޕީސީއަށް މިހާރުވެސް 90 ބިލިއަން ލަންކާ ރުޕީސް ދައްކަން ޖެހިފައިވާ އިރު، އެނާޖީ މިނިސްޓްރީން އަންގާފައިވަނީ ޑޮލަރުން އެ ދަރަނި އަދާކުރެވޭނެ މަގެއް ނެތި ތެޔޮ ލިބުމުގެ ތާށިކަމަށް ހައްލެއް ގެނެވެން ނެތް ކަމަށެވެ.


މޫދުގައި މަރުވެފައި އޮށްވާ ފެނުނު ޒުވާނާއޮތީ މަރާލާފައި ކަމަށް ތުހުމަތުކޮށް ތަޙުޤީޤު ފަށައިފި! | Sandhaanu\nމޫދުގައި މަރުވެފައި އޮށްވާ ފެނުނު ޒުވާނާއޮތީ މަރާލާފައި ކަމަށް ތުހުމަތުކޮށް ތަޙުޤީޤު ފަށައިފި!\nއިއްޔެ ހެނދުނު އައިޖީއެމްއެޗާއި ދިމާލުން މޫދުގައި މަރުވެފައި އޮއްވާ ފެނުނު ޒުވާނާއޮތީ މަރާލައިފާ ކަމަށް ތުހުމަތުކޮށް ފުލުހުން މައްސަލަ ތަޙުޤީޤު ކުރަން ފަށައިފިއެވެ.\nއިއްޔެ ހެނދުނު 10:40 ހާއިރު މަރުވެފައި އޮއްވާ ފެނިފައިވަނީ ގދ.ވާދޫ އަށް ނިސްބަތްވާ 31 އަހަރުގެ ޒުވާނެއް ކަމަށްވާ ސިދުރަތުﷲ އަޙްމަދެވެ. އޭނާ މަރުވެފައި އޮއްވާ ފެނުނީ އެސަރަހައްދުގައި އުޅުނު ޑައިވަރުންތަކަކަށް ކަމަށް ޢާއިލާގެ ފަރާތުން ބައެއް ނޫސްތަކަށް މަޢުލޫމާތު ދީފައިވެއެވެ.\nމަޢުލޫމާތު ލިބޭ ގޮތުގައި އޭނާ މަރުވެފައި އޮތް އިރު އޭނާގެ ހަށިގަނޑަށް ވަނީ ބޮޑެތި ޒަޚަމްތަކެއް ލިބިފައެވެ. އެގޮތުން ވާތު ލޯ ވަރަށް ބޮޑަށް ޒަޚަމްވެފައި ހުއްޓެވެ. އަދި ނޭފަތްވެސް ވަރަށް ބޮޑަށް ހަލާކުވެ މޫނުމަތިން ތަނެއް ފަޅައިގެން ގޮސްހުރި ކަމަށްވެސް މައުލޫމާތު ލިބެއެވެ. އަނގައިގެ ދަތްޕިލާ އެތެރެއަށް ވަދެފައި ހުރުމާއި، އަދި ބަނޑާއި ބުރަކަށިން ނޫފައި ގަނެފައި ހުރުމުގެ ނިޝާންތައް ފެންނަން ހުރިކަމަށް ޢާއިލާގެ ފަރާތުން ބުނެއެވެ. ހަމަ އެއާއިއެކު ވާތު ފައިން އިނގިއްޔެއް ބުރިވެފައި ހުރި ކަމަށަވެސް މަންޒަރު ދުށް ބައެއް ފަރާތްތަކުން ބުނެއެވެ. މި މަރަކީ ޤުދުރަތީ މަރެއް ނޫންކަމަށާއި، ސިދުރަތުﷲ އޮތީ ގަސްތުގައި މަރާލައިފާ ކަމަށް އާއިލާއިން ދަނީ ތުހުމަތު ކުރަމުންނެވެ.\nއޭނާގެ ޢާއިލާގެ ފަރާތުން ނޫސްތަކަށް ރިޕޯޓްކޮށްފައި ވާގޮތުގައި، އޭނާ އެންމެ ފަހުން ގެޔަށް އައީ ބުރާސްފަތި ދުވަހުގެ ހެނދުނުއެވެ. އަދި އޭނާ ނިދަން ދަނީ އެހެން ތަނަކަށް ކަމަށާއި، އެންމެ ފަހުން ގެއަށް އައިއިރު، ނިދަން ދާ އެޕާޓްމެންޓުގެ ތަޅު ހަލާކުކޮށްލާފައި ހުރުމުން ގެސްޓްހައުސްއެއްގައި ނިދި ވާހަކަ ބުންޏެވެ. އޭގެ ފަހުން ޢާއިލާއަށް އޭނާ ފެނިފައިވަނީ މަރުވެފައި އޮއްވާ ނެގި ފަހުންނެވެ.\nމިމައްސަލައިގެ ތަޙުޤީޤަށް ފުލުހުން ވަނީ އާންމުންގެ އެހީތެރިކަމަށް އެދިފައެވެ. އެގޮތުން ބުރާސްފަތި ދުވަހުގެ ހެނދުނު9އަކާއި 12 އާ ދޭތެރޭ ރަސްފަންނު ސަރަހައްދުގައި އުޅުނު މީހުންގެ ތެރެއިން މިކަމާއި ބެހޭ މަޢުލޫމާތެއް އެނގޭ ފަރާތެއް ހުރިނަމަ ފުލުހުންގެ އެމަޖެންސީ ނަންބަރު 119 ނުވަތަ ސީރިއަސް އެންޑް އޯގަނައިޒްޑް ކްރައިމް ޑިޕާޓްމެންޓުގެ ނަންބަރު 9911009 އަކަށް ގުޅުއްވައިގެން މަޢުލޫމާތު ހިއްސާކުރެެއްވުމަށް ފުލުހުންވަނީ އެދިފައެވެ.


އެމްޑީޕީގެ ފަރާތުން ރައްޔިތުންގެ މަޖިލީސް 2019 އަށް ކުރިމަތިލާ ކެންޑިޑޭޓުންނާ، ކެންޑިޑޭޓުންގެ އޭޖެންޓުންނާ، ކެމްޕޭން މެނޭޖަރުންނާ ކެމްޕޭން ޓީމްތަކުގެ އިސް ފަރާތްތައް ޝާމިލުކޮށްގެން ވަރކްޝޮޕްތަކެއް ހިންގަންފެށުން – Maldivian Democratic Party\nއެމްޑީޕީގެ ފަރާތުން ރައްޔިތުންގެ މަޖިލީސް 2019 އަށް ކުރިމަތިލާ ކެންޑިޑޭޓުންނާ، ކެންޑިޑޭޓުންގެ އޭޖެންޓުންނާ، ކެމްޕޭން މެނޭޖަރުންނާ ކެމްޕޭން ޓީމްތަކުގެ އިސް ފަރާތްތައް ޝާމިލުކޮށްގެން ވަރކްޝޮޕްތަކެއް ހިންގަންފެށުން\n5 ފެބްރުއަރީ 2019\nއެމްޑީޕީގެ ފަރާތުން ރައްޔިތުންގެ މަޖިލީސް 2019 އަށް ކުރިމަތިލާ ކެންޑިޑޭޓުންނާ، ކެންޑިޑޭޓުންގެ އޭޖެންޓުންނާ، ކެމްޕޭން މެނޭޖަރުންނާ ކެމްޕޭން ޓީމްތަކުގެ އިސް ފަރާތްތައް ޝާމިލުކޮށްގެން ވަރކްޝޮޕްތަކެއް ހިންގަންފެށިއްޖެއެވެ. 4،5އަދި6ފެބްރުއަރީގައި ބޭއްވުމަށް ހަމަޖެހިފައިވާ މިވަރކްޝޮޕްތަކުގައި އެމްޑީޕީން އެޖެންޑާ 19 ކެމްޕޭންގެ ދަށުން ހުށަހަޅާފައިވާ ޤާނޫނުތަކުގެ ކޮންސެޕްޓްތަކުގެ މައުލޫމާތު ހިއްސާކޮށް، ކެންޑިޑޭޓުންނާ ކެމްޕޭން ޓީމްތައް މިކޮންސެޕްޓްތަކަށް އަހުލުވެރިކުރުވާ، ކެމްޕޭން މަސައްކަތްތައް ހަރުދަނާކުރެވޭނެ ގޮތްތަކާ ބެހޭ ގޮތުން މަޝްވަރާކުރެވޭނެއެވެ. މިވަރކްޝޮޕްތައް ހިންގަވަނީ މަޖިލިސް ކެމްޕޭން ޓީމްގެ ޓްރެއިނިންގް ޔުނިޓުންނެވެ. އަދި މިވަރކްޝޮޕްތަކަށް ވަރަށް ހޫނު ތަރުހީބެއް ލިބެމުންދާކަމަށް ޓްރޭނިންގް ހިންގަވާ ފަރާތްތަކުން މައުލޫމާތު ދެއްވާފައިވެއެވެ.\nއެމްޑީޕީ އިން ހުށަހަޅަން ގަސްދުކުރާ ޤާނޫނުތަކުގެ ކޮންސެޕްޓްތައް އެކުލަވާލެވިފައިވަނީވެސް 26 ޖެނުއަރީ 2019 ގައި ބޭއްވިފައިވާ ވަރކްޝޮޕެއްގައި ޕާޓީގެ ޤައުމީ މަޖިލީހާ، ކެންޑިޑޭޓުންނާ، ކޮމިޓީތަކުގެ ޚިޔާލު ހޯދުމަށްފަހުއެވެ. އެއަށްފަހު އާއްމުންގެ ޚިޔާލު ހޯދުމަށް ޕާޓީގެ ވެބްސައިޓުގައި 28 ޖެނުއަރީ އިން5ފެބްރުއަރީއަށް މިކޮންސެޕްޓްތައްވަނީ އާއްމުކުރެވިފައެވެ. އަދި އާއްމުންގެ ޚިޔާލުތަކާމެދު މަޝްވަރާކުރުމަށްފަހު ކޮންސެޕްޓްތައް ފައިނަލްކުރެވޭނެއެވެ.


Rohingya camapah Phone vehdhun manaa kohfi\nރޮހިންޔާ ރެފިއުޖީން: ކުށްތަކަށް އަރައިގަންނާތީވެ، ރެފިއުޖީން ފޯނު ބޭނުން ކުރުން މިހާރު ވަނީ މަނާކޮށްފައި\nމިލިއަނެއްހާ މުސްލިމުން އުޅެމުންދާ ރޮހިންޔާ ކޭމްޕުތަކަށް ފޯނު ވެއްދުމާއި، ރޮހިންޔާގެ ރެފިއުޖީންނަށް ސިމް ކާޑު ވިއްކުން ބަންގްލަދޭޝްގެ ސަރުކާރުން މަނާ ކޮށްފި އެވެ.\nބަންގަލަދޭޝްގެ ޓެލެކޮމިއުނިކޭޝަން ރެގިއުލޭޓަރީ ކޮމިޝަންގެ ތަރުޖަމާނު ޒާކިރް ހުސެއިން ހާން ވިދާޅުވީ، ސަރުކާރުގެ ނިންމުމަށް އަމަލު ކުރަން ޓެލެކޮމިއުނިކޭޝަން ކުންފުނިތަކަށް ހަތް ދުވަހުގެ މުއްދަތެއް ދީފައިވާ ކަމަށެވެ. ކުންފުނިތަކުން އެ ހަތް ދުވަސް ތެރޭ ސިމްކާޑު ވިއްކި މީހުންގެ މައުލޫމާތު ވެސް ސަރުކާރަށް ހުށަހަޅަން ޖެހޭނެ ކަމަށް ޒާކިރް ހުސެއިން ވިދާޅުވި އެވެ\nކޭމްޕުތަކަށް ފޯނު ވެއްދުމާއި، ރެފިއުޖީންނަށް ސިމް ކާޑު ވިއްކުން ބަންގްލަދޭޝްގެ ސަރުކާރުން މަނާކުރީ ފާއިތުވެ ދިޔަ ހަފުތާގައި ފޯނު މެދުވެރިކޮށް ގިނަ އަދަދެއްގެ ޖިނާއީ ކުށްތައް ރެފިއުޖީން ހިންގާފައިވާކަން ފަޅާ އެރުމުންނެވެ. ދެހާސް ސަތާރަ ވަނަ އަހަރު ވެސް ބަންގްލަދޭޝްގެ ސަރުކާރުން ވަނީ ރެފިއުޖީންނަށް ސިމް ކާޑު ވިއްކުން މަނާކޮށްފަ އެވެ. ނަމަވެސް އޭރުވެސް އެކަން ތަންފީޒު ކުރެވިފައި ނުވެ އެވެ.\nމި ނިންމުމާއެކު ކޮކްސް ބާޒާރުގައި ތިބި ރެފިއުޖީން ވަނީ ކަންބޮޑުވުން ފައުޅު ކޮށްފަ އެވެ. އެ ނިންމުން ތަންފީޒު ކޮށްފިނަމަ، އެމީހުނާ އާއިލާއާ ވާހަކަ ނުދެއްކޭނެ ކަމަށް ދަނީ ބުނަމުންނެވެ. ކޭމްޕުގައި އެކަށީގެންވާ ސިއްހީ ނިޒާމެއް ގާއިމްކޮށްފައި ނެތުމުން، އާންމުކޮށް ބަލިތަށް ފެތުރެ އެވެ. އެހެންކަމުން ސިއްހީ ހިދުމަތް ހޯދުމަށް ވެސް ހުރަސް އެޅޭނެ ކަމަށް ރެފިއުޖީން ދަނީ ބުނަމުންނެވެ.\nފުލުހުންގެ ތަރުޖަމާނު އިގްބާލް ހުސެއިން ވިދާޅުވީ، ފޯނާއި ސިމް ކާޑު ވިއްކުން މަނާ ކުރުމުން، ރޮހިންޔާ ކޭމްޕްގައި މިހާރު އޮތް ޑްރަގް ޓްރެފިކިން ނެޓްވޯކް ރޫޅިގެންދާނެ ކަމަށެވެ. ރޮހިންޔާ ރެފިއުޖީ ކޭމްޕު ތެރޭގައި މިޔަންމާއިން އެތެރެ ކޮށްފައިވާ އެއް މިލިއަން ޑޮލަރުގެ މެތަމްފެޓައިން ޑްރަގްސް ކޮންމެ މަހަކު ދައުރުވާ ކަމަށް އޭނާ ބުންޏެވެ.


Kashu Namaadhuge Dhua | Dhiislam\n. އޮކްޓޯބަރ 10, 2018\nސުވާލު:އަންހެން ފިރިހެން އަދި ކުޑަކުދިންގެ މައްޗަށް ކަށުނަމާދު ކުރެވޭއިރު މައްޔިތާގެ މައްޗަށް ކުރެވޭ ދުއާ ގެނެސް ދެވޭތޯ ދަންނަވަން،އަދި ތިންމުށް ވެލި ޖަހާއިރު ކިޔާ ދުޢާވެސް ގެނެސް ދިނުން އެދެން!\nތިޔަ ސުވާލުގެ ޖަވާބު ޙުސައިން ރަޝީދު އަޙްމަދު ލިއުއްވާފައިވާ ސުއްނަތްވެގެންވާ ދުޢާ2ގައި ވަރަށް ތަފްޞީލުކޮށް ބަޔާންކުރައްވާފައި އެބަ އޮވެއެވެ. އޭގެތެރެއިން ބައެއް ތިރީގައި ބަޔާންކޮށްލާނަމެވެ. ދުޢާތަކުގެ ތެރެއިން ކޮންމެ ދުޢާއެއްވެސް ފުދެއެވެ. އެއްފަހަރާ ހުރިހާ ދުޢާއެއް ކިޔުން ލާޒިމެއް ނޫނެވެ.\nމައްޔިތާއަށްޓަކައި ކުރުން ސުއްނަތް ދުޢާތައް\n1- މުސްލިމަކު މަރުވެއްޖެނަމަ އެމީހާގެ ކަށުކަމާކެމީގެ ކަންތަކުގައި ބައިވެރިވެ އުޅުމަކީ އެއްމުސްލިމަކު އަނެއް މުސްލިމެއްގެ މައްޗަށްވާޙައްޤުތަކުގެ ތެރެއިން އެއް ޙައްޤެވެ. އަދި އެމީހާގެ މައްޗަށް ނަމާދުކޮށް ދުޢާކުރުމީ އެދިވެގެންވާ ކަމެކެވެ. އަދި މަރަށް ޙާޟިރުވެފައި އޮތް މީހަކަށް ޒިޔާރަތްކޮށްފިނަމަ އޭނާއަށްޓަކާ ހެއުދުޢާކުރުމީ ވެސް ސުއްނަތެކެވެ. މާތްﷲ ރުއްސުންލެއްވި އުއްމުލްމުއުމިނީނަ އުއްމު ސަލަމާގެ ކިބައިން ރިވާވެގެން ވެއެވެ. އެކަމަނާ ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘު ކުރެއްވިއެވެ. ތިޔައިން މީހަކު ބަލިމީހެއްގެ ގާތަށް އަތުވެއްޖެނަމަ އެމީހާއަށްޓަކާ ހެއުދުޢާ ކުރާށެވެ. މިހެނީ ތިޔަބައިމީހުންގެ ދުޢާ ޤަބޫލު ކުރެއްވުން އެދި މަލާއިކަތުން އާމީން ވިދާޅުވެއެވެ.\n2- މީހާ މަރުބަލީގައި އޮވެ މަރަށް ޙާޟިރުވާ ވަގުތު ޝަހާދަތް ލައިދިނުމީ ސުއްނަތް ވެގެންވާ ކަމެކެވެ. މާތް ﷲ ރުއްސުންލެއްވި އަބޫސަޢީދުލް ޚުދުރީގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘުކުރެއްވިއެވެ. ތިޔަބައިމީހުންގެ ތެރެއިން މަރަށް ޙާޟިރުވެފައިތިބޭ މީހުންނަށް ޝަހާދަތް ލައިދޭށެވެ. އެއީ:\nމާނައީ: އަޅަމެން މިލްކުވެ ވޮޑިގެންވަނީ ﷲ އަށެވެ. އަދި އަޅަމެން އެނބުރިދިއުން އޮތީ އެއިލާހުގެ ޙަޟުރަތަށެވެ. އޭﷲ! ތިޔައިލާހުގެ ޙަޟުރަތުން އަޅުގެ މުޞީބަތުގެ ބަދަލުގައި ދަރުމައަށް އެދެމެވެ. ފަހެ އޭގެ ބަދަލުގައި އަޅަށް ހެއުޖަޒާ ދެއްވާނދޭވެ. އަދި އެމުޞީބާތުގެ ބަދަލުގައި އެއަށްވުރެ ހެއުގޮތް ދައްކަވާނދޭވެ.\n4- މުސްލިމަކު މަރުވުމުން އެމީހާގެ މައްޗަށް ނަމާދު ކުރުމާއި އެމީހާ ވަޅުލުމުގައި ބައިވެރިވުމަކީ ވަރަށް ގިނަ ދަރުމައާއި ސަވާބު ލިބެނިވި ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘުކުރައްވާފައިވެއެވެ. "މީހަކު ޖަނާޒާއަކާ އެކީ ނިކުމެގެން ގޮސް އެމީހާގެ މައްޗަށް ނަމާދުކޮށްފިނަމަ އެމީހަކަށްޓަކާ ބޮޑުވެގެންވާ ދަރުމައެއް ހުއްޓެވެ. އަދި އޭނާ ވަޅުލައި ނިމެންދެން އެތާނގައި މަޑުކޮށްފި މީހާއަށްޓަކާ އެފަދަ ދެދަރުމަ ހުއްޓެވެ. އަދި މިއިން ކޮންމެ ދަރުމައެއް އުޙުދު ފަރުބަދައާ އެއްވަރު ވެގެން ވެއެވެ.\n5- ޖުމްހޫރު (ގިނަ) ދަންނަބޭކަލުން ވިދާޅުވާ ގޮތުގައި ކަށުނަމާދުގައި އޮންނަނީ ހަށަންބަން ތަކްބީރާއެކު ހަތަރު ތަކުބީރެވެ. މިގޮތަށް ހަތަރު ތަކްބީރު ކިއުއްވާފައި ރަސޫލުﷲ ޞައްލަﷲ ޢަލައިހި ވަސައްލަމް ކަށުނަމާދު ކުރެއްވިކަމުގައި އެތަކެއް ޞައްޙަ ރިވާޔަތެއްގައި އައިސްފައިވެއެވެ. ނަމާދުކުރާނެގޮތަކީ، ފުރަތަމަ ތަކްބީރު ކިޔާފައި ސޫރަތުލް ފާތިޙާ ކިޔަވާނީއެވެ. ދެވަނަ ތަކްބީރަށްފަހު ކީރިތި ރަސޫލާގެ މައްޗަށް ޞަލަވާތް ކިޔަވާނީއެވެ. ތިންވަނަ ތަކްބީރަށްފަހު މައްޔިތާގެ މައްޗަށް ދުޢާ ކުރާނީއެވެ. ހަތަރުވަނަ ތަކްބީރަށްފަހު ސަލާމް ދޭނީއެވެ.\nސަލާމް ދިނުމާމެދު އިމާމް ޝާފިޢީ ސަޢީދު އިބްނު މުސައްޔިބުގެ އަރިހުން ރިވާކުރައްވަނީ އެއްސަލާމްކަމުގައެވެ. އަދި އެކަލޭގެފާނު ވިދާޅުވަނީ ދެސަލާމް ދިންކަމުގައި ވިއަސް މައްސަލައެއް ނެތްކަމުގައެވެ. ފުރަތަމަ ސަލާމް ފަރުޟެއްގެ ގޮތުގައެވެ. ދެވަނަ ސަލާމް ޛިކުރެއްގެ ގޮތުގައެވެ. އެހެނިހެން ޢާއްމު ނަމާދުތަކެކޭވެސް އެއްފަދައިންނެވެ. ތަކްބީރުތަކާއި ސަލާމް ދިނުން ސުއްނަތް ވެގެންވަނީ އަޑު ހަރުކޮންނެވެ. ދުޢާތަކާއި ފާތިޙާ ސޫރަތް ކިޔެވުން އޮންނަނީ ސިއްރުންނެވެ. ތިންވަނަ ތަކްބީރުގައި މައްޔިތާގެ މައްޗަށް ދުޢާކުރުމުގައި ވަކި ޚާއްޞަ ދުޢާއެއްނޯވެއެވެ. ބޭނުމަކީ މައްޔިތާގެ މައްޗަށް ހެއުދުޢާ ކުރުމެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘުކުރައްވާފައި ވެއެވެ. ތިޔަބައިމީހުން މައްޔިތާގެ މައްޗަށް ނަމާދު ކުރާއިރު އޭނާއަށްޓަކައި އިޚްލާޞްތެރިކަމާއި އެކު ހެވަށް އެދިތިބެ ދުޢާކުރާށެވެ. ދުޢާކުރުމުގައި ރަސޫލުﷲ ޞައްލަﷲ ޢަލައިހި ވަސައްލަމް ގެ އަރިހުން ބައެއް ސުއްނަތް ދުޢާތައް ވާރިދުވެފައިވެއެވެ. އެއީ:\n(ހ) اَللَّهُمَّ أَنْتَ رَبُّهَا وَأَنْتَ خَلَقْتَهَا وَأَنْتَ هَدَيْتَهَا لِلْإِسْلاَمِ وَأَنْتَ قَبَضْتَ رُوحَهَا وَأَنْتَ أَعْلَمُ بِسِرِّهَا\nوَعَلاَنِيَتِهَا جِئْنَاكَ شُفَعَاءَ فَاغْفِرْ لَهُ\nމާނައީ: އޭﷲ! ތިޔައީ އޭނާގެ ވެރި ރަސްކަލާނގެއެވެ. އޭނާ އުފެއްދެވީ ތިޔައިލާހެވެ. އަދި އޭނާއަށް އިސްލާމް ދީނުގެ ހިދާޔަތުން ހިދާޔަތު ދެއްވީ ވެސް ތިޔައިލާހެވެ. އޭނާގެ ފުރާނަ ހިއްޕެވީވެސް ތިޔައިލާހުގެ އަމުރުފުޅަށެވެ. އޭނާއާބެހޭ ހުރިހާ ކަމެއްގެ ސިއްރާއިފާޅު ދެކެދެނެވޮޑިގެންވަނީ ހަމަ ތިޔައިލާހެވެ. އަޅަމެން ތިޔައިލާހުގެ ދަރުބާރަށް މިއައީ އޭނާއަށް ޝިފާޢަތްތެރިވެ، އިތުރުކޮށް ދެއްވުން އެދި ދެންނެވުމަށެވެ. ފަހެ އޭނާގެ ފާފަ ފުއްސަވާނދޭވެ.\n(ށ) اَللَّهُمَّ اغْفِرْ لِحَيِّنَا وَمَيِّتِنَا وَشَاهِدِنَا وَغَائِبِنَا وَصَغِيرِنَا وَكَبِيرِنَا وَذَكَرِنَا وَأُنْثَانَا اَللَّهُمَّ مَنْ أَحْيَيْتَهُ مِنَّا\nفَأَحْيِهِ عَلَى اْلإِسْلاَمِ وَمَنْ تَوَفَّيْتَهُ مِنَّا فَتَوَفَّهُعَلَى اْلإِيمَانِ اَللَّهُمَّ لاَ تَحْرِمْنَا أَجْرَهُ وَلاَ تُضِلَّنَا بَعْدَهُ\nމާނައީ: އޭﷲ! އަޅަމެންގެ ތެރެއިން ދިރިތިބި މީހުންނާއި މަރުވެފައިތިބި މީހުންނާއި ޙާޟިރުވެތިބި މީހުންނާއި ޙާޟިރުވެ ނެތް މީހުންނާއި ކުޑަކުދިންނާއި ބޮޑެތި މީހުންނާއި ފިރިހެނުންނާއި އަންހެނުންގެ ފާފަ ފުއްސަވާނދޭވެ. އޭﷲ! އަޅަމެންގެ ތެރެއިން ތިޔައިލާހު ދިރިބެއިތިއްބެވި މީހުން އިސްލާމް މަތީ ދިރިލަހައްޓަވާނދޭވެ. އަދި އަޅަމެންގެ ތެރެއިން ތިޔައިލާހު މަރުގަންނަވާމީހުންއީމާންކަންމަތީ މަރުގަންނަވާނދޭވެ. އޭﷲ! އޭނާއަށް (އެބަހީ މައްޔިތާއަށް) ދެއްވާ އުޖޫރައިން އަޅަމެން މަޙްރޫމު ނުކުރައްވާނދޭވެ. އަދި އޭނާ އަޅަމެނާ ވަކިވުމަށްފަހު އަޅަމެން މަގުނުފަރައްދަވާނދޭވެ.\nاَللَّهُمَّ إِنَّهُ عَبْدُكَ وَابْنُ عَبْدِكَ وَابْنُ أَمَتِكَ كَانَ يَشْهَدُ أَن لاَّ إلَهَ إلاَّ أَنْتَ وَأَنَّ مُحَمَّدًا عَبْدُكَ\nوَرَسُولُكَ وَأَنْتَ أَعْلَمُ بِهِ اَللَّهُمَّ إنْ كَانَ مُحْسِنًا فَزِدْ فِيإحْسَانِهِ وَارْفَعْ دَرَجَتَهُ وَقِهِ عَذَابَ الْقَبْرِ\nوَكُلَّ هَوْلٍ يَوْمَ الْقِيَامَةِ وَابْعَثْهُ مِنَ اْلآمِنِينَ وَإِنْ كَانَ مُسِيئًا فَتَجَاوَزْ عَنْ سَيِّئَاتِهِ وَبَلِّغْهُ بِمَغْفِرَتِكَ\nوَطَوْلِكَدَرَجَاتِ الْمُحْسِنِينَ اَللَّهُمَّ لاَ تَحْرِمْنَا أَجْرَهُ وَلاَ تَفْتِنَّا بَعْدَهُ اَللَّهُمَّ فَارَقَ مَنْ كَانَ يُحِبُّ مِنْ سَعَةِ الدُّنْيَا،\nوَاْلأَهْلِ وَغَيْرِهِمْ إلَى ظُلْمَةِ الْقَبْرِ وَضِيقِهِ،وَانْقَطَعَ عَمَلُهُ، وَقَدْ جِئْنَاك شُفَعَاءَ لَهُ وَرَجَوْنَا لَهُ رَحْمَتَكَ،\nوَأَنْتَ أَرْأَفُ بِهِ اَللَّهُمَّ ارْحَمْهُ بِفَضْلِ رَحْمَتِكَ فَإِنَّهُ فَقِيرٌ إلَى رَحْمَتِكَ وَأَنْتَ غَنِيٌّ عَنْ عَذَابِهِ\nމާނައީ: އޭﷲ! އެއީ ތިޔައިލާހުގެ އަޅެކެވެ. ތިޔައިލާހުގެ އަޅެއްގެ ދަރިއެކެވެ. އަޅުއަންހެނެއްގެ ދަރިއެއްމެއެވެ. ތިޔައިލާހު ފިޔަވައި ޙައްޤު އިލާހަކު ނުވާކަމަށާއި މުޙައްމަދުގެފާނަކީ ތިޔައިލާހުގެ އަޅާކަމަށާއި ރަސޫލާ ކަމަށް އޭނާ ހެކިވާކަން އަޅަމެން ދެނެތިބީމެވެ. ތިޔައިލާހު މިކަން މޮޅަށް ދެނެވޮޑިގެން ވަމުއެވެ. އޭﷲ! އޭނާއަކީ ތިޔައިލާހުގެ ޙަޟުރަތުގައި ޤަބޫލުކުރަނިވި ހެއުޢަމަލު ކޮށްފައިހުރި މީހެއްކަމުގައި ވާނަމަ އޭނާއަށް އެކަމުގެ ދަރުމަ އިތުރުކޮށް ދެއްވާނދޭވެ. އަދި އޭނާގެ ދަރަޖަ އުފުއްލަވާނދޭވެ. އަދި ކަށްވަޅުގެ ޢަޛާބުންނާއިބަރުޒަޚުގެ އެންމެހާ ބިރުވެރިކަމަކުން އޭނާ މިންޖުކުރައްވާނދޭވެ. އަދި އަމަންއަމާންކަން ލިބިގެންވާ މީހުންގެ ތެރޭގައި އޭނާ ފޮނުއްވާނދޭވެ. އަދި އޭނާއަކީ ނުބައި ޢަމަލުގެ ވެރިއެއްކަމުގައިވާނަމަ އޭނާގެ ފާފަތައް އޭނާގެ ކިބައިން ދުރުކުރައްވައި، ތިޔައިލާހުގެ މަޣުފިރަތުގެ ގޮވައްޗަށް އޭނާ ފޮނުއްވާނދޭވެ. އަދި ހެއުޢަމަލުކުރި އަޅުންގެ ތެރެއިން ލައްވައި އޭނާއަށް މަތިވެރި ދަރަޖަ ދެއްވާނދޭވެ.އޭﷲ! އޭނާއަށް ދަރުމަކުރައްވާ ސަވާބުން އަޅަމެން މަޙްރޫމު ނުކުރައްވާނދޭވެ. އަދި އޭނާއަށް ފަހު އަޅަމެން މަގުނުފުރައްދަވާނދޭވެ. އޭﷲ! އޭނާއެވަނީ ދުނިޔޭގައި އޭނާ ލޯބިކުޅަ ތަކެއްޗާއި މީހުނާއި އަހުލުވެރިން ދޫކޮށްގޮސް ކަށްވަޅުގެ އުނދަގުލާއި އަނދިރީގައެވެ. އޭނާގެ ޢަމަލާއި އޭނާއާ ވަކިވެއްޖެއެވެ. އަޅަމެން މިއައީ އޭނާއަށް ތިޔައިލާހުގެ ރަޙްމަތް އިތުރުކުރެއްވުން އެދި ދެންނެވުމަށެވެ. އަޅަމެންތިޔައިލާހުގެ ޙަޟުރަތުން އުއްމީދުކުރަނީ އޭނާއަށް ރަޙްމަތް ލެއްވުމަށެވެ. ތިޔައީ އޭނާއަށް އެންމެ އޯގާވެވޮޑިގެންނަވާނެ ފަރާތެވެ. އޭﷲ! ތިޔައިލާހުގެ ރަޙްމަތުގެ ވާރޭ އޭނާއަށް ވެއްސަވާނދޭވެ. އޭނާވަނީ ތިޔައިލާހުގެ ރަޙްމަތަށް އިންތިހާއަށް ބޭނުންޖެހިފައެވެ. އޭނާގެ ފާފައަށް އޭނާއަށް އަޒާބުދެއްވުމުން ތިޔައިލާހުގެ ޒާތުފުޅަށް ލިބިވޮޑިގަންނަވާނެ އިތުރުވުމެއްނެތެވެ. ތިޔަ އިލާހު އެފަދަ ކަމަކަށްބޭނުންވެ ވޮޑިގެނެއްވެސް ނުވަމުއެވެ.\n(ރ) اَللَّهُمَّ اغْفِرْ لَهُ وَارْحَمْهُ وَعَافِهِ وَاعْفُ عَنْهُ وَأَكْرِمْ نُزُلَهُ وَوَسِّعْ مُدْخَلَهُ وَاغْسِلْهُ بِالْمَاءِ وَالثَّلْجِ وَالْبَرَدِ\nوَنَقِّهِ مِنْ الْخَطَايَا كَمَا نَقَّيْتَ الثَّوْبَاْلأَبْيَضَ مِنْ الدَّنَسِ وَأَبْدِلْهُ دَارًا خَيْرًا مِنْ دَارِهِ وَأَهْلاً خَيْرًا مِنْ أَهْلِهِ\nوَزَوْجًا خَيْرًا مِنْ زَوْجِهِ وَأَدْخِلْهُ الْجَنَّةَ وَأَعِذْهُ مِنْ عَذَابِ الْقَبْرِ وَمِنْ عَذَابِالنَّارِ\nމާނައީ: އޭﷲ! އޭނާގެ ފާފަ ފުއްސަވައި، ޢާފިޔަތު ދެއްވައި ކުށްތައް މާފުކުރައްވާނދޭވެ. އޭނާއަށް ރަޙްމަތު ގޮވައްޗެއް ދެއްވައި އޭނާގެ ކަށްވަޅު ތަނަވަސް ކުރައްވާނދޭވެ. އަދި ފެނުންނާއި ގަނޑުފެނުންނާއި ފިނިފެނުން ދޮވެ ފާފަތަކުން އޭނާ ސާފުކުރައްވާނދޭވެ. މިލައާއިހަޑިތަކެތިން ހުދުހެދުން ދޮވެސާފުވެވޭ ފަދައިން އޭނާގެ ފާފަ ފުއްސަވައި ތާހިރުކުރައްވާނދޭވެ. އޭނާގެ ގެއަށް ވުރެ ރަނގަޅު ގެއެއް އޭނާއަށް މިންވަރުކުރައްވައި، އޭނާގެ އަހުލުވެރިންނަށް ވުރެން އަނގަޅު އަހުލުވެރިން އޭނާއަށް ދައްކަވާނދޭވެ. އަދި އޭނާގެ ބައިވެރިޔާއަށް ވުރެން ރަނގަޅު ބައިވެރިއަކު ތިޔައިލާހުގެ ޙަޟުރަތުން އޭނާއަށް ދެއްވާނދޭވެ. އަދި އޭނާއަށް ސުވަރުގޭގެ ނިޢުމަތްދެއްވައި ކަށްވަޅާއި ނަރަކައިގެ ޢަޛާބުން މިންޖުކުރައްވާނދޭވެ.\nاَللَّهُمَّ هَذَا عَبْدُكَ وَابْنُ عَبْدِكَ خَرَجَ مِنْ رَوْحِ الدُّنْيَا وَسَعَتِهَا وَمَحْبُوبِهَا وَأَحِبَّائِهَا فِيهَا إِلَى ظُلْمَةِ\nالْقَبْرِ وَمَا هُوَ لاَقِيهِ كَانَ يَشْهَدُ أَنْ لاَ إلَهَ إلاَّ أَنْتَوَأَنَّ مُحَمَّدًا عَبْدُكَ وَرَسُولُكَ اَللَّهُمَّ نَزَلَ بِكَ\nوَأَنْتَ خَيْرَ مَنْزُولٍ بِهِ وَأَصْبَحَ فَقِيرًا إِلِى رَحْمَتِكَ وَأَنْتَ غَنِيٌّ عَنْ عَذَابِهِ وَقَدْ جِئْنَاكَ رَاغِبِينَ\nإِلَيْكَ شُفَعَاءَلَهُ اَللَّهُمَّ إنْ كَانَ مُحْسِنًا فَزِدْ فِي إحْسَانِهِ وَإِنْ كَانَ مُسِيئًا فَتَجَاوَزْ عَنْ سَيِّئَاتِهِ\nوَلَقِّهِ بِرَحْمَتِكَ رِضَاكَ وَقِهِ فِتْنَةَ الْقَبْرِ وَعَذَابِهِ وَافْسِحْ لَهُ فِي قِبْرِهِوَجَافِ اْلأَرْضَ عَنْ جَنْبَيْهِ\nوَلَقِّهِ بِرَحْمَتِكَ اْلأَمْنَ مِنْ عَذَابِكَ حَتَّى تَبْعَثَهُ إِلَى جَنَّتِكَ يَا أَرْحَمَ الرَّاحِمِينَ\nމާނައީ: އޭﷲ! މިއީ ތިޔައިލާހުގެ އަޅެކެވެ. ތިޔައިލާހުގެ އަޅެއްގެ ދަރިއެކެވެ. އޭނާއެވަނީ ދުނިޔޭގައި އޭނާ ލޯބިކުޅަ ތަކެއްޗާއި މީހުނާއި އަހުލުވެރިން ދޫކޮށްގޮސް ކަށްވަޅުގެ އުނދަގުލާއި އަނދިރީގައެވެ. ތިޔައިލާހު ފިޔަވައި ޙައްޤު އިލާހަކު ނުވާކަމަށާއި މުޙައްމަދުގެފާނަކީ ތިޔައިލާހުގެ އަޅާކަމަށާއި ރަސޫލާ ކަމަށް އޭނާ ހެކިވާކަން އަޅަމެން ދެނެތިބީމެވެ. އޭﷲ! އޭނާ އެދިޔައީ ތިޔައިލާހުގެ މެހުމާނަކަށެވެ. ތިޔައީ އެންމެ ހެއު މެހުމާންނަވާޒެވެ. އޭނާވަނީ ތިޔައިލާހުގެ ރަޙްމަތަށް އިންތިހާއަށް ބޭނުންޖެހިފައެވެ. އޭނާގެ ފާފައަށް އޭނާއަށް އަޒާބުދެއްވުމުން ތިޔައިލާހުވަނީ ފުދިވޮޑިިގެންނެވެ. ހަމަކަށަވަރުން އަޅަމެން މިއައީ އޭނާއަށް ތިޔައިލާހު ރަޙްމަތް އިތުރުކުރެއްވުން އެދި ދެންނެވުމަށެވެ. އަޅަމެން ތިޔައިލާހުގެ ޙަޟުރަތުން އެކަމުގެ އުއްމީދުކުރަމެވެ. އޭﷲ! އޭނާއަކީ ތިޔައިލާހުގެ ޙަޟުރަތުގައި ޤަބޫލުކުރަނިވި ހެއުޢަމަލުކޮށްފައި ހުރިމީހެއްކަމުގައި ވާނަމަ އޭނާއަށް އެކަމުގެ ދަރުމަ އިތުރުކޮށް ދެއްވާނދޭވެ. އަދި އޭނާއަކީ ނުބައި ޢަމަލުގެ ވެރިއެއްކަމުގައިވާނަމަ އޭނާގެ ފާފަތައް އޭނާގެ ކިބައިން ދުރުކުރައްވައި، ތިޔައިލާހުގެ ރަޙްމަތުގެ ވާރޭ އޭނާގެ މައްޗަށް ވެއްސަވައި އޭނާ ދެކެ ރުހިވޮޑިގަންނަވާނދޭވެ. އަދި ކަށްވަޅުގެ ޢަޛާބުންނާއި ބަރުޒަޚުގެ އެންމެހާ ފިތުނަތަކުން އޭނާ މިންޖުކުރައްވާނދޭވެ. އޭނާއަށްޓަކައި ކަށްވަޅު ތަނަވަސް ކުރައްވައި، ބިންގަނޑު އޭނާގެ ދެއަރިކަށްޓާ ފޭކުރައްވާނދޭވެ. އޭ ރަޙްމަތްވަންތަ، އެންމެ އޯގާވަންތަ ރަސްކާނގެއެވެ. ތިޔައިލާހުގެ ނިޢުމަތުގެ ގޮވަތި ކަމުގައިވާ ސުވަރުގެއަށް އޭނާ ވާޞިލުވަންދެންތިޔައިލާހުގެ އަޒާބުން ސަލާމަތްވެ އަމާންކަން ލިބިގެންވާ މީހެއްކަމުގައި އޭނާ ލައްވާނދޭވެ.\n(ޅ) އަދިވެސް އިމާމު ނަވަވީ ވިދާޅުވެފައި ވެއެވެ. މައްޔިތާއަކީ ކުޑަކުއްޖެއްކަމުގައިވާނަމަ اللَّهُمَّ اغْفِرْ لِحَيِّنَا .... މިދުޢާއިންފުއްދާލުމަށްފަހު ތިރީގައިވާ ދުޢާ އިތުރުކޮށްލުމަށް ދަންނަބެއިކަލުން ވިދާޅުވެފައި ވެއެވެ. އެދުޢާގެ ބައެއް ބުޚާރީގައި ރިވާވެގެން ވެއެވެ. އެދުޢާއަކީ:\nاَللَّهُمَّ اجْعَلْهُ فَرَطًا ِلأَبَوَيْهِ وَسَلَفًا وَذُخْرًا وَعِظَةً وَاعْتِبَارًا وَشَفِيعًا وَثَقِّلْ بِهِ مَوَازِينَهُمَا\nوَافْرَغِ الصَّبْرَ عَلَى قُلُوبِهِمَا وَلاَ تَفْتِنْهُمَا بَعْدَهُ وَلاَ تَحْرِمْهُمَاأَجْرَهُ .\nމާނައީ: އޭﷲ! އޭނާއަކީ އޭނާގެ މައިބައިންނަށްޓަކައި ހުށަހެޅުނު ފުރަތަމަ ހުށަހެޅުންކަމުގައި ލައްވައި އެއުރެންނަށްޓަކައި ރައްކާކުރެވޭ އަޖުރަކަށް ލައްވާނދޭވެ. އަދި އެއުރެންނަށް ދުނިޔެމަތީގައި ހުރި ނަސޭހަތަކަށާއި ޢިބްރަތަކަށް ލައްވައި، މާދަމާގައި އެއުރެންނަށްޓަކާ ތިޔައިލާހުގެ ޙަޟުރަތުގައި ޝަފާޢަތްތެރިވާނެ ސަބަބަކަށް ލައްވާނދޭވެ. އޭނާގެ ސަބަބުން އެދެމީހުންގެ ތިލަފަތް ބުރަކުރައްވައިއެއުރެންގެ ހިތަށް ކެތްތެރިކަން ވެރިކުރައްވައި އޭނާ ދިއުމަކީ އެމީހުން މަގުފުރެދި ގެއްލިދާ ފަދަ ކަމަކަށް ނުލައްވައި، އޭނާއަށް ދެއްވާ ދަރުމައިން އެއުރެން މަޙްރޫމު ނުކުރައްވާނދޭވެ.\nއަދިބައެއް ރިވާޔަތްތަކުގައި އައިސްފައި ވެއެވެ. ކަށްވަޅުގައި މައްޔިތާ ބޭއްވުމުން ރަސޫލުﷲ ޞައްލަﷲ ޢަލައިހި ވަސައްލަމް މިފަދައިން ވިދާޅުވަތެވެ. އެއީ: بِسْمِ اللَّهِ وَبِاللَّهِ وَعَلَى سُنَّةِ رَسُولِ اللَّهِ صَلَّى اللَّهُ عَلَيْهِ وَسَلَّمَ ނުވަތަ މިފަދައިން ވިދާޅުވަތެވެ. بِسْمِ اللَّهِ وَفِيسَبِيلِ اللَّهِ وَعَلَى مِلَّةِ رَسُولِ اللَّهِ\n7- މާތްﷲ ރުއްސުންލެއްވި އަބޫއުމާމާގެ ކިބައިން ރިވާވެގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް އެކަލޭގެފާނުންގެ ދަރިކަނބަލުން، މާތް ﷲ ރުއްސުންލެއްވި އުއްމު ކުލްސޫމް ފަސްދާނުލެއްވި ވަގުތު ވެލިމުށްކޮޅު ނަންގަވައި، ތިންފަހަރުމަތިންއެޅުއްވިއެވެ. ކޮންމެ ވެލިމުށްކޮޅެއް އަޅުއްވަމުން މިކަލިމައިން ބައެއް ވިދާޅުވަމުން އާޔަތް ފުރިހަމަ ކުރެއްވިއެވެ. އެއާޔަތަކީ :\nމާނައީ: ތިޔަވެލިން އަހުރެން ތިޔަބައިމީހުން އުފެއްދެވީމެވެ. އަދި ތިޔަވެއްޔަށް ތިޔަބައިމީހުން ރުޖޫޢުވާނޫއެވެ. އަދި ތިޔަވެލިން ދެވަނަ ފަހަރަށް ތިޔަބައިމީހުން ދިރުއްވައި ނެރުއްވާހުށީމެވެ.\n8- އަދިވެސް މާތްﷲ ރުއްސުންލެއްވި އިބްނު ޢުމަރުގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. މައްޔިތާ ވަޅުލައި ފަސްއަޅައި ނިމުމުން، ރަސޫލުﷲ މިފަދައިން ވިދާޅުވިއަޑު ތިމަން އެއްސެވީމެވެ. اَللَّهُمَّ أَجِرْهَا مِنَ الشَّيْطَانِ وَمِنْ عَذَابِ الْقَبْرِ اَللَّهُمَّ جَافِاْلأَرْضَ عَنْ جَنْبَيْهَا\nوَصَعِّدْ رُوحَهَا وَلَقِّهَا مِنْكَ رِضْوَانًا\nޑރ. މޫސާ އަންވަރު ހަސަން 1 ގަޑިއިރު ކުރިން